Story: Beynunvanee yaaraa\n(17 ޑިސެމްބަރ 2018 އާ ގުޅޭ)\nއެ ސިޓީއުރަ ތަކުގައި ހިތްގައިމު ވަހެއްހުރެއެވެ. ހީވާ ގޮތުން އެއީ އަންހެން ސެންޓެއްގެ ވަހެވެ. އަދި އެ ސިޓީ އުރަތައް ހުޅުވާލުމުން ވަކިން ވަސްގަދަހެން ހީވެއެވެ. އެވަސް ދާއިންއަށް ކަމުދިޔައެއް ކަމަކު އެގޮތްނޭގޭ ސިޓީއެއް އޭނައަކަށް ކަމަކު ނުދިޔައެވެ. އޭނަ ސިއްސައިގެން ދިޔައީ ލިފްޓު ހުއްޓުނު އަޑަށެވެ. އެއާއެކު އަތުގައި އޮތް ސިޓީއުރަ ކޮނޑުގައި އަޅުވާލެވިފައި އޮތް ލެޕްޓޮޕް ދަބަހުގެ ތެރެއަށް ކޮއްޕާލަމުން ޒިބުއަޅުވާލިއެވެ. އަދި ފަޓުލޫނު ޖީބުގައި އޮތް ރުމާލުން އަތްފޮހެމުން އައިސް އޭނަ އުޅޭ އެޕާރޓްމަންޓަށް ވަދެއްޖެއެވެ.\nހެވިފައި ހުރި ޒާރާ ފެނުމާއެކު މިއަދުވެސް ދާއިންގެ ބޮލުގައި ނުބައިގޮތަކަށް ރިއްސާލިއެވެ. ޒާރާ ކިތަންމެ ހެވިފައި ވާހަކަ ދެއްކިއެއްކަމަކު އޭނަވެސް ދާއިންއަށް މިފަދަ ކަމެއް ކޮއްފާނެ ކަމަށް ޝައްކުކުރެއެވެ. ޒާރާގެ ލާނެތްކަން ދާއިންއަށް އެނގެއެވެ.\n"ޔަގީން ޒާރާ އަހަރެން ހައްދަނީކަން، މިވާނީ އޭނަގެ ކަމަކަށް.......ސިޓީ އުރައަށްވެސް މިހުންނަނީ އޭނަ ގެންގުޅޭ ތަނުން ސެންޓެއް ޖަހާފަ، އެކަމަކު މީ އާ ވަހެއް، މަށަށް އޮޅުވާލަންވެގެން އާ ސެންޓެއް ބޭނުން ކުރަނީ ކަންނޭގެ.........ބަސްތައްވެސް ހާދަ ފަށުވިއޭ، ޒާރާ ހަމަ މިހާ މޮޅުތައް ބަސްތައް އަތުރާލަން، ހުރެބަލަ ނުބުނަން، މި ސިޓީގެ ސިއްރު އަހަރެން ހޯދާނަން........." ދާއިން ހިތާހިތާ ވާހަކަ ދައްކަމުން ދިޔައެވެ.\n"ހާދަ ހެވިފަ......." ޒާރާ ސޯފާ އާއި ދުރަށް ޖެހިލަމުން ބުނެލިއެވެ. އެހެންނަމަވެސް ދާއިން ހިނިތުންވުމަކުން ފުއްދާލަމުން ކޮޓަރި އާއި ދިމާލަށް ހިނގައިގަތެވެ.\n"ދާން......ހިނގާބަލަ އަހަރެން ގޮވައިގެން" ޒާރާ ދާއިންގެ ފަހަތުން ދަމުން ބުނެލިއެވެ.\n"ކޮންތާކަށް........މިގަޑީގަތަ" ދާއިން ވަރުބަލިވެފަ ހުރި ރާގެއްގައި އަހާލިއެވެ.\n"ޝޮޕިންއަކަށް، ކުޑަ ޝޮޕިންއަކަށް، މިހާރަކު ނޫނޭ، މިރޭ ދާނީ" ޒާރާ އުނަގަނޑުގައި އަތްއަޅުވާލަމުން ބުނެލިއެވެ. ދާއިން ހޫ ލައްވާލަމުން ލެޕްޓޮޕް ދަބަސްނަގާ އެނދުމަތީ ބާއްވާލިއެވެ.\n"އަދި ހަނދާންނެތިފައޭ މިހުންނަނީ، ދާން، ނިއު އިޔާގަ މަންމަމެން ކައިރިއަށް ދާނަންތަ؟ މަންމަ ގުޅި ތަންކޮޅެއް ކުރިން، ވަރަށް ވާހަކަ ދެއްކި......." ޒާރާ ހަނދާންވުމާއިއެކު ބުނެލިއެވެ.\n"އައިމް ސޯ ޓަޔަޑް، ފެންވަރައިގެން ނުކުމެ ތިކަމާ ވާހަކަ ދައްކާނީ ދޯ، ޕްލީޒް" ފެންވަރަން ފާހާނާއަށް ވަންނަން ތައްޔާރުވަމުން ދިޔަ ދާއިން ބުނެލިއެވެ.\nއެނދުމައްޗަށް އަތުގައި ހުރި ހަދިޔާތައް އަޅާލުމާއިއެކު މަންހާ އަވަސްވެގަތީ ޔުނީފޯމް ބަދަލުކުރުމަށެވެ. މިއަދަކީ ރިޕޯޓް ފޮތް ހަވާލުކުރި ދުވަހެކެވެ. މުޅި އަހަރުގެ ނަތީޖާއަށް ބެލުމާއިއެކު މަންހާއަށް ގިނަ ވަނަތަކެއް ވަނީ ލިބިފައެވެ. ކުލާސް ފެންވަރުގަ އާއި ސްކޫލު ފެންވަރުގައެވެ. އެހެން ދަރުވަރުންނަށް ނަމޫނާއެއްގެގޮތުގައި ހޮވާލެވުނު ކުދިންތެރޭ މަންހާވެސް ހިމެނުނެއެވެ. ނުވަވަނަ ކުލާސް ނިމި ދިހަވަނަ ކުލާހަށް މަންހާ ދިއުންވީ އޭނަ ވަކިން ބޮޑަށް އުފާވިކަމެވެ. ކިޔެވުމުގެ ދައުރުގެ ތެރެއިން އަނެއްކާވެސް އެއްއަހަރު، އެންމެ ފުރިހަމަ ގޮތުގައި ފުރިހަމަކޮށް ނިންމާލެވުނު ސަބަބަށްޓަކައެވެ. އަނެއްކޮޅުން މަންހާގެ ކޮންމެ ދުވަހެއްވަނީ، އޭނަގެ ހިޔާލުތަކުގައި އެމީހަކާއި އެކު މުސްތަޤްބަލުގެ ޕްލޭންތައް ރާވަމުން ދިޔަ އޭނަގެ ހިތާއި އެހިތުގެ ހިތްހަމަޖެހުމާ ކައިރިއަށް އެޅޭ ފިޔަވަޅެއްހެންނެވެ. އޭނަގެ މުސްތަޤުބަލުގެ ހުރިހާ ޕްލޭނެއްވެސް ގުޅިފައިވަނީ ދާއިން އާއިއެވެ.\nމިފަހަރުވެސް ވަސީމާގެ ދެލޮލުން ކަރުނައައީ އޭނަގެ ދަރިފުޅު ގެނައި މަތީ ފާސް ފެނުމުންނެވެ. އެދަރިފުޅުގެ މޮޅުކަމާއި، ކިޔަމަންތެރިކަމާއި އަޙްލާގު ރަނގަޅުކަން އެހިތަށް އެރުމުންނެވެ. ސޯފާގައި ވަސީމާގެ ގާތުގައި އިން ސަޢީދުވެސް ވަސީމާގެ ކޮނޑުގައި ފިރުމާލީ އުފަލުންގޮސް ފެންކަޅިވެފައިވާ ހާލުގައެވެ.\n"މަންހާ ފަދަ ދަރިއަކު އަހަރުމެންނަށް ދެއްވިކަމަށްޓަކާ އާލަމްތަކުގެ ވެރި ﷲއަށް ޝުކުރުކުރަން، މަންހާ އޭނަގެ ބޭބެމެންނަށްވުރެސް ވިސްނުން ތޫނުވެފައި ހިތްއަލި، އަނެއްކާ އަހަރުމެން ކޮންމެ އެއްޗެއް ބުންޏަސް އެމަންޖެ ގަބޫލު ކުރޭ، ދުވަހަކުވެސް އަހަރުމެންގެ ކުރިމަތީ ބާރަށް ބަހެއް ނުބުނޭ، އަހަރެން ހިތަށް އަރާ އެދަރިފުޅަށް މިއަދު ދޭނީ ކޮންހަދިޔާއެއް ބާއޭ.......ސަޢީދު، އަހަރެން ބޭނުން މަންހާއަށް ވަރަށް އަގުހުރި ހަދިޔާއެއް ދޭން" ވަސީމާ ސަޢީދުގެ އަތްތިލާގައި ހިފަހައްޓާލަމުން ބުނެލިއެވެ.\n"އާ....އާ.......އަހަރެންވެސް ބޭނުން އެމަންޖެއަށް ކޮންމެވެސް އެއްޗެއް ދޭން، ވަސީ އަހަންވީނު އެމަންޖެ ގާތު އެންމެ ބޭނުމީ ކޯޗެއްތޯ؟" ސަޢީދު ބުނެލިއެވެ.\nމަންހާ ޔުނީފޯމް ބަދަލުކޮއްލުމާއިއެކު އަވަސްވެގަތީ ސައިބޯން ދިއުމަށެވެ. ސިޑިން ފައިބަ ފައިބާ ހުރި މަންހާއަށް އަރައިގެން އަންނަ ވަސީމާ ފެނުމުން މަޑުޖެހެވުނެވެ. ވަސީމާ ހިނިތުންވުމާއިއެކު މަންހާއަށް ގޮވާލާފައި އޭނަ މަންހާ އާއި ކުޑަ ވާހަކައެއް ދައްކާލަން ބޭނުންވާ ކަމުގައި ބުންޏެވެ. ހަމަ އެފަދައިން މަންހާވެސް ހުރީ އޭނަގެ މަންމަ ގާތުން ކަމަކަށް އެދެން ބޭނުންވެފައެވެ.\nހެނދުނުގެ ސައިބުއިމަށް ކާމޭޒުކައިރީ މަންހާ އިށީނުމާއިއެކު ވަސީމާ މަންހާގެ ތައްޓަށް ރޮށި ލާދިނެވެ. އަދި އައިސް އަލަމާރިން ނެގި ފުޅިއަކުން މަންހާގެ ފޭވަރިޓް ޓިގާރ ތައްޓަށް ޖޫސްއަޅާ ދިނެވެ. މަންހާގެ ބުރަކަށީގައި ފިރުމާލަމުން ރަނގަޅަށް ކައްޗޭ ބުނެލިއެވެ. ވަސީމާގެ އޯގާތެރިކަން މިއަދު އެހެންދުވަސް ދުވަހަށްވުރެ ވަކިން ބޮޑަށް މަންހާއަށް އިޙްސާސްވިއެވެ. އެފަދަ މަންމައަކު ލިބޭނީ ޔަގީނުންވެސް ނަސީބުގަދަ ދަރިއަކަށެވެ. އެކަމާ މަންހާ ހިތުގެ އަޑިން އުފާކުރިއެވެ. މަންހާ ދެކޭގޮތުގައި އޭނަގެ މައިންބަފައިންނަކީ މިދުނިޔެމަތީވެސް އޭނައަށް ލިބޭނެ އެންމެ ބޮޑު ނިއުމަތެވެ. އެންމެ ބޮޑު ނަސީބެވެ. އެދެމީހުންހާ އޯގާތެރި ރަނގަޅު މަންމަ އަކާއި ބައްޕައެއް މަންހާ ނުދެކެއެވެ. އެމީހުންނީ މިސާލު ޖަހާލެވޭނޭފަދަ ހިތްހެޔޮ ރިވެތި އަޙްލާގެއްގެ ބައެކެވެ.\n"ދަރިފުޅު ރިޕޯރޓު ގެންނަ ދުވަހަކީ މިހާތަނަށް މަންމަ އާއި ބައްޕައަށް ލިބޭ އެންމެ ބޮޑު ހިތްހަމަޖެހުމާއި އުފާ ހާސިލްވާ ދުވަސް، ވަރަށް އުފާވޭ ދަރިފުޅު ބަސްއަހާ މޮޅުކުއްޖަކަށް ވީމަ، މަންމަ އާއި ބައްޕަ ވަރަށް ފަހުރުވެރިވޭ ދަރިފުޅާއި މެދު........" ސަޢީދުވެސް އިނީ މަންހާ އާއިއެކު ސައިބޯން ކާމޭޒުކައިރީއެވެ. އެހެން ދުވަސްދުވަހަށްވުރެ ކުރިން އޮފީހުގައި ކުރަންހުރި މުހިއްމު މަސައްކަތްތައް ބަހައްޓާފަ އޭނަ ގެއަށް އައީ ދަރިފުޅު މަންހާ ގޮވައިގެން މިއަދު ސްކޫލުން ގެއަށް އަންނަމީހަކީ އޭނަ ކަމުގައި ވުމަށެވެ. އެދަރިފުޅު ދެކެ ދޮއްޓަށް ތިބޭ ދެކުދިންނަށްވުރެވެސް ސަޢީދު ލޯބިވެއެވެ. އެހެންނަމަވެސް އެކަން އޭނަ އެއްގޮތަކަށްވެސް ނުދައްކައެވެ. ހުރިހާ ކުދިންނަށް ހަމަހަމަކޮށް ކަންތައްތައް ކޮށްދެމުން އޭނަ އައީ އެއްވެސް ކުއްޖަކަށް ޝަކުވާ ކުރުމުގެ ފުރުޞަތު ނުދިނުމަށެވެ. ތިން ދަރިންގެ މެދުގައިވެސް އެއްކުއްޖެއް އަނެއްކުއްޖަކަށްޓަކައި އެހިތްތަކުގައި ދާއިމީ ލޯތްބާ ގަދަރު ދެމެހެއްޓުމަށްޓަކައެވެ.\n"އަހަންނަށް އޭރުވެސް އެނގޭ މަންހާ އަހަރުމެން މިކޮއްދޭ މަސައްކަތުގެ އަނގުވަޒަންކުރާ ކުއްޖަކަށްވާނެކަން.........." ވަސީމާގެ ޖުމްލަ ނުނިމެނިސް އޭނަގެ މޫނުމައްޗަށް އިތުރު އުފާވެރިކަން ލިބުނީ ދޮރުން ވަދެގެން އައި ޝިމާދު ފެނުމުންނެވެ.\n"ސަޕްރައިޒް.......ސަޕްރައިޒް......" އަނގައިގާ ވާހުރިހާ ދަތްތަކެއް ފެންނަވަރަށް ހެވިފައި އައި ޝިމާދު ހުއްޓުނީ މަންހާގެ ގާތުގައެވެ. އޭނަގެ އަތުގައި އޮތީ ޕާޕަލް ކުލައިން ވަރަށް ރީތިކޮށް ބަންދުކުރެވިފައިވާ ބޮޑު ޕާރުސަލްއެކެވެ.\n"ވާއު........މަންކޮއަށްތަ...........ވާއު.........." މަންހާއަށް ޝިމާދު ދިއްކޮލި ޕާރުސަލް ބޮޑުކަމުން ބުނެލެވުނެވެ.\n"ހޫމް.......މޮޅަށް ކިޔަވާ ކުދިންނަށޭ ހަދިޔާ ލިބެނީ......މީ ދޮންބެގެ ހަދިޔާ" ޝިމާދު މަންހާގެ އަތަށް ފާރުސަލް ދެމުން ކާމޭޒުކައިރީ އޭނަ އަބަދުވެސް އިންނަ ތަނުގައި އިށީނުމަށް ގޮނޑިދަމާލިއެވެ.\n"ދޮންބެއަށް ކިހިނެތް އެނގުނީ މަންކޮއަށް ވަނަ ލިބުނުކަމެއް؟" މަންހާ ހައިރާން ވެފައި އަހާލިއެވެ. އަދި އަތުގައި އޮތް ފާރުސަލް ތިރީގައި ބެހެއްޓީ އޭތި ބޮޑުކަމުން އޭނައަށް އޭގައި ހިފަން އުނދަގޫވީމައެވެ.\n"ދޮންބެއަށް ހަންރެޑް ފަސަންޓު ޔަގީންކަން އޮވެޔޭ މަންކޮ އަބަދުވެސް ވަނައެއް ގެންނާނެކަން، އެހެންވެ ކުރީބައިގަ މިއައީ ގިފްޓުވެސް ހިފައިގެން، އަވަހަށް ބަލާބަލަ ކަމުދޭތޯ" ޝިމާދު ބުނެލިއެވެ.\n"އާ މިހާރު މިގޭގެ އެންމެ މޮޅު ކުއްޖާއަށް ދަރިފުޅަށް ވެވުނީ، ކުރީގަ އެންމެ މޮޅު، މިނަން އޮންނަނީ ދޮންބެއަތުގަ......" ވަސީމާ ޝިމާދުއަށް ރޮށިތަށި ތައްޔާރުކޮއްދޭން އަވަސްވެގަންނަމުން ބުނެލިއެވެ.\n"ހެ ހެ ހެ ހެ، މަންމާ އަޅުގަނޑު ގަދަ ދޯ އެހެންވީމަ، ގްރޭޑް ޓެންއަށް ގޮއްސަވެސް ހަމަ އެއްވަނަ ގެންނާނަން.......ދޮންބެއާ ތިއްތޭއަށްވުރެ މޮޅުވާނަން.........." މަންހާ ހެމުން އެހެން ބުނެލީ އޭނައަށް މައިންބަފައިންގެ ކުރިމަތީ ލިބުނު ކުރިއެރުމުންނެވެ.\n"ދަރިފުޅާ އިރާދަކުރެއްވިއްޔާ އޭ ބުނޭ......ބައްޕަގެ އުއްމީދަކީވެސް ދަރިފުޅު ވަރަށް މޮޅު ކުއްޖަކަށްވުން" ސަޢީދު މަންހާގެ އެޖުއްލައަށް އިތުރު ކޮއްލިއެވެ.\n"އޯ މައި ގޯޑް...........އޯ ގޯޑް..........ވާއު.........ވާއު....އޯ ދޮންބޭ ޔޫއަރ ދިބެސްޓު ބްރަދާރ އެވަރ" ގޮނޑިންތެދުވެ ފާރުސަލް ކަނޑަން ފެށި މަންހާ ކުއްލިއަކަށް ތެޅެންފެށިގޮތުން ހީވީ ފަޔަށް ދިރޭ ސޫތްޕެއް އަރާތީ އުޅެންފެށިހެންނެވެ. އެކަމަކު އެއީ އުފަލުންގޮހެވެ. އޭނައަށް ލިބުނު ހަދީޔާ ފެނުމުންނެވެ.\n"ކަމުގޮއްސި ދޯ........ތި ނިމުނީ ކަމުދިޔައީމަ" ޝިމާދު ރޮށިތައްޓަށް އުލާ ސަމްސާ ލަމުންބުނެލިއެވެ.\n"ދިސް އިސް އޯސަމް...........ތެންކިޔު، ތެންކިޔު، ތެންކިޔު ސޯ މަޗް" މަންހާ އުޅޭ ގޮތް ބަލަން އެންމެންވެސް ހިނިއައިސްފައި ތިއްބެވެ. މަންހާއަށް ޝިމާދު ގެނެސްދިނީ ބޮޑު ބެޔާރއެކެވެ. މަންހާގެ އުނަގަނޑާއި ހަމައަށް އަރާވަރުގެ ބޮޑު އެއްޗެއްކެވެ. މަންހާގެ ދެއަތުން އޭގައި ހިފަހައްޓާލީމަވެސް އޭގެ ވަށަމިން ޖަހާނުލެވެއެވެ.\n"ދެން އާދޭ އަވަހަށް ރޮށިކޮޅުތައް ފޯނުވަނިސް ކާން" ވަސީމާ ބުނެލިއެވެ.\n"ދޮންބެ ތިއްތޭ ކައިރީ ބުނެއްދެއްޗޭ ނިއު އިޔަރ ބަންދުގަ މާލެ އަންނައްޗޭ.......ހާދަ ފޫހިވެޔޭ ތިއްތޭނެތީމަ، ތިއްތޭ ހުރިނަމަ މިއަށްވުރެ ބޮޑު ބެއަރ އެއް ގެންނާނެ، ދޮންބެއާއި ޗެލެންޖު ކުރަންވެގެން.........ހެ ހެ ހެ ހެ" މަންހާގެ އުފާވެރިކަން ފެނިފައި އެންމެންގެ ހިތްތަކުގައި އެކުއްޖާއަށްޓަކައި ލޯތްބާ އުފެދުނު ކުލުނު ގަދަވެގެންދިޔައެވެ. އެގޮތުގައި އެ އުފާވެރިކަންމަތީ މަންހާ ހުރުމަށްއެދި އެންމެނަށް ހިތާ ހިތުން ދުޢާކޮއްލެވުނެވެ.\n"އައްދޭ، އަދި މަންމަ އާއި ބައްޕަގެ ހަދިޔާވެސް އޮތީއެއްނު، ދަރިފުޅު ނިކަން ބުނެބަލަ ބޭނުން އެއްޗެއް" ވަސީމާ އަހާލިއެވެ.\n"މަންމަ އާއި ބައްޕައަށް ފެންނަ އެއްޗެއް ދެއްވީމަ އަޅުގަނޑަށް އޯކޭ" މަންހާ އިރުކޮޅަކު ވިސްނަން އިނދެލާފަބުނެލިއެވެ.\nވަސީމާ އާއިއެކު ނަމާދުން ފޭބި މަންހާ ވާހަކައެއް ބުނަން އުޅޭހެން ހީވެގެން އަހާލިއެވެ. މަންހާ ވަރަށް ވިސްނާލާފައި އޭނަ ސްކުލޫން އައިސްސުރެން އަހަން އަހަން ހުރި ސުވާލު އަހާލިއެވެ.\n"ހޫމް.....މައްސަލައެއްނެތް، ދަރިފުޅު ކުލާސްކުދިންނާއިއެކު ބޭރަށް ދިޔަޔަސް އިރުއޮއްސުމުގެ ކުރިން އަންނަން ވާނެ" ވަސީމާ މުއްސަލަ އޮޅާލަމުން ތެދުވިއެވެ.\n"އޯ މަންމާ ތެންކިޔޫ ސޯ މަޗް، ހަވީރު ފޯ ތާޓީ ކަން ހާއިރު އަންނާނެ އެކުދިން" މަންހާ ނަމާދު ދޮޅި ބާލާފައި ފަތްޖަހާލަމުން ބުނެލިއެވެ.\n"މަންމަ ދަރިފުޅަށް ކުރާ އިތުބާރަކުން މި އެއްބަސްވީ، ދާން ކައިރިކޮއްލާފަ މަންމައަށް ހަނދާންކޮއްލަދީ، އޭރުން ލާރިއެއްދޭނަން ތިކުދިން ދާންވާއިރަށް" ވަސީމާ ހިނިތުންވެލަމުން ބުނެލިއެވެ.\nރޭގަނޑުގެ ހަމަހިމޭން ކަމުގެތެރޭ ލެޕްޓޮޕްގެ ތެރެއަށް ގެއްލިފައި އިން ދާއިން އޭނަގެ ދެލޮލުގައި އަތްހާކާލަމުން ހަށިގަނޑު ތެދުކޮއްލާ ޖޯޑުކޮއްލެވިފައިވާ އަތްތިލަ ފަހަތުން ކަނދުރާގައި އަޅުވާލަމުން އުޅާހަށްދެމިލިއެވެ. ރޭގަނޑުގެ އެއްދަން ހުސްވިއިރުވެސް އޭނަ އިނީ އޮފީހުގެ މިހާރު ހިނގަމުންދާ ޕްރޮޖެކްޓު ނިންމު މުގައެވެ. އޭނަކީ އިމާރާތްފަދަ ތަންތަން ފަރުމާކޮށް އަދި ގޭގެއާއި އޮފީސްތަކާއި ރިސޯޓްފަދަ ތަންތަނުގެ އިންޓީރިއާ ޑިޒައިންވެސް ކުރާ މޮޅު ހުނަރުވެރިއެކެވެ. ރޭގަނޑުގެ އެކެއް ދޭއް ޖަހަންދެން އެގޮތަށް ލެޕްޓޮޕްގެ ތެރެއަށް، އޭނަގެ މަސައްކަތުގެ ތެރެއަށް ގެއްލިފައިއިނުމަކީ އޭނަގެ އާދައެކެވެ. ހާއްޞަގޮތެއްގައި މިދުވަސްކޮޅު އެހާބުރަކޮށް މަސައްކަތް ކުރަންޖެހިފައިވަނީ އޭނަގެ ކޮމްޕެނީއަކީ މާލޭގެ މާކެޓުގައި ކިރިޔާ ފިރުކެން ފަށައިފައިވާ ކޮމްޕެނީއަކަށްވުމެވެ. އެކޮމްޕެނީ ބާރު ދުވެލީގައި ދުވަންފަށާނެ ދުވަހެއްގެ އިންތިޒާރުގައެވެ.\nބުރަކަށި ވާޅުވުމާއިއެކު ދެއަތްތިލާގެ އިނގިލިތައް މަހާލަމުން ދެފަރާތަކަށް އިނގިތައް ލަންބާލުމާއިއެކު ދެތިން ކަށިގޮވައިގެން ދިޔައެވެ. ދާއިން އިންތަނުން ތެދުވީ މިރެއަށް މަސައްކަތް ނިންމާލަން ވިސްނާފައެވެ. އެހެންވެ ލެޕްޓޮޕް ނިންވާލާފައި އެއަށް ގުޅާފައިވި ކޭބަލްތައް ނައްޓަމުން ދިޔައެވެ. ދާއިންގެ މޫނުމައްޗަށް ކުއްލި ހިނިތުންވުމެއް ގެނުވީ އޭނަގެ ލެޕްޓޮޕް ލާންގެންގުޅޭ ދަބަހުގެ ތެރޭގައި އޮތް މަޑު އޮރެންޖުކުލައިގެ ސިޓީއުރަ ފެނުނީމައެވެ. ދާއިން އެސިޓީއުރަ ނަގައިގެން ހިނގައިގަތީ ކޮޓަރީގެ ކަނަކަށްވާގޮތަށް އިން ދޮރާދިމާލަށެވެ.\nދާއިން ދޮރުހުޅުވާލުމާއިއެކު އެތެރެއަށް ޖެހިލިއެވެ. އެއީ ކޮޓަރިއެއްނޫނެވެ. އެއީ ދާއިންގެ އެކޮޓަރީގައި ހުންނަ އަލަމާރިއެވެ. އެއްފަރާތު ތިރީގައި ދާއިންގެ ބޫޓުތައް ހުރިއިރު އެތާމަތީގައިވަނީ އެކިކުލަ ކުލައިގެ ޓައީތަކެވެ. ގަމީސްވެސް ނެތްކުލައެއްނެތެވެ. ބައެއްކުލަތަކުން ތިންހަތަރު ގަމީސްވެސް ހުއްޓެވެ. އެތަނުގައި ހުރިހާ އެއްޗެއްވެސް ވަނީ ވަރަށް ތަރުތީބުކޮށެވެ. ދިގު އިސްކޮޅެއް ލިބިފައިވިޔަސް، ދާއިން ކުޑަކޮށް ކޮރާލަމުން މަތީގައި އެއްޗެއްހި ބަހައްޓަން ހަދާފައި ހުރި ފިލާމަތީގައި ތަންކޮޅެއް ބިއްދޮށުގައި އިން ކަރުދާސް ފޮށިގަނޑެއް ނެގިއެވެ. އެހިފައިގެން އޭނަ ނުކުތީ ކޮޓަރީގެ ތެރެއިން ނުކުމެވެން އިން ބެލްކަންޏެވެ. ހިމަފޮދު ވާރޭވެހޭކަންވެސް ދާއިންއަށް އިނގުނީ ދެނެވެ. އޭސީ ކުރެވި ބޭރަށް އަޑު ނުނިކުންނަގޮތަށް ހަދާފައިވާ އެކޮޓަރީގައި އޭނާ އިންއިރު އެތަނުން ބޭރުގައި ހިނގައި އެއްވެސް ކަމަކަށް އޭނަގެ ހިޔާލެއް ފިކުރެއްނެތެވެ.\nޖެހެމުންދިޔަ މަޑުމަޑު ވައިރޯޅިތަކާއިއެކު މަޑު ތެތްފިނިކަމެއް ފަޒާގައި ހަރުލާފައި ވިއެވެ. އެކަމުން ދާއިންގެ ހިތަށް ބުނެދޭންނޭގޭ ހަމަޖެހުމަކާއި ފިނިކަމެއް އިޙްސާސްކުރުވިއެވެ. ބެލްކަނީގައި އިން ލައްޕާލެވޭ ގޮނޑިމަތީ އަތުގައި އޮތް ފޮށިގަނޑު ބަހައްޓަމުން އުޑުމައްޗަށް ބަލާލިއެވެ. އުޑުމައްޗަށްވަނީ މަޑު ރަތްކުލައެއްވެރިވެފައެވެ. ރޭގަނޑުގެ އަނދިރިކަމުގެ ތެރޭވެސް ވިލާގިނަކަން ފާހަގަކުރެވުނެވެ. އެންމެ ތަރިއެއްވެސް ފެންނަ ހިސާބުގައި ނެތެވެ. އަންނަން އުޅޭ ކޮޅިގަނޑު ގަދައީކަންނޭގެއެވެ. އެހެންވެ އެކަމާ ބިރުން އެންމެ ތަރިއެއްވެސް ފިޔަޖަހާލަން ނުކެރިފައި ފިލާތިބީއެވެ.\nމާލެއަކީ ކިތަންމެ ދަންވިޔަސް ހަމަހިމޭން ވާނެ ތަނެއްނޫންކަން ދާއިންއަށް އިޙްސާސް ކުރެވުނީ ކޮޓަރިން ބޭރަށް ނުކުމެލީމައެވެ. އެއީ ދޭތެރެއަކުން ޒޫންކަނޑާފަ ދާ ސައިކަލުތަކުގެ އަޑު އިވެމުންދާތީއެވެ. ބެލްކަނީގައި ޖަހާފައިވާ ހޮޅީގައި ދެއަތުން ހިފަހައްޓާލައިގެން އިރުކޮޅެއްވަންދެން ދާއިން ހުއްޓެވެ. ވަށައިގެންވާ މާހައުލަށް އޭނަގެ ހިތާ ސިކުނޑި ދޫކޮއްލައިގެންނެވެ.\nހިމަ ފޮދުވާރޭތިކި ދާއިންގެ ހާމަވެފައިވާ ހަށިގަނޑުގައި ޖެހި ލަދުރަކި ކަމާއިއެކު ހިނދިގެން ދެއެވެ. އެހެންނަމަވެސް އެކަމަށް މާބޮޑު ފަރުވާލެއްނެތް ދާއިން ގޮނޑީގައި އިށީނދެ އަތުގައި އޮތް ކަރުދާސް ފޮށީގެ މަތިނެގިއެވެ. ބެލްކަނީގައި ދިއްލާފައި ހުރި ބޮކިން އެޅިފައިވި ހުދު އަލީގައި ދާއިންއަށް އެފޮށީގައި ހުރި އެއްޗެއް ސާފުކޮށްފެނެއެވެ. އޭގައި ހުރީ ދާއިންގެ ކުރީގެ ހަނދާންތަކެވެ. ސްކޫލް ދުވަސްވަރު ނަގައިފައިވާ ފޮޓޯތަކާއި އެކިއެކި ކުދިންގެ ފަރާތުން އެކި މުނާސަބަތުތަކުގައި ލިބިފައިހުރި ކާޑުފަދަތަކެއްޗެއެވެ. އެހެންނަމަވެސް މިފަހަރު ދާއިންގެ ޝައުގުވެރިކަން އަތުލީ އެފޮށީގައި ހުރި މަޑު އޮރެންޖުކުލައިގައިވި ފިނިމެންމާ ޖެހި ސިޓީއުރަތަކެވެ.\nދާއިންގެ އަތުގައި އޮތް ސިޓީ އުރަ ކަނޑާލިއެވެ. އޭގައި ލިޔެފައިވި ޖުމްލަތަކަށް ނަޒަރު ހިންގާލިއެވެ. އެއީ އިނގިރޭސި ބަހުން ލިޔެފައިވާ ލޯބީގެ ސިޓީއެކެވެ. ދާއިންއަށް އެފަދަ ލޯބީގެ ސިޓީތައް ލިބިފައިވަނީ އޭނަ ޔުނިވާރސިޓީގައި އުޅުނު ދުވަސްވަރުއެވެ. ދާއިން ގޮނޑީގައި ހަމަޖެހިލަމުން އެސިޓީ ކިޔަންފެއްޓިއެވެ. މިނޫނީ ދާއިން އެސިޓީތަކެއް ނުކިޔައެވެ. އެއީ ކާކު ފޮނުވާ ސިޓީއެއްކަން ނޭގުމާއި އަދި އެސިޓީގެ ބަސްތަކަށް ދާއިން އަވަސް ނަޒަރެއް ދިނުމުން އެއީ ލޯބީގެ ސިޓީއެއްކަން އިނގުނު ދުވަހުން ފެށިގެން އެކިއުމުގެ ޝައުގުވެރިކަމެއް އޭނަގެ ނެތެވެ. އެހެންނަމަވެސް މިރޭ އޭނަގެ ހިތަށް އެސިޓީތައް ކިޔާލުމުގެ ހިޔާލުވަނީ ކީއްވެކަމެއް ނޭގެއެވެ.


ﷲ ތަޢާލާގެ ނިޢުމަތްތަކަށް އަހަރެން ޝުކުރުވެރިވާނީ ކިހިނެތް؟ – DhiSalafiyyah\n29/05/2012 އަޚްލާޤްއައްޝައިޚް ޢިމްރާން މުޙައްމަދު ޢަލީ\nޝުކުރުކުރުންވަނީ ތިބާގެ ހިތުންނާއި ދުލުންނާއި ގުނަވަންތަކުންނެވެ.\nފަހެ ހިތުން ނިޢުމަތްތަކަށް ޝުކުރުކުރާނީ އެނިޢުމަތްތައް ޚަލްޤުކުރައްވާ، ދެއްވިފަރާތަށް އެނިޢުމަތްތައް ނިސްބަތްކުރުމުންނެވެ. އެއިލާހު ވަޙީކުރެއްވިއެވެ. ﴿وَمَا بِكُم مِّن نِّعْمَةٍ فَمِنَ اللَّـهِ… ﴾ (سورة النحل٥٣) މާނައި: “އަދި ތިޔަބައިމީހުންގެ ކިބައިގައިވާހާ ނިޢުމަތެއްވަނީ ﷲގެ ޙަޟްރަތުންނެވެ…”\nއަދި ދުލުން އެނިޢުމަތްތަކަށް ޝުކުރުވެރިވާނީ އެކަންތައްތައް ލިބުމުގެ ތައުފީޤު ދެއްވިފަރާތަށް ގިނައިން ޙަމްދުކުރުމުންނެވެ. ޝުކުރުގެ އެންމެ މުހިއްމު އަދި އެންމެ ފުރަތަމަ (ފިޔަވަޅަކީ) ޙަމްދުކުރުމެވެ. އަދި އެއީ ދޫ ޙަރަކާތްކޮށްގެންކުރެވޭ ކަންކަމުގެ ތެރެއިން އެންމެ މާތް އެއްކަމެވެ. ރަސޫލާ صلى الله عليه وسلم ޙަދީޘްކުރެއްވިއެވެ. ((…وَالْحَمْدُ لِلَّهِ تَمْلأُ الْمِيزَانَ…)) رواه مسلم މާނައީ: “…އަދި (الْحَمْدُ لِلَّهِ) މީޒާން ފުރާލައެވެ….”\nއަދި އެނިޢުމަތްތަކަށް ގުނަވަންތަކުން ޝުކުރުކުރާނީ ﷲރުއްސަވާވޮޑިގެންވާ ކަންކަންކުރުމުގައި އެތަކެތިން ވާގިހޯދައިގެންނެވެ. އަދި ﷲ ތަޢާލާ ނުރުހުންވެވޮޑިގެންވާ ފާފަތައްކުރުމުގައި އެތަކެތި ބޭނުންކުރުމުން މަނާވެގެންނެވެ. އެންމެ ބާއްޖަވެރި އަޅުންނަކީ ﷲ ތަޢާލާއާއި، އާޚިރުގެ ގޮވެއްޗަށް ވާޞިލުވުމުގެ ވަސީލަތެއްގެ ގޮތުގައި ނިޢުމަތްތައް ހަދައިފިމީހެކެވެ. އަދި އެންމެ އަބާއްޖަވެރިމީހަކީ ނިޢުމަތްތައް ބޭނުންކޮށްގެން ހަވާނަފްސުގެ އެދުންތަކާއި މަލައްޛާތުތަކަށް ވާޞިލުވިމީހެކެވެ.\nއަދި ﷲ ތިބާއަށް ދެއްވި ނިޢުމަތްތަކާމެދު ރުހޭށެވެ. އޭރުން އެންމެ ޝުކުރުވެރި މީހާއަށް ތިބާވާނެއެވެ. އަދި ﷲގެ ނިޢުމަތްތަކަށް ޝުކުރުވެރިވުމަކީ އަޅުކަންތަކުގެ ތެރެއިން އެންމެ މަތިވެރި އަޅުކަމެއްކަމުގައި ތިބާ ހަނދުމަކުރާހުށިކަމެވެ. ރަސޫލާ صلى الله عليه وسلم ޙަދީޘްކުރެއްވިއެވެ. ((الطَّاعِمُ الشَّاكِرُ مِثْلُ الصَّائِمِ الصَّابِرِ)) رواه البخاري މާނައީ: ” ކައިގެން ޝުކުރުވެރިވާ މީހާއީ ރޯދަހިފާ ކެތްތެރިވާ މީހާފަދަ މީހެކެވެ.”


ބޭނުންވާ ވަރަށް ހަނޑޫ ނުގެނެވިގެން އުޅެނީ އިންޑިއާގެ އެޖެންޓަށް ހަނޑޫ ނުލިބިގެން: އެސްޓީއޯ\nރާއްޖެ އަށް ހަނޑޫ ލިބުން ދަތިވެގެން އުޅެނީ ބީލަމުގެ އުސޫލުން ކާޑު ގެންނަން އެސްޓީއޯ އިން ހަވާލުކޮށްފައިވާ އިންޑިއާގެ އެމްއެމް އެކްސްޕޯޓަށް ބޭނުންވާ ވަރަށް އެ ގައުމުން ހަނޑޫ ނުލިބިގެން ކަމަށް އެސްޓީއޯ އިން މިއަދު ބުނެފި އެވެ.\nއެ ކުންފުނީގެ ޑިރެކްޓަރު މުހައްމަދު ނަބީލް ވިދާޅުވީ އެމްއެމް އެކްސްޕޯޓުން އެންމެ ގިނައިން ހަނޑޫ ގަންނަ ސްޓޭޓް ކަމަށްވާ އަންދްރަޕްރެދޭޝް އިން ހަނޑޫ ލިބުން ދަތިވުމާ ގުޅިގެން އެ މައްސަލަ ހައްލުކުރުމަށް އެ ސްޓޭޓްގެ ސަރުކާރާ އެކު ވާހަކަ ދައްކަމުން ވެސް ގެންދާ ކަމަށެވެ.\n"އެ މީހުން (އެމްއެމް އެކްސްޕޯޓް) ހަނޑޫ އެންމެ ގިނައިން ގަންނަނީ އަންދްރަޕްރަދޭޝް އިން. އެތަނުން ހަނޑޫ ލިބުން މިދުވަސްވަރު ދަތިވެގެން އުޅެނީ. އެއީ ކޮން ސަބަބަކާ ހެދި ކަމެއް ސީދާ ބުނާކަށް ނޭނގޭ. އެހެން ނަމަވެސް އެ މީހުން އިންޑިއާގެ އެހެން ސަރަހައްދުތަކުން ވެސް ހޯދުމުގެ މަސައްކަތް އެބަ ކުރޭ،" ނަބީލް ވިދާޅުވި އެވެ. "އަދި އެހެން ސަރަހައްދުތަކުން ގަންނަ ކުދި ޝިޕްމަންޓްތައް ކުދި ބޯޓުފަހަރުގައި ކޮންމެ ތިން ދުވަހުން އެއް ދުވަހު ގެންނަމުން މިދަނީ."\nއޭނާ ވިދާޅުވީ އަންދްރަޕްރަދޭޝް އިން ހަނޑޫ ލިބުން ދަތިވި ނަމަވެސް ކޮންމެ ތިން ދުވަހުން އެއް ދުވަހު މަދުވެގެން 3،000 ބަސްތާ ހަނޑޫ ގެންނަ ކަމަށެވެ. އަދި 2000 ޓަނު ( 40،000 ބަސްތާ) ގެ ޝިޕްމަންޓެއް ގެނައުމަށް ބޯޓަށް ލޯޑުކުރުމުގެ މަސައްކަތްކުރަމުން ގެންދާ ކަމަށް ވެސް އޭނާ ވިދާޅުވި އެވެ.\n"އެއީ މަހެއްހާ ދުވަހުގެ ޝިޕްމަންޓެއް. އެ ޝިޕްމަންޓް ލިބުމުން މިހާރު ދިމާވެގެން އުޅޭ މައްސަލަ ހައްލުވެގެންދާނެ. އަޅުގަނޑުމެންނަށް ލިބުން ދަތިވި ނަމަވެސް އެސްޓީއޯގެ ގުދަނުން އެވްރެޖްކޮށް ދުވާލަކު 1،200 ބަސްތާ ވިއްކާ. އަދި ވަކިވަކިން ވެސް މާލެ ތެރޭގެ ފިހާރަތަކަށް ވެސް ވިއްކަމުން ގެންދަނީ،" ނަބީލް ވިދާޅުވި އެވެ.\nނަމަވެސް މާލެ ތެރެއަށް ގިނަ އަދަދަކަށް ކާޑުގެ ބާވަތްތައް ޑިސްޓްރިބިއުޓްކުރާ ހަނީކޯނަރުގެ ފަރާތުން ވާހަކަ ދެއްކި އަބްދުލް ގައްޔޫމް ބުނީ އެސްޓީއޯ އިން އަދިވެސް ދޫކުރަނީ ދުވާލަކު 50 ބަސްތާ ހަނޑޫ ކަމަށެވެ.\n"އަޅުގަނޑުމެންނަކީ ގާތްގަނޑަކަށް 90 ޕަސެންޓް ފިހާރަތަކަށް ސަޕްލައިކުރާ ބައެއް. އެ މިންވަރަކުން މާލެ ތެރެއަށް ނުފުދޭ. އެވްރެޖްކޮށް ދުވާލަކު 300 ބަސްތާ ހަނޑޫ ބޭނުންވޭ. ނަމަވެސް އެސްޓީއޯއަކުން ދުލެއް ނުކުރޭ،" ގައްޔޫމް ބުންޏެވެ. "އެސްޓީއޯ އިން ބުނަނީ ބޯޓު އައުން ލަސްވެގެންނޭ ކޮންޓްރޯލްކުރަން ޖެހެނީ. އެ ބުނާ ބޯޓެއް އަންނަ ދުވަހެއް ނާދޭ."\nއޭނާ ބުނީ އެސްޓީއޯ އިން ހަނޑޫ ވިއްކުން ކޮންޓްރޯލްކުރި ނަމަވެސް މާލެ ތެރޭގެ ފިހާރަތަކަށް ވިއްކާ އަގަށް ބަދަލެއް ނުގެންނަ ކަމަށެވެ.\n"އަޅުގަނޑުމެން މި ވިއްކަނީ 10ރ.ގެ ޑެލިވަރީ ޗާޖަކާ އެކު ބަސްތާއެއް 211ރ. އަށް. ވިޔަފާރިވެރިން އަމިއްލަ އަށް އެސްޓީއޯ ގުދަނުން ގަނެގެން ގެންދާ ނަމަ ހަރަދު މިއަށް ވުރެ ބޮޑުވާނެ. އެހެންކަމުން އަޅުގަނޑުމެންގެ ޑެލިވަރީ ޗާޖަކީ ބޮޑު އަދަދެއް ނޫން،" ގައްޔޫމް ބުންޏެވެ.\nއޭނާ ބުނީ ހަނޑޫ ލިބުން ދަތިވެގެން ބައެއް ފިހާރަތަކުން ކޮންޓްރޯލް އަގަށް ވުރެ ބޮޑު އަގުގައި ވިއްކާކަމުގެ މައުލޫމާތު ލިބިފައިވާ ކަމަށެވެ.\n"އަޅުގަނޑުމެންގެ އަތުން ގަންނަ ރޭޓަށް ވުރެ ބޮޑު އަގުގައި އެހެން ފަރާތްތަކަށް ވިއްކާ ކަމުގެ މައުލޫމާތު ލިބޭ. ނަމަވެސް ސަރުކާރުން ކަނޑައަޅާފައިވާ ކޮންޓްރޯލް އަގަށް ވުރެ ބޮޑުކޮށް އެއްވެސް ބަޔަކަށް ނުވިއްކޭނެ،" ގައްޔޫމް ބުންޏެވެ.\nއެސްޓީއޯ އިން ހަނޑޫ ވިއްކުން ކޮންޓްރޯލްކުރުމުން މާލެ ތެރޭގެ ކުދި ފިހާރަތަކުން ވެސް ހަނޑޫ ވިއްކާވަރު ވަނީ ކޮންޓްރޯލްކޮށްފަ އެވެ.\nހެންވޭރު ކޮޅުގައި ހުންނަ ވީޓޫ ފިހާރަ އިން ވާހަކަދެއްކި މީހަކު ބުނީ އެސްޓީއޯ އިން ކުދި ފިހާރަތަކަށް ވިއްކަނީ ދުވާލަކު އެއް ބަސްތާ ހަނޑޫ ކަމަށެވެ. ބޮޑެތި ފިހާރަތަކަށް ފަސް ބަސްތާ ވިއްކާ ކަމަށް އޭނާ ބުންޏެވެ.\n"އެންމެ ބަސްތާއަކުން ދުވާލަކަށް ނުފުދޭ. އަދި ހޯލްސޭލްކޮށް ވިއްކާ ހަނީކޯނަރުން ވެސް ހަނޑުލެއް ނުލިބޭ،" އޭނާ ބުންޏެވެ. "ހަނޑޫ ލިބުން މަދުވުމުން ގެއަކަށް އެއް ކިލޯގެ މަގުން ދުވާލަކު ވިއްކަނީ. އެގޮތަށް ހަދަން ޖެހުނީ ވީހާ ވެސް ގިނަ ބަޔަކަށް ފޯރުކޮށްދިނުމަށް."\nހުސައިން ހަބީބު 10 މިނެޓު ކުރިން\nއަހުމަދު ނާއިފު 15 މިނެޓު ކުރިން


galehiri: ފަންސަތިރީސް އަހަރު ފަސް - 2\nފަންސަތިރީސް އަހަރު ފަސް - 2\nއަޅުގަނޑު އެރަށަށް ދިޔަ ދުވަހަކީ ވަރަށްވައިމަޑު އަދި މޫސުންވެސް ރަނގަޅު ދުވަހެކެވެ. ނަމަވެސް ކޮންމެ މިނިޓަކުން ނުވަތަ ދޮޅުމިނިޓަކުން އެފަރަށް ރާޅެއް ނަގައެވެ. ވުމާއެކު، އެނޫން މޫސުމުގައިވެސް އެފަރަށް ބޮޑެތި އަރާނެކަމަށްވެސް ޤަބޫލުކުރެވެއެވެ.\nއާދެ! ދެވަނަ ފަހަރަށް އަޅުގަނޑު ގުޅިއަށް ދިޔައީ، އޭޕްރީލް 18، 2012މ. (ބުދަ) ދުވަހު އެވެ. އެކުގައި ދިޔައީ ގުރައިދޫ ބޮކަރުމާގޭ / ޢަލީ މުޙައްމަދު އާއި، އެރަށު ޕާމްޝޭޑް / މުޙައްމަދު ފިރާޤް އެވެ. ފުރަތަމަ ދިޔައީ ހ.ހިކަރީ / އަޙުމަދު އާދަމު ހަދާފައިވާ ސްލިވޭ އަށެވެ. ލަފާކުރެވޭގޮތުގައި، އެތަން ޤާއިމުކުރީ 1980މ. ގެ އަހަރު ތަކުގެ ކުރީކޮޅުގައެވެ. މިވަގުތު އެތަނުގެ މަސައްކަތުގައި އިސްކޮށް ހުރިމީހާ ބުނީ، އެތަން ހިންގަން މިހާރު އިސްކޮށް ޙަރަކާތްތެރިވަނީ، އަޙުމަދު އާދަމުގެ ދަރިފުޅު މިސްބާޙް ކަމަށެވެ. އެއީ ވަރަށް ޚިދުމަތްތެރި މަސައްކަތެވެ. އަދި ހަމަ އެހާމެބޮޑު، އިންވެސްޓްމަންޓެކެވެ. އެތަނުން އެއްފަހަރާ ޚިދުމަތްދެވޭނީ ކިތައް އުޅަނދަށްކަމެއް ނުބަލަމެވެ. ލަފާކުރެވޭގޮތުގައި، މަދުވެގެން 20 ނުވަތަ 25 ވަރަކަށް އުޅަނދަށް "އެއްފަހަރާ" ޚިދުމަތްދެވޭވަރަށް އެތަން ވަނީ، ތަރައްޤީ ކޮށްފައެވެ. އެދުވަހު ބޯޓްޔާޑް (ސްލިޕްވޭ) އަށް ދިޔައިރު، މިމަހު 13 ވަނަ ދުވަހު އެރަށުގެ އުތުރުފަރާތު ފަރަށް އަރާފައިވާ "ސަފާރީ އުޅަނދެއް" ފެންނަން އޮތެވެ. އޭގެކުރިންވެސް އެރަށުގެ އުތުރުފަރާތު ކަންޑުތެރެއަށް އުޅަނދެއް ބަންޑުން ޖެހުމުގެ ސަބަބުން7މީހުންގެ ފުރާނަވަނީ، ގެއްލިފައެވެ. އެމީހުންގެތެރޭގައި ގ.ޕެންޒީމާގެ ޝާކިރުގެ ދެކަނބަލުންވެސް ހިމެނެއެވެ. ހިތާމަވެރި، އެހާދިސާ ހިނގާފައިވަނީ 1991މ. ގެ އަހަރު ކުރީކޮޅުގައެވެ. ޝާކިރުމެންގެ އެދަތުރުގެ ބައިވެރީންގެތެރެއިން ފަތާފައި އައި ދެމީހުންގެ ތެރެއިން ސަލާމަތްވެވުނީ އެކަކަށެވެ. އަނެއްމީހާ އޮޔާގޮސް ގެއްލުނީއެވެ. އެކަނޑާމެދު ތަފާތު ޚިޔާލުގައި ހުރެއެވެ.\nއާދެ! ދެން އަޅުގަނޑު ލިޔާނީ "މިފަހަރުކުރިދަތުރުގެ" ހިތާމަވެރި ހާދިސާގެ ވާހަކަ އެވެ. ހިތާމަވެރި އެ ޙާދިސާގެ ބައިވެރީންގެ ތެރެއިން އެރަށުގައި (މިހާރު ދުނިޔޭގައި) ތިބީ ދެމީހުން ނެވެ. އެގޮތުން އެންމެ ފުރަތަމަ އަޅުގަނޑު ބައްދަލުކުރީ ގުޅީ ޗާންދަނީހައުސް އިބްރާހީމް އަބޫބަކު އާއި އެވެ. (އައިޑީ ކާޑު، ޖަނަވަރީ 1، 1925މ.) އޭނާގެ ކާފައަކީ އަރިއަތޮޅު މަހިބަދޫ މީހެކެވެ. ބައްޕަ އަބޫބަކުރު އާއި، މަންމަ (މަހިބަދޫ) އައިސާފުޅު ދިރިއުޅުނީ ގުޅީ ގަ އެވެ. އޭނާ ކުޑައިރު ގުޅީގެ އާބާދީ އަކީ، ގާތްގަނޑަކަށް 900 ވަރަކަށް މީހުން ނެވެ. ނަމަވެސް ބައެއް މީހުން މާލެއަށް ބަދަލުބާތީ، ރަށުގެ އާބާދީ އިތުރުވަމުން ނުދެ އެވެ. އިބްރާހިމް އަބޫބަކުރި އާއި ފާއިޒާ އާއި ދެމަފިރީންނަށް 8 ކުދީންނާއި، އަދި އެހެން ބަޑަކަށް 1 ކުއްޖަކު ލިބިފައިވެ އެވެ. އިބްރާހިމް އަބޫބަކުރު ބުނީ، ގުޅީގެ ބޮޑުކަތީބުކަމާއި3ރަށުގެ (ގުޅި، މާފުށި، ގުރައިދޫ) ނާއިބުކަން އެންމެފުރަތަމަ ކުރެއްވީ ދޮންހަސަން ފުޅެވެ. އޭގެފަހުން ކަތީބުކަން ކުރެއްވީ ޢަބްދުލްޤާދިރު އާއި، ތުއްތު މަނިކު އެވެ. ކުޑަކަތީބުކަން ކުރެއްވި އަޙުމަދު މަނިކު މިހާރު ހުންނެވީ ޑިރެކްޓަރުގެ މަޤާމުގަ އެވެ.\nއާދެ! ޢުމުރުން ދުވަސްވެފައިވުމާއެކު، ބަލިކޮށް އުޅުއްވާ އަދި ހަނދާނުގައި ކޮށިކަމެއްހުރި އިބްރާހިމް އަބޫބަކުރަކީ، ބޮޑުހުރަޔަށް ދިޔަ ދުވަހު އެ ދޯނީގެ ހުންގާނުގައި ހުރި މީހާ އެވެ. އޭރު ޢުމުން 30 ހަކަށް އަހަރު ވެދާނެކަމަށް އޭނާ ބުނެއެވެ. މާފުއްޓާއި، ގުރައިދުވަށް ދަތުރުކުރަނިކޮށް ވިއްސާރަވުމުގެ ސަބަބުން، ބޮޑުހުރާގައި މަޑުކުރުމަށްފަހު (ދަތުރު ކުރިއަށް ނުގެންގޮސް) އެނބުރި ގުޅިއަށް ދާން ދަތުރު ކުރަމުން ގޮސް (މަނިއަފަރުގެ ވަރަށް ކައިރީން ދަތުރު ކުރަނިކޮށް) ދޯނީގެ ދެކުނުފަރާތުން (ބަނޑުރިޔާ ދަށުން، ފަރުމައްޗަށް) ނެގި ރާޅަކާ އެކު، ދޯނި ބަންޑުންވީއެވެ. އޭރު ރިޔާހުރީ ދެކުނު ފަރާތުގައެވެ. ދަތުރުކުރީ، ފަރުން ނެއްޓޭވަރަށް އިރަށް ގޮސް ގުޅީގެ ދެކުނުފަރާތު (މަނިއަފަރުގެ އުތުރުފަރާތު) ކަނޑުއޮޅިއަށް ހުޅަނގަށް ދާން ރިޔާ ފޮރޮޅާލާށެވެ. އެވަގުތު ގުޅި އާއި، މަނިއަފަރާއި ދެމެދުގެ ކަނޑު އޮޅިން ދަތުރުކުރި މާފުށީ މަސްދޯނި ދަތުރުކުރީ، އެފަރުގެ އިރުމަތިން ފަރުހުރަސްކޮށް ދެކުނަށް ދީލާލުމަށެވެ. ދެ ދޯނީގެ ރިޔާ އިނީ ވެސް ދެކުނު ފަރާތަށެވެ. ދަތުރުކުރީ، އެއްމިސްރާބަކަށް ފަރުގެ ދެފަރާތުން އިރަށެވެ. އެއީ ވަރަށް ވިއްސާރަ އަދި ބޯކޮށް ވާރޭވެހުނު ދުވަހެއް ކަމަށް ވާތީ، މާފުށީ ދޯނީގެ މީހުން ތިބީ ބޮލުގައި ފަންގި އަޅައިގެން ކަމަށްވެސް ވެދާނެއެވެ. އެހެންކަމަށް ވާނަމަ، ނުފެނުންވެސް އެކަށީގެންވެ އެވެ. (އަޅުގަނޑުގެ ރައްޓެހި އިބްރާހިމު ކިޔާ މީހަކުވެސް އެދުވަހު އެދޯނީން ދިޔައެވެ.)\nގުޅީ މޫންލައިޓްވިލާ / ޝަރީފާ ޢިސާ އަކީ އެދުވަހު އެ ދޯނީންދިޔަ މީހެކެވެ. އޭނާގެ ފޮޓޯ ނަގަން އެއްބަސްވިއަސް، ފޮޓޯ ހާމަކުރާކަން އެނާ ބޭނުމެއް ނޫނެވެ. އަދި އެ ޙާދިސާ ކިޔާދޭކަށް ވެސް ބޭނުމެއް ނޫނެވެ. ނަމަވެސް އަޅުގަނޑާއެކު ދިޔަ އޭނަގެ ރައްޓެހި ޢަލީ މުޙައްމަދުގެ އެދުމުގެމަތިން އެވާހަކަ ކިޔާދިނީ ވަރަށް އަސަރާއެކު އެވެ. މި ފަރިހި އަޅުގަނޑު ކޮޕީކުރީ ވެސް އޭނަގެ ފޯނުން ނަކަލުކޮށްގެންނެވެ. އޭރު އޭނަގެ ޢުމުރުން ގާތްގަނޑަކަށް 14 ވަރަކަށް އަހަރެއެވެ.\nއެދުވަހަކީ، ރަބީޢުލްއައްވަލް މަހެއްގެ 15 ވަނަ ދުވަހެވެ. 20 މީހުންނާއެކު އެދަތުރުކުރި އެދުވަހަކީ ވަރަށް ވިއްސާރަ ދުވަހަކަށްވާތީ، ބޮޑުހުރާގައި ޖައްސާފައި، އެނބުރި ގުޅިއަށް ދާން ފުރި އިރު އެއްކުއްޖަކު "ދަރުހޮވަށް" އެ ރަށުގައި މަޑުކުރީއެވެ. ރަށަށް އަންނަނިކޮށް މަނިއަފަރަށް ބަނޑުންޖެހުމުގެ ސަބަބުން ބަނޑަށް4މަހުގެ އަންހެނަކާއި، ދޮޅުއަހަރުގެ އަންހެން ކުއްޖަކާއި، އަދި އަންހެނަކު މަރުވެ، އިތުރު އަންހެނަކު ނުފެނި ގެއްލުނީ އެވެ. ފެނުނު3މީހުން ވަޅުލީ ގުޅީ ގެ ޤަބްރުސްތާނުގަ އެވެ. އެއީ ހިތާމަވެރި ޙާދިސާއެކެވެ. ހަނދާނުން ނުފޮހެވޭނެ ޙާދިސާ އެކެވެ. ދޯނި ބަންޑުންވީ މަނިއަފަރުގެ ކައިރިއަށެވެ. ނަމަވެސް ރަށުން މީހުން އައިސް މަރުވިމީހުންނާއި، މަރުނުވާ މީހުންނާއި، ދޯނި ސަލާމަށްކުރީ ޅޮހިކަނޑުތެރެއިންނެވެ.\nމަރުވީ ވިއްސައިގެން ދިޔަ މީހުން ނެވެ. ބައެއް މީހުން ފަރުމައްޗަށް އެރީ އެވެ. ބައެއް މީހުން ކަނޑު ހުރަސްކޮށް ފަތާފައިގޮސް ގުޅިއަށް ވެސް އެރި އެވެ. އެނޫން މީހުން ސަލާމަތްވީ ދޯނީގެ އެހީގަ އެވެ. މަރުވި މީހުން އެއްކޮށް ވަލަކުން ބަނދެ އަދި ބައެއް މީހުން ސަލާމަތްކުރީ ގުޅީ ދޮންއަލިބެ އެވެ. އެނޫން އެހެން މީހަކު އެގޮތަށް މަސައްކަތްކުރިނަމަ މަރުވި މީހުންގެ ޢަދަދުވެސް މަދުވާނެއެވެ. މަރުވި ކުޑަކުއްޖާއަކީ މާލޭ މާބްލް ތުއްތު އެވެ، ކިޔާ މީހެއްގެ ކުއްޖެކެވެ. އެކުއްޖާ އަތްދަނޑިމަތީގައި ބާއްވައިގެން މީހަކު ހުރީ ފަރުމަތީގައެވެ. ނަމަވެސް އޭނާގެ އަންހެނުން ސަލާމަތްވިއެވެ. ތުއްތު އޮތީ ދޯނީގެ އެހީގައެވެ. އޭނާއަކީ، ޙަރަކާތްކުރެވޭވަރަށްވުރެ މާ ފަލަ މީހެކެވެ. ފާތުމާ މަނިކެއެވެ، ކިޔާ މާލޭ އަންހެނަކު ރާޅުފެނުމުން "އަސްތާއޭ" ބުނެ މޫނުގައި ދެއަތް އެޅިގޮތަށް، އޭނާ (މަރުވެގެން) ހިނެވިއިރުވެސް ދެއަތް އޮތީ މޫނުގައި އެޅިގޮތަށެވެ.\nޝަރީފާ ޢިސާ ބުނީ އެދޯނީންދިޔަމީހުންގެތެރެއިން "މިވަގުތު" އޭނާ ހަނދާންހުރި މީހުންނަކީ ގުޅީ ބީޗްވިލާ / ޒަހުރިއްޔާ ފުޅާއި، ނައިޓްސްޓާރ / ދޮންއަލިބެ އާއި، ތުއްތު މަނިކު އެވެ. މިމީސްމީހުން ވެސް މަރުވެއްޖެ އެވެ. (ފަނޑިޔާރު ގެއަށް ގެންދިޔައީ ދޯނީން ދިޔަ ކުޑަކަމަނާ އެކަންޏެވެ.) މާފުށީ ދޯނީގައި ތިބި5މީހުންގެތެރެއިން ހަނދާންހުރީ އިބްރާހިމް މަނިކާއި، އާދަމް މަނިކާއި އަދި ޅޮހީކުޑަތުއްތުގެ ނަމެވެ. ދޯނި ބަންޑުންވީ ވާހަކަ ގުޅީ މީހުންނަށް އެންގީ ބޮޑުހުރާގައި މަޑުކުރި އަންހެންކުއްޖާގެ މަންމަ އެވެ. ވިއްސާރަ ދުވަހަކަށްވާތީ، ދޯންޏަށް ވީ ގޮތެއް ބަލަން އޭނާ އަތިރިމަށްޗަށް ގޮސްހުއްޓާ ދޯނި ބަންޑުންވުމުން އެޚަބަރު ރަށުގެ މީހުންނަށް އެންގީއެވެ. އޭރު އޭނަގެދަރިދުޅު ނާންނަކަމެއް އޭނާއަކަށް ނޭނގޭއެވެ. އެޙާދިސާ ހިނގާފައިވަނީ، ރަބީޢުލްއައްވަލް 15، 1374ހ. (ނޮވެމްބަރ 10، 1954މ. އެވެ؟) (ނިމުނީ)


Raees Solih Ge dhekabalun,nah India Sarukaarun Varah Hoonu Maruhabaaeh Dham,navaifi\nރައީސުލްޖުމްހޫރިއްޔާގެ ދެކަނބަލުންނަށް އިންޑިޔާ ސަރުކާރުން ވަރަށް ...\nރާއްޖެ އޮތީ ވިޔަފާރިތަކަށް ހުޅުވާލެވިފައިކަމުގައި ރައީސުލްޖުމްހޫރިއްޔާ ...\nArchives Select Month January 2020 December 2019 November 2019 October 2019 September 2019 August 2019 July 2019 June 2019 May 2019 April 2019 March 2019 February 2019 January 2019 December 2018 November 2018 October 2018 September 2018 August 2018 July 2018 June 2018 May 2018 April 2018 March 2018 February 2018 January 2018 December 2017 October 2017 August 2017 July 2017 May 2017 April 2017 January 2017\nރައީސުލްޖުމްހޫރިއްޔާގެ ދެކަނބަލުންނަށް އިންޑިޔާ ސަރުކާރުން ވަރަށް ހޫނު މަރްޙަބާއެއް ދަންނަވައިފި\nby vomadmin December 17, 2018\nރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙާއި، އެމަނިކުފާނުގެ އަނބިކަނބަލުން ފަޒްނާ އަޙްމަދަށް އިންޑިޔާ ސަރުކާރުން ވަރަށް ހޫނު މަރްޙަބާއެއް ދަންނަވައިފިއެވެ. މަރްޙަބާ ދެންނެވުމުގެ ރަސްމިއްޔާތު އޮތީ، އިންޑިޔާގެ ރައީސްގެ ރަސްމީ ގަނޑުވަރު، ރާޝްތުރަޕަތީ ބަވަންގައި މިއަދު ހެނދުނެވެ.\nރައީސުލްޖުމްހޫރިއްޔާގެ ދެކަނބަލުން ރާޝްތުރަޕަތީ ބަވަންއަށް ވަޑައިގަތުމުން، މަރްޙަބާ ވިދާޅުވީ، އިންޑިޔާގެ ރައީސް ރާމް ނާތް ކޯވިންދާއި، ބޮޑުވަޒީރު ނަރެންދުރަ މޯދީއެވެ. ރައީސުލްޖުމްހޫރިއްޔާގެ ދެކަނބަލުން ރާޝްތުރަޕަތީ ބަވަންއަށް ވަޑައިގަތުމާއެކު، 21 ބަޑީގެ ސަލާމެއް އެރުވިއެވެ. އަދި އެއަށްފަހު ރައީސުލްޖުމްހޫރިއްޔާ ޑަޔަސްއަށް އަރާވަޑައިގަތުމުން، ދިވެހިރާއްޖެއާއި އިންޑިޔާއާ ދެޤައުމުގެ ޤައުމީ ސަލާން ކުޅުނެވެ. އަދި ރައީސުލްޖުމްހޫރިއްޔާގެ ޝަރަފުގައި އޮތް ޝަރަފްގެ ގާޑް، އެމަނިކުފާނު އިންސްޕެކްޓް ކޮށްދެއްވިއެވެ.\nއެއަށްފަހު އިންޑިޔާ ސަރުކާރުގެ އިސްބޭފުޅުން ރައީސުލްޖުމްހޫރިއްޔާއަށް ތަޢާރުފުކޮށް އެރުވިއެވެ. ރައީސުލްޖުމްހޫރިއްޔާގެ އަރިހުގައި މިދަތުރުފުޅުގައި ބައިވެރިވެވަޑައިގަންނަވާ ބޭފުޅުން، އިންޑިޔާގެ ރައީސަށް ތަޢާރުފުކޮށް އެރުވުންވެސް މިރަސްމިއްޔާތުގައި އޮތެވެ.\nރާޝްތުރަޕަތީ ބަވަނުގައި އޮތް މަރުޙަބާ ދެންނެވުމުގެ ރަސްމިއްޔާތަށްފަހު، ރައީސުލްޖުމްހޫރިއްޔާގެ ދެކަނބަލުން، މަހާތުމާ ގާނދީގެ މަޤްބަރާ، ރާޖްގަޓަށް ވަޑައިގެންނެވިއެވެ.\nރައީސުލްޖުމްހޫރިއްޔާ އިންޑިޔާއަށް ކުރައްވަމުންގެންދަވާ ދަތުރުފުޅަކީ އިންޑިޔާގެ ބޮޑުވަޒީރުގެ ދަޢުވަތަށް ކުރައްވަމުންގެންދަވާ ފުރަމާނަ ދަތުރުފުޅެކެވެ.\nރާއްޖެ އޮތީ ވިޔަފާރިތަކަށް ހުޅުވާލެވިފައިކަމުގައި ރައީސުލްޖުމްހޫރިއްޔާ ވިދާޅުވެއްޖެ\nކަފާލާތުގެ ދަށުން ސަލްމާން ދޫކޮށްލައިފި\nފުއްލާ އެއް މަރާލި މައްސަލައެއްގައި ސަލްމާން ޚާންގެ މައްޗަށް އިއްވާފައިވާ5އަހަރު ދުވަހުގެ ޖަލު ހުކުމުގެ މައްސަލާގައި ސަލްމާން ...\nއަންނަ އަހަރު ބޭއްވުމަށް ހަމަޖެހިފައިވާ އޭއެފްސީ 19 އަހަރުން ދަށުގެ އަންހެން ފުޓްބޯޅަ މުބާރާތުގެ ކޮލިފިކޭޝަން މެޗުތަކުގައި ވާދަކުރުމަށް ...\nvomadmin October 28, 2018


Covid-19: Adhadhu Thah Madhuvanee Furabandhu Ge Sababun, Vaccine Dheythee Eh Noon - Boris - Vaguthu\nކޮވިޑް-19: އަދަދުތައް މަދުވަނީ ފުރަބަންދުގެ ސަބަބުން، ވެކްސިން ދޭތީއެއް ނޫން - ބޮރިސް\nހަލުވިކަމާއެކު ދުނިޔޭގެ އެކި ކަންކޮޅުތަކުގައި ފެތުރެމުންދާ ކޮވިޑް-19 ގައި އިންގިރޭސިވިލާތުން ފައްސިވާ މީހުންގެ އަދަދުތައް މަދުވަނީ އެޤައުމުގައި އިއުލާނުކޮށްފައިވާ ފުރަބަންދާއި ފުރަބަންދުގެ އުސޫލުތަކުގެ ސަބަބުން ކަމަށާއި، އެއީ މި ބައްޔަށް ޚާއްސަ ވެކްސިންތައް ބޭނުންކުރަމުން އަންނާތީ ނޫން ކަމަށް އެޤައުމުގެ ބޮޑުވަޒީރު ބޮރިސް ޖޯންސަން ވިދާޅުވެއްޖެ އެވެ.\nދުނިޔޭގައި ކޮވިޑް-19 ފެތުރެން ފެށިއިރު ހާލަތު އެންމެ ގޯސްވެގެންދިޔަ ޤައުމުތަކުގެ ތެރޭގައި ހިމެނުނު އިނގިރޭސިވިލާތުގައި މި ބަލި ކޮންޓްރޯލެއް ނެތި ފެތުރެމުން އަންނާތީ ރައްކާތެރިކަމުގެ ގިނަ ފިޔަވަޅުތަކެއް އަޅާފައި ވެއެވެ. އަދި އެ ފިޔަވަޅުތަކަށް ލުއި ދިންފަހުން ހާލަތު ކުރިޔަށްވުރެ ގޯސްވެގެން އަނެއްކާވެސް ފުރަބަންދުގެ އާ އުސޫލުތައް އިއުލާނުކޮށްފައި ވެއެވެ.\nމި އުސޫލުތައް ޤާއިމްކުރިފަހުން އިންގިރޭސިވިލާތުން ކޮވިޑް-19 އަށް ފައްސިވާ މީހުންނާއި މިބަލީގައި މަރުވާ މީހުން އަދި ޚާއްސަކޮށް ބަލި ޖެހިގެން ހާލު ދެރަވާ މީހުންގެ ޢަދަދު ވަނީ ވަރަށް ބޮޑުތަނުން ދަށްވެފައެވެ. މިކަމާއި ގުޅިގެން އެންމެ ފަހުން އިނގިރޭސިވިލާތުގައި އިއުލާނުކޮށްފައިވާ ހަރުކަށި ފުރަބަންދުގެ ފިޔަވަޅުތަކަށް މިހާރު ވަނީ ލުއިދޭންވެސް ފަށާފައެވެ.\nކޮވިޑް-19 ގެ ހާލަތު އިނގިރޭސިވިލާތުގައި ކުރިޔާއި އަޅާބަލާއިރު ރަނގަޅުވަމުން އަންނަނީ ވެކްސިން ޖަހާތީ ނޫންކަމަށް ބޮރިސް ވިދާޅުވިއިރު އެޤައުމުގެ އެކި ސަރަޙައްދުތަކުގައި މިހާތަނަށް 40 މިލިއަން ޑޯޒްގެ ވެކްސިން ދީފައި ވެއެވެ. އަދި އުމުރުން ދުވަސްވީ ގިނަ މީހުންނަށް ވެކްސިންދެވިފައި ވާތީ، ފާއިތުވެދިޔަ ދުވަސްތަކުގައި މެދުއުމުގެ މީހުންނަށްވެސް ވެކްސިން ދިނުމުގެ މަސައްކަތް ވަނީ ފަށާފައެވެ.\n"ކޮވިޑް-19 ގެ ޢަދަދުތައް މިހާރު ކުރިޔާއި އަޅާބަލާއިރު ވަރަށް ބޮޑަށް މަދު. ޚާއްސަކޮށް އަލަށް ފައްސިވާ މީހުންނާއި ބަލީގައި އެނދުމަތިކުރަން ޖެހޭ މީހުން އަދި މަރުތައް ވަނީ ހިފެހެއްޓިފައި. އެހެން ނަމަވެސް ޤަބޫލުކުރަން ޖެހޭ ހަޤީޤަތަކީ މިކަން ޙާސިލްވަމުން މިދަނީ ގިނަ ބަޔަކަށް ވެކްސިން ދިނުމުގެ ސަބަބުންނެއް ނޫންކަން. އެއީ ރައްކާތެރިކަމުގެ ފިޔަވަޅުތަކުގެ ސަބަބުން ލިބޭ ކުރިއެރުމެއް،" ބޮރިސް ވިދާޅުވިއެވެ.\nބޮރިސް ވިދާޅުވީ ކޮވިޑް-19 ކޮންޓްރޯލް ކުރުމުގައި އެންމެ މުޙިންމު ކަމަކީ ރައްކާތެރިކަމުގެ ފިޔަވަޅުތަކަށް ޢަމަލުކުރުންކަން ފާއިތުވެދިޔަ ދުވަސްތަކުގައި އެޤައުމުން ހާމަވެގެންދާ ކަމަށެވެ. އެހެންކަމުން މި ޢަދަދުތައް ހިފެހެއްޓުމަށް އުސޫލުތަކާއި އެއްގޮތަށް ޢަމަލުކޮށް ރައްކާތެރިވެ ތިބުމަކީ އަދިވެސް ނުހަނު މުޙިންމު ކަމެއް ކަމަށް އެމަނިކުފާނު ވިދާޅުވިއެވެ.\nމި މޭރުމުން ވާހަކަފުޅު ދައްކަވަމުން ބޮރިސް އިތުރަށް ވިދާޅުވީ، އިނގިރޭސިވިލާތުގައި ކޮވިޑް-19 ގެ ހާލަތަށް ރަނގަޅު ބަދަލެއް އައިސްފައި ވީނަމަވެސް ބަލި ފެތުރުން ހުއްޓުނީ ކަމަށް ބަލައިގެން ނުވާނެ ކަމަށެވެ. އަދި ފުރަބަންދާއެކު ޢަދަދުތައް ދަށްވާ ފަދައިން ކުރިޔަށް އޮތްތަނުގައި ވެކްސިންގެ ސަބަބުންވެސް އެދެވޭ ހެޔޮ ބަދަލުތައް އަންނަމުންދާނެ ކަމަށް ވެސް ބޮރިސް ވިދާޅުވިއެވެ.\nކޮވިޑް-19 ގެ ކުރީކޮޅު ދުނިޔެއިންވެސް އެންމެ ޙާލަތު ގޯސްވި ޤައުމުތަކުގެ ތެރޭގައި ހިމެނުނު އިނގިރޭސިވިލާތުގައި ފާއިތުވެދިޔަ ދުވަސްތަކުގައި ބަލި ފެތުރޭ މިންވަރު ދަށްވިނަމަވެސް އެޤައުމުން އިއްޔެ އެކަނިވެސް ދެހާހަށްވުރެ ގިނަ މީހުން ފައްސިވެ، 23 މީހަކު މަރުވެފައި ވެއެވެ. މިއާއެކު މިހާތަނަށް އެޤައުމުން ބަލި ޖެހުނު މީހުންގެ ޖުމްލަ ޢަދަދު 4.3 މިލިއަނަށް އަރައެވެ. އަދި ބަލީގައި މަރުވި މީހުންގެ ޖުމްލަ ޢަދަދު 127000 އަށް އަރައެވެ.\nއިނގިރޭސިވިލާތަކީ މިވަގުތު ދުނިޔެއިން ހަވަނައަށް އެންމެ ގިނަ ބަޔަކު ކޮވިޑް-19 އަށް ފައްސިވީ، އަދި ފަސްވަނައަށް އެންމެ ގިނަ ބަޔަކު މި ބަލީގައި މަރުވި ޤައުމެވެ. އެޤައުމުން މިހާތަނަށް މި ބަލި ޖެހުނު މީހުންގެ ތެރެއިން ރަނގަޅުވީ 3.9 މިލިއަން މީހުންނެވެ. އަދި މިވަގުތު ފަރުވާދެމުން އަންނަ 256000 މީހުންގެ ތެރެއިން ސީރިއަސް ހާލުގައި ނުވަތަ އައިސީޔޫގައި ފަރުވާދެނީ 377 މީހަކަށެވެ.


Gaumuge tharahgee gai enmen baiverivey: Naibu Raees\nނައިބު ރައީސް ފައިސަލް ނަސީމް- ފޮޓޯ: މުހައްމަދު ޝަރުހާން\nރާއްޖެ ތަރައްގީ ކުރުމުގެ ފުރުސަތު ދިވެހި ހުރިހާ ރައްޔިތުންނަށް އެއް ހަމައަކުން ލިބިގެންވާ ކަމަށް ނައިބު ރައީސް ފައިސަލް ނަސީމް ވިދާޅުވެއްޖެ އެވެ.\nއޫރީދޫ ސްމާޓް ކެމްޕަސް ޑިޖިޓަލް ކްލާސްރޫމް މާފުށި ޖަލުގައި ލޯންޗުކުރުމަށް ބޭއްވި ރަސްމިއްޔާތެއްގައި ވާހަކަފުޅު ދައްކަވަމުން ފައިސަލްް ނަސީމް ވިދާޅުވީ، ރައްޔިތުންގެ ތެރެއިން އެއްވެސް ބަޔަކު ގައުމު ގައުމު ތަރައްގީ ކުރުމުގެ މަސައްކަތުގައި ބާކީ ވެފައި ތިބެން ނުޖެހޭނެ ކަމަށެވެ. އެހެން ރައްޔިތުންނެކޭ އެއްފަދައިން އެކި ކުށްތަކުގައި ޖަލުގައި ހުކުމް ތަންފީޒު ކުރަމުންދާ ގައިދީންނަށްވެސް ގައުމު ތަރައްގީ ކުރުމުގެ ފުރުސަތުދޭން ޖެހޭ ކަމަށެވެ.\n"ސަރުކާރުގެ ސިޔާސަތު އަޅުގަނޑުމެންގެ ތެރެއިން އެއްވެސް ބަޔަކު ބާކީ ވެގެން ގޮސްގެން ނުވާނެ ގައުުމު ތަރައްގީ ކުރުމުގެ ފުރުސަތު ދިވެހި އެންމެހާ ރައްޔިތުންނަށް އޮންނަން ޖެހޭ" ނައިބު ރައީސް ވިދާޅުވި އެވެ.\nއެރަސްމިއްޔާތުގައި ވާހަކަ ދައްކަވަމުން ނައިބު ރައީސް އިތުރަށް ވިދާޅުވީ، އެމަނިކުފާނު ގަބޫލުކުރާ ގޮތުގައި މީހަކަށް ކުށެއް ކުރެވުނު ކަމުގައިވިޔަސް އެކުށް މަތީގައި ތާއަބަދު ދެމިހުންނަން ނުޖެހޭނެ ކަމަށެވެ. އަދި ރާއްޖޭގެ ޖަލުތަކަކީ މީހުނަށް އަދަބު ދިނުމަށް ބޭނުންކުރާ ތަނެއްގެ ގޮތުގައި ރައްޔިތުން ސިފަ ކުރަން ބޭނުންނުވާ ކަމަށްވެސް ވިދާޅުވި އެވެ.\nނައިބު ރައީސް ވިދާޅުވި، ދިގު މުއްދަތަކަށް ޖަލަށް ލުމަށް ހުކުމް ކޮށްފައިވާ ގައިދީ ޖަލުގައި ހޭދަކުރާ ދުވަސްތަކަކީ މުޖްތަމައަށް އަބުރާ ނުކުތުމަށް ބޭނުންކުރެވިދާނެ ފުރުސަތެއްގެ ގޮތުގައި ހަދަން ޖެހޭ ކަމަށެވެ. އަދި ގައިދީ ޖަލުގައި ހޭދަކުރާ ދުވަސްތަކަކީ މުޖްތަމައަށް ބޭނުންވާ ހުނަރާއި މަސައްކަތް ދަސްކުރަން ބޭނުންކުރާ ދުވަސްތަކަކަށް ހަދައި އާއިލާއެކު ވީއެންމެ އަވަހަކަށް ދިރިއުޅެވޭނެ ގޮތް ހަދައިދޭން ޖެހޭ ކަމަށެވެ. އަދި އެއީ ސަރުކާރުގެ ސިޔާސަތު ކަމަށްވެސް ނައިބު ރައީސް ވިދާޅުވި އެވެ.\n"ގައިދީންގެ ގޮތުގައި ޖަލުގައި ދުވަސްތަށް ގުނަމުންދާ ފަރާތްތަށް އަޅުގަނޑުމެން ބޭނުންވަނީ، ދިވެހި ސަރުކާރުން ބޭނުންވަނީ ހުނަރުތަކެއް ދަސްވެ ފިލާވަޅުތެކެއް ދަސްވެ މަސައްކަތްތަކެއް ދަސްވެ މުޖްތަމައަށް އަވަހަށް ނުކުމެވި މަސައްކަތްތަކެއް ކުރެވި އާއިލާތަކާއެކު ދިރިއުޅުމުގެ ފުރުސަތު ލިބިގެން ދިޔުން" ނައިބު ރައީސް ވިދާޅުވި އެވެ.\nވާހަކަފުޅު ނިއްމާލުމުން ނައިބު ރައީސް ވިދާޅުވީ، ޖަލުތަކުގައި ހުކުމް ތަންފީޒު ކުރަމުންދާ ގައިދީންނަކީ ވެސް އަޅުގަނޑުމެންގެ އަހުން ކަމަށެވެ.\nއުރީދޫ މާފުށީ ޖަލު މާފުށި + ފައިސަލް ނަސީމް


Saudi Fatwa Committee ge Ilmverinnah Badhubas Bunumaky Fasaadha ah Kurevey Thaaeid eh | Dhiislam\nފަޟީލަތުއްޝައިޚް އަޙްމަދު ސަމީރު އިބްރާހީމް މެއި 27, 2012\nނޯޓު : މިމަޒްމޫނު ލިޔަން މިޖެހުނު ސަބަބަކީ 14 މެއި 2012 ދުވަހު ސަން އޮންލައިންގައި މީހަކު "އާމީރުންނާ ދެކޮޅަށް ނިކުންނަން ޖެހޭނެ" މިމައުޟޫގެ ދަށުގައި އިސްލާމް ދިނުގެ ޢާންމު އުޞޫލާ ޚިލާފަށް ވާހަކަ ދައްކާފައިވާތީ އާއި އުންމަތުގެ ޢިލްމުވެރިންގެ ބޮލުގައި އަނިޔާވެރިކަމަށް އެހީތެރިވުމުގެ އިލްޒާމު އަޅުވާފައިވާތީ އެކަމުގައި އެއްޗެއް ބުނަން މަޖުބޫރުވުމެވެ.\n"އާމިރުންނާ ދެކޮޅަށް ތެދުވަން ޖެހޭނެއެވެ". ލިޔުންތެރިޔާ މިހެން މިޢިބާރާތް ލިޔެފައި އޮތުމުން ޙުކުމުގެ އަޞްލަކީ ވެރިންނާ ދެކޮޅަށް ނުކުތުން ހުއްދަވުންކަމުގައި ދޭހަވެއެވެ. އަދި ވެރިންނާ ދެކޮޅަށް ނުކުތުމަކީ އިސްލާމްދީނުގައި ކޮންމެހެން ކުރަންޖެހޭ ވާޖިބު ޢަމަލެއްކަމުގައި ދޭހަވެއެވެ. ނަމަވެސް އެއީ މުޅިން އޮޅުމެކެވެ. ވެރިންނާ ދެކޮޅަށް ނުކުތުމުގެ އަޞްލު ޙުކުމަކީ އެއީ ހުއްދަކަމެއް ނޫނެވެ. ޝަރީޢަތުގައި ބާރުއަޅުއްވާފައި އޮތީ ވެރިންނާ ދެކޮޅަށް ނުނިކުތުމަށެވެ. މިއީ މިކަމުގެ އަޞްލުޙުކުމް އޮންނަގޮތެވެ. ވެރިންނާ ދެކޮޅަށް ނިކުތުން ހުއްދަވުމަކީ ނާދިރު ޙާލަތެއްގައި އަންނަ ޙުކުމެކެވެ. އެއީ ޢާންމު ޙުކުމެއް ނޫނެވެ. ނަމަވެސް ލިޔުންތެރިޔާ އާމިރުންނާ ދެކޮޅަށް ދެތުވަން ޖެހޭނެޔޭ " ބުނެފައި އޮތުން އެއީ ޝަރީޢަތުގައި އެކަމަށް ބާރުއަޅާފައިވާ ޢާންމު ޙުކުމެއްކަމުގައި ދޭހަވެއެވެ. މިއީ ވަރަށް ބޮޑު އޮޅުވާލުމެކެވެ.\nއިސްލާމީ ދުނިޔޭގައި ވެރިން ހިންގަމުންދާ ހުރިހާ އަނިޔާވެރި ޢަމަލެއް އެޤައުމުތަކުގެ ކުރުމަށް ބާރުއަޅާ ބަޔަކީ ސަޢުދީގެ ފަތުވާ ކޮމިޓީގެ ޢިލްމުވެރިންކަމުގައި ބުނެފައިވުމީ އިސްލާމީޝަރީޢަތް ތަންފީޛުކުރެވޭ ޤައުމެއްގައިނަމަ ތަޢުޒީރު ކުރަންޖެހޭވަރު ކުށެކެވެ. އެބަހުން ދޭހަކޮށްދެނީ ތިމާމެންނަށް ޢިލްމު ލިބިފައިނުވާކަމާއި، ޢިލްމުން މިންވަރެއް ލިބިފައި ނުވާތަނުގައި ޢިލްމުގެ އަހުލުވެރިންނާ މެދުގައި ތިމާމެންގެ ހިތްތަކުގައި ފޮރުވިފައިވާ ޙަސަދަވެރިކަމާއި ރުޅިވެރިކަމާއި ޢަދާވާތްތެރިކަމެވެ. ފުރަތަމައިނުން ލިޔުންތެރިޔާ ވިސްނާލަންވީ ތިމާމެންގެ ފެންވަރެވެ. ޢިލްމުގެ މައިދާނުގައި ތިމާމެންނާ އެބޭފުޅުންނާހުރި ތަފާތެވެ. އަދި ލިޔުންތެރިޔާ އެބައެއްގެ ގާތުން ޚިޔާލު ހޯދާފައި އެވާމީސްމީހުންނާއި ސަޢުދީގެ ފަތުވާ ކޮމިޓީގެ ޢިލްމުވެރިންނާ ހުރި ފަރަޤެވެ. އެބޭފުޅުންނަކީ މުޅިދުނިޔޭގެ ހުރިހާ މުސްލިމުތަކުން އެބޭފުޅުންގެ ފަތުވާތަކަށް އިޙްތިރާމްކުރާ ޤަދަރުވެރި ބައެކެވެ. ހިތުގައި ބަލިމަޑުކަމެއްވާ މީހަކު ނޫނީ މިކަމަށް އިންކާރެއް ނުކުރާނެއެވެ.\nސަޢުދީގެ ފަތުވާ ކޮމިޓީއިން ދެއްވާފައިވާ ފަތުވާތައް އެއްކުރެވިފައިވާ ފޮތްތަކުގެ ޢަދަދު އެތައް ވޮލްޔުމަކަށް އަރައެވެ. އޭގެތެރޭގައި އިސްލާމީ ޢަޤީދާއާއި ފިޤުހުގެ ހުރިހާ ބާބެއް ޝާމިލުވެއެވެ. އަދި އެބޭފުޅުންގެ ތެރެއިން ކޮންމެ ބޭފުޅަކީ އަމިއްލަފުޅަށް އެތައް ފޮތެއް ލިޔުއްވާފައިވާ ބޭފުޅުންނެވެ. މިއީ އިސްލާމީ އުންމަތަށް ދެއްވާފައިވާ ވަރަށް އަގުބޮޑު ހަދިޔާއެކެވެ. އެބޭފުޅުންނަށް ޚިޔާނާތާއި އަނިޔާގެ އިނގިލި ދިއްކުރަމުންދާއިރު ތިމާމެންގެފަރާތުން އުންމަތަށް އަދި ކިއެއްތަ ތިމާމެންގެ ޤައުމަށް ކުރީ ކޮންފައިދާއެއް ހެއްޔެވެ؟\nސަޢުދީގެ ފަތުވާ ކޮމިޓީގެ ޢިލްމުވެރިންނަކީ އެބޭފުޅުންގެ މުސާރައަށް ދީންވިއްކާލާފައިވާ ބައެއްކަމުގައި ބުނި ބުނުމަކީވެސް އެބޭފުޅުންގެ ބޮލުގައި އެޅުވި ވަރަށް ބޮޑު ބުހުތާނު އިލްޒާމެކެވެ. ތިމާމެން ކަންތައް ކުރާގޮތަށް އެހެންމީހުންވެސް ކަންކުރާނެ ކަމަށް ދެކުމަކީ އެއްވެސް ޙުއްޖަތެއް ބުރުހާނަކާނުލާ ކުރެވޭ ނުބައި ތުހުމަތަކަށް ނޫނީ ނުވާނެތެވެ.\nދަންނައެވެ. ސައުދީ ޢަރަބިޔާއަކީ އެޤައުމުގައި ޑިމޮކްރަސީ ނެތެއްކަމަކު އިސްލާމީ ޝަރީޢަތުގެ ހިޔަލުގައި ލިބިފައިވާ އަމާންކަމުގެ ނިޢުމަތް މުޅިދުނިޔެއަށް ދައްކަމުންދާ ނަމޫނާ ދައުލަތެކެވެ. އެއީ ތައުޙީދުގެ ބިމެވެ. އެތަނުގައި އިންސާނުންގެ ހައިޘިއްޔަތުން މާތް ﷲ އިންސާނުންނަށް ދެއްވާފައިވާ ޙައްޤުތައް އެ،އިންސާނާއަށް ލިބިދީފައިވެއެވެ. އެއީ ހުރިހާ ގޮތަކުންވެސް އެންމެ ދީލަތި އެހީތަކެއް އިސްލާމީ ދުނިޔެއަށް އަދި ކިއެއްތަ މުޅި ދުނިޔެއަށްވެސް ދެމުންދާ އެއްޤައުމެވެ. ދުނިޔޭގެ ނިސްބަތުން އެންމެގިނަ ދަންނަބޭކަލުން އެޤައުމެއްގައި ތިއްބެވި ޤައުމެވެ. މީހުންގެ މުދަލާއި ތަކެއްޗަށް އެއަށްވުރެ ވަކިންބޮޑު ރައްކާތެރިކަމެއް ލިބިފައިވާ ޤައުމެއްނެތެވެ. ރައްޔިތުންނާއި ވެރިންނާއި ޢިލްމުވެރިންނާ އޮންނަ ގާތްގުޅުމުގެ ސަބަބުން ޤައުމުތެރޭގައި ފިތުނައިގެ އަލިފާން ރޯކުރާމީހުންނަށް އެފަސްގަނޑުވަނީ ދަތި ތަނަކަށް ވެފައެވެ. މިއީ ހައްތާވެސް މާތް ﷲ ދެއްވާފައިވާ ނިޢުމަތްތަކެވެ. މިނިޢުމަތްތަކުގެ ފަހަތުގައި ޙަސަދައިގެ ލޯތަކެއްވާކަން ޔަޤީނެވެ. އޭގެތެރެއިން އެންމެ ނުރައްކާތެރި ލޮލަކީ ޑިމޮކްރަސީއާއި ޑިމޮކްރަސީގެ އައުވާނުންގެ ލޯތަކެވެ.\nމިއާއެކު އެތަނުގައިވެސް އިންސާނީ މުޖްތަމަޢެއްގައި ނޯވެ ނުދާނެ ނުބަޔާއި ފަސާދަ ކޮންމެވެސް މިންވަރަކަށް އޮތުމަކީ މުޅި ތަނަށް ޢާއްމު ހުކުމެއްކުރުމަށް އޮތް ޙުއްޖަތަކަށްނުވާނެއެވެ. ޚާއްޞަކޮށް ޙައްޤު ފާޅުކުރަމުންދާ ޢިލްމުގެ އަހުލުވެރީންގެ މައްޗަށް އެފަދަ ޙުކުމެއް ޢާންމު ކުރުމުގެ ސަބަބަކަށް އެކަން ވެގެން ނުވާނެއެވެ. އެހެނިހެން ޤަޥުމުތަކާ އަޅާކިޔާލާނަމަ އިންޞާފުވެރި، ލޮލަކަށް އެތަނުގެ އަމާންކަމާއި މުޖްތަމަޢުގެ ރައްކާތެރިކަން އެހެނިހެން ޤަޥުމުތަކަށްވުރެ އެތައްގުނައަކަށް ފުރިހަމަކަން ރަނގަޅަށް ފެންނާނެމެއެވެ. އެހެންކަމުން އިސްލާމީ ޤަވުމެއް މިފަދައިން އޮތުމަށް ކާފަރުން ރުހޭނީވެސް ކޮންފަދަޔަކުން ހެއްޔެވެ؟\nދަންނައެވެ. ހުރިހާތަނެއްގެ ޙާލު އެއްގޮތެއް ނޫނެވެ. އެކި ޤައުމުތަކުގެ ކަންހުރީ އެކިދަރަޖައަށެވެ. ވީމާ އެކި ޤައުމުތަކުގައި އިޞްލާޙަށް މަސައްކަތް ކުރަންޖެހޭ ގޮތްވެސް ތަފާތެވެ. އަދި ބޭނުންކުރަންޖެހޭ ވަސީލަތްތައްވެސް ތަފާތެވެ.\nމިއަދު ސަޢުދީގެ ވެރިކަމާ ދެކޮޅަށް ނިކުންނަ މީހުންނަށް ސާބަސް ކިޔުމަކީ ފިތުނަފަސާދައަށް ސާބަސްކިޔުމެވެ. އެއީ މުސްލިމުންނަށް ލިބިފައިވާ އަމާންކަން ނަގާލައި އެބައިމީހުންގެ މެދުގައި ލޭ އޮހުރުވުމަށް ހިތްވަރުދިނުމެވެ. އެއީ މާތް ﷲ ޙުރުމަތްތެރި ކުރައްވާފައިވާ ލެޔާއި މުދަލުގެ ޙުރުމަތް ކަނޑައި މީސްތަކުންގެ އަބުރު ނަގާލުމަށް ފޯރިދިނުމެވެ. އަދި އެއީ އެތަނުގައި ތަންފީޛު ކުރެވިފައިވާ އިސްލާމީ ޝަރުޢީ ނިޒާމަށް ޙަސަދަވެރިވެ އެނިޒާމު ހަލާކުކޮށް ވަޟުޢީ ޤާނޫނު ގެނައުމަށް އެހީތެރިވުންކަމުގައިނޫނީ ނުވާނެއެވެ.\nވީމާ ޢިލްމުގެ އަހުލުވެރިންނަށް ބަދުބަސް ބުނުމުގެ ފަލްސަފާއިން ދުރުވެ ތައުބާ ވުމަށް ލިޔުންތެރިޔާއަށް ވަޞިއްޔަތް ކުރަމެވެ.\n27 މެއި, 2012 | 8:22\nސަން ގައި ލިޔެފައި ވާ ލިންކު ހާމަ ކޮއްދިނުން އެދެން\n21 ޖޫން, 2012 | 3:08


Maldives National Party registry kuran husha alhaifi - vNews.mv\nމޯލްޑިވްސް ނެޝަނަލް ޕާޓީ ރަޖިސްޓްރީކުރަން ހުށައަޅައިފި\nމަރްޔަމް ލީން 15 September 2021, 16:27\nސިޔާސީ ޕާޓީއެއްގެ ގޮތުގައި މޯލްޑިވްސް ނެޝަނަލް ޕާޓީ (އެމްއެންޕީ) ރެޖިސްޓްރީކުރުމަށް މިއަދު، އިލެކްޝަންސް ކޮމިޝަނަށް ހުށަހަޅައިފިއެވެ.\nސިޔާސީ ޕާޓީއެއްްގެ ގޮތުގައި އެމްއެންޕީ ރަޖިސްޓްރީ ކުރުމަށް މިއަދު ހެނދުނު ހުށަހަޅާފައިވަނީ ރާއްޖޭގައި މީހުން ދިރިއުޅޭ ހުރިހާ ރަށެއް ހިމެނޭ ގޮތަށް ރާއްޖޭގެ އެކިކަންކޮޅުތަކުން ފަސްހާސް މެންބަރުންނަށް ވުރެ ގިނަ ފޯމާއެކުގައިކަމަށް އެޕާޓީން ބުނެއެވެ.\nއިލެކްޝަންސް ކޮމިޝަނުން މޯލްޑިވްސް ނެޝަނަލް ޕާޓީގެ ނަމުގައި ސިޔާސީ ޕާޓީއެއް އުފެއްދުމަށް މަސައްކަތް ކުރުމުގެ ހުއްދަ ދީފައިވަނީ މިދިޔަ ޖުލައި މަހުގެ 15 ވަނަ ދުވަހުގައެވެ.\nއެމްއެންޕީ އުފެއްދުމުގެ މަޤްޞަދަކީ ދިވެހީންގެ ތެރޭގައި ޤަޢުމީ ފިކުރު އާލާކޮށް، ދިވެހީން އެދޭ ކަންކަން ފުރިހަމަައަށް ހާސިލްކުރުމަށްޓަކައި، ޤާނޫނީ ގޮތުން ލިބިދޭ އެންމެހައި ބާރާއި އިޚްތިޔާރާއި ޙައްޤުތައް ބޭނުންކޮށް 2023 ވަނަ އަހަރުގެ ރިޔާސީ އިންތިޙާބު ކާމިޔާބު ކުރުމަށް ކުރަންޖެހޭ ހުރިހާ މަސައްކަތެއް ކުރުންކަމަށް އެޕާޓީން ބުނެއެވެ.\nއެމްއެންޕީގެ އުންމީދަކީ ޕާޓީ އުފެއްދުމުގެ ޖަލްސާ ބޭއްވުމަށް އިލެކްޝަންސް ކޮމިޝަނުން ހުއްދަ ދންހާ އަވަހަކަށް އެޖަލްސާ ބާއްވާ، ސިޔާސީ ޕާޓީތަކުގެ ދަފްތަރުގައި ހިމެނުންކަމަށްވެސް އެޕާޓީން ބުނެއެވެ. އަދި މިހިނގާ 2021 ވަނަ އަހަރު ނިމުމުގެ ކުރިން ދިހަ ހާސް މެންބަރުން ހަމަކޮށް އެމްއެންޕީއަކީ ދިވެހިރާއްޖޭގައި ހިންގާ އެންމެ ވަރުގަދަ ސިޔާސީ ހަރަކާތަށް ހެދުންކަމަށެވެ.


vnews - Muhimmu massala thakaa eku Arab League summit fashaifi\nމުހިންމު މައްސަލަތަކާއެކު އަރަބި ލީގު ސަމިޓް ފަށައިފި\nއަރަބި ލީގު ސަމިޓް ހުޅުއްވައި ދެއްވުމުގެ ގޮތުން ސައުދީ ރަސްގެފާނު ސަލްމާން ބިން އަބްދުލް އަޒީޒް ތަގްރީރު ކުރައްވަނީ - ފޮޓޯ: އޭ.އެފް.ޕީ\nއަރަބް ލީގު ސަމިޓްގެ އަހަރީ ބައްދަލުވުން ސައުދީ އަރަބިއްޔާގެ އިރުމަތީ ސިޓީއެއް ކަމަށްވާ ދަހްރާންގައި މިއަދު ފަށައިފިއެވެ.\nސަމިޓް ހުޅުއްވައި ދެއްވީ ސައުދީ ރަސްގެފާނު ސަލްމާން ބިން އަބްދުލް އަޒީޒެވެ.\nސަމިޓް ހުޅުއްވައި ދެއްވުމުގެ ގޮތުން ކުރެއްވި ތަގްރީރުގައި ސައުދީ ރަސްގެފާނުވަނީ، ސައުދީ އަރަބިއްޔާ ކަންބޮޑުވާ ބައެއް މުހިންމު މައްސަލަތަކުގެ މައްޗަށް އަލިއަޅުއްވާ ލައްވާފައެވެ.\nއެގޮތުން، އިސްރާއީލުގެ ތެލްއަވީވްގައި ހުރި އެމެރިކާ އެމްބަސީ ގުދުސްއަށް ބަދަލުކުރުމުގެ މަސައްކަތް ފެށިފައިވާތީ، ސައުދީ ރަސްގެފާނުވަނީ އެކަން ކުށްވެރި ކުރައްވާފައެވެ.\nރަސްގެފާނު ސަލްމާން ބިން އަބްދުލް އަޒީޒް ވިދާޅުވީ، އެމެރިކާ އެމްބަސީ ގުދުސްއަށް ބަދަލުކުރުމަށް އެމެރިކާގެ ރައީސް ނިންމެވި ނިންމެވުން ތަކުރާރު ކުރައްވައި ކުށްވެރި ކުރައްވާ ކަމަށާއި، އިރުމަތީ ގުދުސްއަކީ ފަލަސްތީނު ބިމުގެ މުހިންމު ބައެއް ކަމަށެވެ.\nސައުދީ ރަސްގެފާނުގެ ތަގްރީރުގައި ސަރަހައްދުގެ ދާޚިލީ ކަންކަމަށް އީރާނުން ފޯރުވަމުންގެންދާ ނުފޫޒުވެސް ވަރަށް ބޮޑަށް ކުށްވެރި ކުރެއްވިއެވެ.\nއަރަބި ރީޖަންގައި އީރާނުން ހިންގަމުންގެންދާ ޓެރަރިސްޓް އަމަލުތަކާ ވަރަށް ބޮޑަށް ދެކޮޅު ހައްދަވާ ކަމަށާއި، ސަރަހައްދަށް ނުފޫޒު ފޯރުވަން އީރާނުން ކުރަމުންގެންދާ ކަންތައްތަކާ ވަރަށް ބޮޑަށް ދެކޮޅު ހައްދަވާ ކަމަށްވެސް ސައުދީ ރަސްގެފާނު ވިދާޅުވިއެވެ.\nމިއަދު ފެށި އަރަބި ލީގު ސަމިޓްގައި އުރުދުންގެ ރަސްގެފާނު އަބްދުﷲ ބައިވެރިވެވަޑައި ގަންނަވަނީ - ފޮޓޯ: އޭ.އެފް.ޕީ\nސަމިޓްގެ އެޖެންޑާގައި ހިމެނޭނެ މައިގަނޑު ދެމައްސަލައަކީ އީރާނާއި، ސޫރިޔާގެ މައްސަލަ ކަމަށް އަރަބި ލީގް ސަމިޓް ފެށުމުގެ ކުރިން މީޑިއާއިން ރިޕޯޓް ކުރަމުން ގެންދިޔައެވެ. އެހެން ނަމަވެސް، ސަލްމާން ރަސްގެފާނުގެ ތަގްރީރުގައި ސޫރިޔާގެ ނަމެއް ގެންނަވާފައެއް ނުވެއެވެ.\n22 މެމްބަރު ގައުމުހިމެނޭ އަރަބި ގައުމުތަކުގެ ވެރިން ސަމިޓްގައި ބައިވެރިވެވަޑައި ގަތްނަމަވެސް، މި ސަމިޓްގައި ސޫރިޔާގެ ރައީސް ބައްޝާރުލް އަސަދު ހިމެނިވަޑައެއް ނުގަންނަވައެވެ. 2011 ވަނަ އަހަރުން ފެށިގެން އަރަބް ލީގުން ސޫރިޔާވަނީ ސަސްޕެންޑް ކޮށްފައެވެ.\nއަރަބީންގެ މައްސަލަތައް، އަރަބީންގެ މެދުގައި މަޝްވަރާކޮށްގެން ހައްލުކުރުމުގެ މައްޗަށް 1945 ވަނަ އަހަރު އަރަބިލީގު ޖަމާއަތް އުފެއްދި ނަމަވެސް، މި ސަމިޓުން ނިންމާ ނިންމުމަކަށް އަމަލީސިފަ އައިސްފައިވަނީ ނާދިރު ފަހަރެއްގައެވެ.\nމީޑިއާއިން ބުނަމުންގެންދިޔައީ، މިއަދު ފެށުނު އަރަބި ލީގުގެ 29 ވަނަ ސަމިޓްގައި ސައުދީން މަސައްކަތް ކުރާނީ އީރާނާ ދެކޮޅުހެދުމަށް އަރަބީންގެ ތާއީދު އެއްކުރެއްވުމުގެ މަސައްކަތް ކަމަށެވެ. ރަސްގެފާނުގެ ތަގްރީރު މައިގަނޑު ގޮތެއްގައި އީރާނަށް އަމާޒު ކުރެއްވީވެސް އެހެންވެގެން ކަމަށް ބެލެވެއެވެ.


Manma ge hassa Kiyaan: "Goodbye"\nކިޔާން، އޭނާގެ މަންމައާއެކު: ބީވެގެން ދިޔައީ ހިނދުކޮޅެއްގެ ތެރޭގައި --\n"ދޮންބޭ! ގުޑްބާއީ ގުޑްބާއީ ގުޑްބާއީ!"\nމިއީ ވަރަށް ހާއްސަ ކުއްޖެއް ކަމަށްވާ ކިޔާން އަބްދުﷲ ހާލިދު މިދިޔަ ހުކުރު ދުވަހުގެ ރޭ މޫދަށް އެރޭ ހިތުން މޫދު ކައިރިއަށް ދިޔުމުން އޭނާ ހުއްޓުވައި، އޭނާގެ ދޮންބެ، އޭނާ އުރާލުމުން ބުނެލި ބަހެވެ. އެ ރެއަކީ ހަތަރު އަހަރުގެ ކިޔާންގެ އެންމެ ފަހު ރެ އެވެ. ހިތްދަތި ހާދިސާއެއްގައި އޭނާ މި ދުނިޔެ ދޫކުރީ އޭގެ އަނެއް ދުވަހު މެންދުރުގެ ވަގުތުގަ އެވެ.\nމިދިޔަ ބުރާސްފަތި ދުވަހުގެ ރޭ 11:00 ގައި ލޯންޗުގައި ފުރައިގެން މާފުއްޓަށް ކިޔާންގެ މަންމަ، ފަރުޒާނާ ސައީދާއި އޭނާގެ އާއިލާ ދިޔައީ ހަފްތާ ބަންދުގައި ކުދިންނާއެކު އުފާވެރި ވަގުތެއް ހޭދަކޮށްލުމަށެވެ. ފަރުޒާނާ، އޭނާގެ ފަސް ކުދިންނާއި ބޭބެގެ އާއިލާ ތިބީ މޫދު ކައިރިީގައި ގާތްގަނޑަކަށް 50 ފޫޓު ދުރުގައި ހުންނަ ގެސްޓް ހައުސްއެއްގައި އެވެ.\nހޮނިހިރު ދުވަހު މެންދުރު އާއިލާގެ އެންމެން އެއްކޮށް ރަށު ތެރެ ބަލާލުމަށް ބޭރަށް ނުކުތެވެ. އެހެން ނަމަވެސް މެންދުރުގެ ވަގުތު ހޫނު ގަދަކަމުން ގާތް ގަޑަކަށް 12:30 ހާއިރު އަނބުރާ ގެސްޓް ހައުސްއަށް އެންމެން ވަނެެވެ.\nކިޔާން އުޅުނީ އޭނާގެ ތިން ބޭބެ އާއި މަންމައާއެކު އެއް ކޮޓަރިއެއްގަ އެވެ. މެންދުރުގެ ހޫނު ގަދަ ވަގުތު ބޭރުގައި އުޅުމަށްފަހު ކިޔާންގެ މަންމަ ފަރުޒާނާ ނިދާލަން އޮށޯވެލި އެވެ. ކިޔާންގެ މިޒާޒު އެނގޭތީ އޭނާގެ މަންމަ ނިދަން އޮށޯތީވެސް ކޮޓަރީގެ ދޮރު ތަޅުލުމަށްފަހު އެވެ. ކިޔާާންއަކީ އޯޓިޒަމް ހުންނަ ކުއްޖެކެވެ.\nކިޔާން، އެންމެ ފަހުން މަންމައާއެކު ނެގި ފޮޓޯ\nމަންމަ ނިދުނުތަނާ ހެން މާގިނަ އިރު ތަކެއް ނުވެ ކިޔާން ބޭރަށް ނިކުތެވެ. އޭނާއަށް މޫދު މާ ކަމުދަނީ އެވެ. އޭނާގެ މިސްރާބަކީ މޫދެވެ. އެ ދިމާލަށް އޭނާ މިފަހަރު މިސްރާބު ޖެހީ އެއްވެސް މީހަކަށް ނޭގި ސިއްރުންނެވެ. އެއްވެސް މީހެއްގެ ގާތުގައި "ގުޑްބާއީ"އޭ ވެސް ބުނެ ނުލަ އެވެ.\nޖެހިގެން ހުރި ކޮޓަރީގައި އުޅޭ ފަރުޒާނާގެ ބޭބެގެ އަންހެނުން ކޮޓަރިން ނުކުތް ގަޑީގައި ފަރުޒާނާ ކޮޓަރީގެ ދޮރު ހުޅުވިފައި ހުރުމުން އޭނާ އަވަހަށް ކިޔާން ކޮބައިތޯ ބަލަން ދިޔަ އެވެ. ފަރުޒާނާއަށް ގޮވާލުމަށް ފަހު ކިޔާން ނެތޭ ބުންޏެވެ. މަންމަގެ ހުރިހާ ވަގުތަކާއި ސަމާލުކަމެއް ހާސްކޮށްފައިވާ ކިޔާން ފެންނަން ނެތުމުން އޭނާ ހާސްވެ ކަންބޮޑުވި އެވެ.\nރޭ ވެސް ކިޔާން މޫދަށް ދާން އުޅުނުކަން އޭނާގެ ދޮންބެގެ ހަނދާނަށް އައީ ކުއްލިއަކަށެވެ. އެއްވެސް ވަގުތެއް ބޭކާރުނުކޮށް އަވަހަށް ބެލްކަންޏަށް ގޮސް މޫދާ ދިމާ ބަލާލި އެވެ. އޭރު ކިޔާން ފަސް ގަނޑާ ފަސް ވަަރަކަށް ފޫޓު ބޭރުން ފެންނަން އޮތެވެ. ލިބުނު ޝޮކާއި ބިރުވެރިކަމާއެކު އެންމެން މޫދާ ދިމާލަށް ދުއްވައިގަތީ އެވެ.\n"މޫދަށް ގޮސް އަވަހަށް ކިޔާން ނެގީ، އޭރު ތުއްތު ކިޔާންގެ އެއްވެސް ހަރަކާތެއް ނެތް!" ދޮންބެ ކިޔައިދިނެވެ.\nކިޔާންގެ މަންމަގެ ފޭސްބުކް ޕޯސްޓް\nއަވަސް އަވަހަށް ކިޔާން މޫދުން ނަގައި ސީޕީއާރް އާއި ފަސްޓް އެއިޑް ދިނެވެ. އެ ވަގުތު އޭނާގެ މަންމަ ފަރުޒާނާއަށް ފުން އަސަރުތަކެއް ކުރުވަމުންދިޔަ އެވެ. ދުނިޔެއަށް އުފަންވީ ދުވަހުން ފެށިގެން ހާއްސަ ސަމާލުކަމާކާއި އަޅާލުންދިން ކިޔާން އެގޮތަށް ބީވިގެންދާނެއޭ އޭނާ ހިތަކަށް ވެސް ނާރައެވެ.\nމާގިނަ އިރެއް ނުވެ މާފުށީ ސިއްހީ މަރުކަޒަށް ކިޔާން ގެންދިޔަ އެވެ. އެތަނުގައި ކިޔާންއަށް ފަރުވާދީ އޮކްސިޖަންވެސް ދިނެވެ. ނަމަވެސް އޭނާގެ ފުރާނަ ސަލާމަތެއް ނުވި އެވެ.\nއެ ހިތްދަތިކަމާއެކު ކިޔާންގެ މަންމަ ވަނީ ކިޔާން ވަކިވެ ދިޔުމުގެ ކުޑަ އިރުކޮޅެއް ކުރިން ނަގާފައިވާ ފޮޓޯތަކަކާއެކު އަސަރުގަދަ ޕޯސްޓެއް ފޭސްބުކްގައި ކޮށްފަ އެވެ.\n"ދަރިފުޅާ، ބައެއް މީހުން އަހަރެން ގާތު އަހާ، ތިއީ އަހަރެންގެ ހަމައެކަނި ދަރިފުޅުހޭ، މިއަދު އެ ސުވާލަށް ޖަވާބުދޭން ބޭނުން، އަހަރަންގެ ހުރިހާ ވަގުތެއް ދިނީ ދަރިފުޅަށް، އެއީ ދަރިފުޅު ހާއްސަވީމަ، ހާއްސަ އަޅާލުމާއި ހާއްސަ އެހީ ކިޔާންއަށް ބޭނުންވި، އަހަރެން ބޭނުންވީ ދަރިފުޅުގެ ހުނަރުތައް އިތުރު ކުރަން، ކަންކަން ދަސްކޮށްދޭން،" އިތުރު ހަތަރު ދަރިން ވެސް ތިބޭ ފަރުޒާނާގެ ޕޯސްޓްގައިވެ އެވެ. "އަހަރެން ދަރިފުޅު ދަތުރު ގެންދިޔައީ އުފަލުގައި ބަހައްޓަން، އެކަމަކު ދަރިފުޅު އަހަރެންނާ ވަކިވެގެންދާން ނެގީ ހިނދުކޮޅެއް،"\n"ދަރިފުޅު އަބަދުވެސް އަހަރެންނާއެކު ކުޅެނީ ހައިޑް އެންޑް ސީކް، މަންމަ އަބަދުވެސް ދަރިފުޅު ހޯދަން، އެކަމަކު.. މިއަދު ދަރިފުޅު ސަލާމަތް ކުރުމުގެ ފުރުސަތު އަހަރެންނަށް ނުލިބުން، ކީއްވެ ކަމެއް އަހަރެންނަށް ނޭނގޭ،"!\nކަނޑުމަތީގެ ހާދިސާ މާފުށި މަރު


ވަމޭ ގާތުގައި3– Esfiya\nމާއީ އޭނާގެ ކޮޓަރިއަށް ވަނެފައި ނަމާދުކޮށްލައިގެން އައިސް އަނެއްކާވެސް އޮށޯވެލީ ނިދާލުމަށެވެ. އެދުވަހަކީ މާއީއަށް މެންދުރުފަހު ޑިއުޓީ އޮތް ދުވަހަކަށް ވުމުންނެވެ. އެނދުގައި އޮށޯތުމާއިއެކު މާއީއަށް ފުން ނިދީގެ އަރާމު ކަނޑުގައި ފީނާގަނެވުނީ ހިނދުކޮޅެއްގެ ތެރޭގައިއެވެ.\nނަމަވެސް މާއީއަށް ސިއްސައިގެން ގޮސް ހޭލެވުނީ ކަމެއް ހަނދާންވި ފަދައަކުންނެވެ. އާއެކެވެ. މިއަދު އޭނާއަށް އިކާލްއަށް ކައްކަން އެބަ ޖެހެއެވެ. މިއަދު އިކާލް ކާން ދާނެ ގެޔެއްވެސް ނެތެވެ. އެހެންޏާ ފާއިޒްމެންގެ ގެޔަށް ކާން ދިޔަ ކަމުގައި ވިޔަސް މިއަދު ފާއިޒްމެންގެ ގޭގައިވެސް ކައްކާނެ މީހަކު ނެތެވެ. އެހެންކަމުން މާއީ އޮތްތަނުން ތެދުވެ އިކާލްއަށް ކަމުދާނެ ކަހަލަ އެއްޗެއް ތައްޔާރު ކުރުމުގައި އަވަދިނެތި އުޅުނެވެ.\nފަތިސް ނަމާދުކޮށްގެން އައިސް އެނދުގައި އޮށޯވެލައިގެން އޮތް އިކާލްގެ ވިސްނުން ދިޔައީ އެތައް ހާސް މޭލަކަށް ދަތުރު ކުރަމުންނެވެ. އެ ވިސްނުމާ ދުރުވާން އިކާލް ކުރި މަސައްކަތް ވަނީ ބޭކާރެވެ. އެންމެފަހުން އިކާލް އޭނާގެ ފޯނު ނަގައި ވައިފައި ޖައްސާލިއެވެ. އެއާއިއެކު ފުލުފުލުން އިންސްޓަގުރާމުންނާއި ވައިބާއިން ނޮޓިފިކޭޝަން އަންނަން ފެށިއެވެ. މާގިނައިން މެސެޖް ތައް އަންނަން ފެށުމުން އިރުކޮޅަކަށް އިކާލް ފޯނު ނިއްވާލާއިފައި ބޭއްވިއެވެ. އަނެއްކާވެސް ފޯނު ނަގައި ހުޅުވާލީ މެސެޖް ކޮށްފައި ހުރީ ކޮން ބައެއްތޯ ބެލުމަށެވެ.\nވައިބާއިން ގިނައިން މެސެޖް ކޮށްފައި ހުރީ ޑޮކްޓަރުންނާއި ނަރުހުންނެވެ. ކޮންމެ މީހެއްގެ މެސެޖްގައިވެސް އިކާލްއަށް ހިތްވަރު ދިނުމުގެ ގޮތުން ބަސްކޮޅެއް ލިޔެފައިވެއެވެ. އިކާލްވެސް އެމީހުންނަށް ރައްދެއްދީފައި ވައިބާއިން ނުކުމީ އިންސްޓަގުރާމަށް ވަނެލުމަށެވެ. އެތަނުންވެސް އެތައް ޕޯސްޓެއް އައިސްފައި ވާއިރު އިކާލް ދިޔައީ އެއިން ބައެއް ޕޯސްޓް ތަކަށް ލައިކްވެސް ދެމުންނެވެ. މީހުން ސްޓޯރީއަށް ލައިފައި ހުރި އެއްޗެހި ބަލައި ނިންމާފައި އެންމެ ފަހުން އިކާލް މެސެޖް ކޮށްފައި ހުރީ ކާކުތޯ ބަލައިލިއެވެ. އެއާއިއެކު އިކާލްގެ ދެ ބުމަ ގޮއްޖެހިގެން ދިޔައެވެ. އަދި މޫނު މައްޗަށް ފޫހިކަންވެސް ވެރިވީ ނުހަނު އަވަހަށެވެ. ރާޔާ އޭ ޖެހާފައި އިން އެ ޗެޓުން ތިރީސް މެސެޖް އައިސްފައި އިނެވެ. ނަމަވެސް އިކާލް އެމެސެޖްތައް ކިޔާކަށް ނޫޅެއެވެ. ރާޔާގެ ނަން ފެނުނަސް އިކާލްގެ ގާތަށް އަންނަނީ ފޫއްސެކެވެ. އެހެންކަމުން އަވަހަށް އިންސްޓަގުރާމުން ނުކުމެފައި އަނެއްކާވެސް ވަނެލީ ޔޫޓިއުބަށެވެ. އެތަނުގައިވެސް އިކާލް ސަބްސްކުރައިބް ކޮށްފައި ހުރި ބައެއް ޗެނެލް ތަކުން ވީޑިއޯތައް އައިސްފައި ހުރުމުން އެއެއްޗެހި ބަލަން އިކާލް އޭނާގެ އެނދުގައި ރީތިކޮށް އޮށޯވެލިއެވެ.\nރާކިން ހެނދުނު ތެދުވެފައި ތައްޔާރުވަމުން ދިޔައީ އަށެއް ޖަހާއިރު ހޮސްޕިޓަލަށް ދިޔުމަށެވެ. އަޅި ކުލައިގެ ގަމީހަކާއިއެކު ކަލު ޖިންސެއް ލާފައިވުމުން ރާކިން ނުހަނު ރީއްޗެވެ. އިސްތަށިގަނޑު ރީތި ގޮތަކަށް ސްޓައިލްކޮށްލާފައި ވުމުން އަދި އިތުރަށް ރީތި ކަމަށް ދައްކައެެވެ. އެންމެ ފަހުގެ ކަމަކަށް ގަޔަށް ސެންޓް ޖަހާފައި ރާކިން އޭނާގެ ކޮޓަރިން ނުކުމީ އިރާދާ ކާން އައުމަށް ގޮވާތީއެވެ. ”މަންމާ.. މިއަދު އިކާލްއާއި ފާއިޒް މިގެޔަށް ކާން ގެންނަން ވީނުން…” ރާކިން ގޮނޑީގައި އިށީންނަމުން ބުނެލިއެވެ. ”އިކާލް އޭ.. އެއީ ކޮން ކުއްޖެއް..” އިރާދާ ވަރަށް ހައިރާންވެފައި އަހާލިއެވެ. ދުވަހަކުވެސް ރާކިން އިކާލް އެއްގެ ވާހަކަ ނުދައްކާތީ އިރާދާއަށް އެއީ ކޮން ކުއްޖެއްކަމެއް ނޭނގުނެވެ. ނަމަވެސް ފާއިޒްގެ ގޮތް އިރާދާއަށް ވަރަށް ރަނގަޅަށް އެނގެއެވެ. ”އޯ… މަންމަ ކާއިރީ އަދި ނުބުނެވޭދޯ.. އިކާލް އެއީވެސް އަހަރެންގެ ފްރެންޑެއް.. ފާއިޒްގެ މަންމަ އިކާލްވެސް ބެލީ.. މަންމައަކަށް އިއްޔެ ނުފެނޭތަ ފާއިޒްގެ މަންމަ މޫނު ބަލަން ދިޔައިރު ފާއިޒްގެ ކައިރީ ހުރި މީހެއް.. ފައިޒްގެ ކައިރީ އެހުރީ އިކާލް… ކުރިންރޭ ވަރަށް ލަހުން ގެޔަށް އައިމެންނުން.. އެދުވަހުވެސް އިކާލް މެންގެ ގެއިންނޭ އައީ.. އަދި އިކާލް އަކީ ހަމުގެ ޑޮކްޓަރެއް.. އަހަރެމެން އުޅޭ ހޮސްޕިޓަލުގަ މަސައްކަތްވެސް ކުރަނީ.. ” ރާކިން ކުޑަ ކުއްޖެއް ފަދައިން އިރާދާއަށް އިކާލް ކިޔާދެމުން ދިޔައެވެ. ނަމަވެސް އެއްގޮތަކަށްވެސް އިރާދާއަކަށް އިކާލް އެއީ ކާކު ކަމެއް ނޭނގެއެވެ. ހޮސްޕިޓަލުން ދިމާވިޔަސް ކާކުކަން ނޭނގެންޏާ އިރާދާއަކަށް ވެސް ނޭނގޭނެ ނޫން ހެއްޔެވެ؟ ”އޯކޭ.. މިއަދު މީ މަންމަ އަށް ފްރީ ދުވަހެއް.. މިއަދު އެދެކުދިންގެ ގާތު ބުނާތި އަންނާށޭ… ދަރިފުޅާ ރާކިން… މާއީ ގާތު ވެސް ބުނާތި..” އިރާދާ ވަރަށް އޯގާތެރި ކަމާއިއެކު ބުނެލިއެވެ. ނަމަވެސް ރާކިން މާއީއަކަށް ނާދެވޭނެ ވާޙަކަ ބުނުމާއިއެކު އިރާދާ އިސްދަށަށްް ޖަހާއިލިއެވެ. މާއީ އާއި އިރާދާގެ ދެމެދުގައި ވަނީ ވަރަށް ގާތް ގުޅުމެއް އުފެދިފައިއެވެ. ހޮސްޕިޓަލުން ދިމާވެ ދިމާވެއެވެ.\nރާކިން އާއި ވިކާޝް ކައިގެން ހޮސްޕިޓަލަށް ދިޔުމާއިއެކު އިރާދާ ގޮސް އޭނާގެ ކޮޓަރިއަށް ވަނެ އަލަމާއިން ކުޑަ ފޮށިގަނޑެއް ނަގައި އެނދުގައި އިށީންދެލިއެވެ. އިރާދާ އެ ކުޑަ ފޮށި ހުޅުވައިލީ ފެންކަޅިވެފައި ހުރެއެވެ. އެ ފޮށީގައި ވަނީ ގަޑިއެކެވެ. މޫނުގަނޑުގައި ކުޑަ ކުއްޖެއްގެ ފޮޓޯއެއް އިން އިރު ކަމަރު ވަނީ އަޅި ކުލައިގެ ކުޑަކުޑަ ތަޅުތަކަކުން ޖަރީ ކުރެވިފައިއެވެ. އިރާދާ އެ ނަގައި އޭނާގެ މޭގައި ޖައްސާލިއެވެ. އެޔާއިއެކު އޭނާގެ ދެލޮލުން ކަރުނަތައް ފައިބަން ފެށީ އިސްކޫރަކުން ފެން ފާބަންނަ ފަދައިންނެވެ. އޭރު އެދެލޯ ވަނީ ރަތްވެފައިއެވެ. ”ދަރިފުޅާ… މަންމަ ވަރަށް.. ވަރަށް ހަނދާންވޭ ދަރިފުޅު މަތިން… ވަރަށް ހަނދާންވޭ…” އިރާދާ އެތައް އިރަކު އެގަޑި ހިފައިގެން ރޯން އިނެފައި އެންމެ ފަހުން އެ ހުރިތަނަށް ލާފައި އޭނާގެ ވޮލެޓް ހިފައިގެން ކޮޓަރިން ނުކުމީ ފިހާރައަށް ދާން ތައްޔާރު ވެލައިގެންނެވެ.\nފޯނު ހިފައިގެން އޮތް އިކާލް ސިއްސައިގެން ދިޔައީ ގޭގެ ބެލް އަޅަން ފެށުމުންނެވެ. އެހެންކަމުން ފޯނު ބާއްވާފައި އަވަހަށް ގޮސް ދޮރު ހުޅުވައިލީ ކާކު ތޯ ބެލުމަށެވެ. ދޮރު ހުޅުވައިލި ވަގުތު ކުރިމަތީގައި މާއީ ތަށި ބަރިއެއް ހިފައިގެން ހުރުމުން އިކާލް ދިޔައީ ސިއްސައިގެންނެވެ. ނަމަވެސް އެކަން ހަނދާން ނައްތާލައިފައި އިކާލް މާއީ އަށް ވަންނަން ވަންނަން ތަން ދައްކަމުން ބޮޑަށް ދޮރު ހުޅުވާލިއެވެ. އެއާއިއެކު މާއީ އެތެރެއަށް ވަނެވެ. އިކާލްގާތު އެއްވެސް އެއްޗެއް ނުބުނެ މާއީ ގޮސް ވަނީ ބަދިގެއަށެވެ. އިކާލްވެސް މާއީ ކުރާ ކަންތައް ބެލުމަށްޓަކައި މާއީގެ ފަހަތުން ދިޔައެވެ.\nމާއީ ގެނައި ކާ އެއްޗެހި ތަށި ތައްޓަށް އަޅާފައި ފާއިޒް އަށް ގުޅުމަށް އެދުނެވެ. އެއާއިއެކު އިކާލްވެސް ލަސްތަކެއް ނުކޮށް ފާއިޒް އަށް ގުޅިއެވެ. އަދި އެގެޔަށް ކާން އައުމަށް އެދުނެވެ. ފަނަރަ މިނެޓް ނުވަނީހެން ފާއިޒް ހުރީ އިކާލްގެ ގެޔަށް އައިސްއެވެ. އަދި ލަސްތަކެއް ނުކޮށް ދެމީހުންވެސް ކާން ފެށީ ބަނޑުހައިވެފައި ހުރުމުގެ ސަބަބުންނެވެ. ”އިކާލް.. ދެން އަހަރުން ގެޔަށް ބަދަލު ވާން ވީނުން.. އެކަނި އުޅެން ހާދަ ފޫއްސޭ… އިކާލް މެން ފޫހި ނުވިޔަސް..” ފާއިޒް އެހެން ބުނުމާއިއެކު އިކާލް ބަލައިލީ މާއީ އާއި ދިމާލެވެ. މާއީ ބަހައްޓާފައި އިކާލް ދުރަށް ދާކަށް ބޭނުމެއް ނުވެއެވެ. އަނެއްކޮޅުން ފާއިޒްވެސް އޭނާގެ އަމިއްލަ ގެ އަދި މަންމަގެ ހަނދާންތައް ދޫކޮށްފައި ދާކަށް ބޭނުމެއް ނުވެއެވެ. ”އޯކޭ.. އޯކޭ.. ދެން މިހެން އުޅޭނީތާ ދޯ ކިތަންމެ ފޫހިވިޔަސް…” ފާއިޒްއަށް އިކާލްގެ ހާލު އެނގި ބުނެލިއެވެ. އެއާއިއެކު އަނެއްކާވެސް އިކާލް ބަލައިލީ މާއީ އާ ދިމާލެވެ. މާއީ ވެސް އޭރު ހުރީ އިކާލްއާ ދިމާ ބަލާށެވެ.\nތިން މީހުން ވާހަކަ ދައްކަން އެތައް އިރަކު ތިބެފައި މާއީ އެތަނުން ވަކިވެލީ އޭނާއަށް ފޯނެއް އައުމުންނެވެ. ގުޅަނީ މާއީގެ މަންމަ ކަމުން ތަންކޮޅެއް ދުރަށް ޖެހިލައި މާއީ އޭނާގެ ފޯނު ނެގިއެވެ. މާއީ ދިޔައީ ވަރަށް އުފާވެލާފައި އޭނާގެ މަންމަ މުއީނާ އާ ވާހަކަ ދައްކަމުންނެވެ.\n”އިކް އާއި ފާއިޒް ދާނަންތަ މާދަން ނޫން އެނެއް ދުވަހު އަހަރެންގެ ރަށަށް؟ މަންމަ އެބަ ވަރަށް ކިޔައި މި ބަންދުގައި ރަށަށް އައުމަށް.. މިހާރު ތިން އަހަރު ވަނީ ވިޔަ ރަށަށްވެސް ނުދާތާ..” މާއީ ކާން ތިބި އިކާލްމެންގެ ގާތަށް ގޮސް އޭނާގެ އެދުން ބުނެލިއެވެ. އަސްލު ހަގީގަތުގައި މާއީ އިކާލް އާއި ފާއިޒް ގާތު އެހެން އެ ބުނީ ދުވަސްކޮޅަކަށް ނަމަވެސް އެ ދެމީހުންގެ ހިތާމަތަކާއި ދުރުކޮށްލުމަށެވެ. މާއީ ފޯނު ބާއްވާފައި އެއައީ އެކަން އޭނާގެ މަންމައާއި ވެސް ހިއްސާކޮށްފައިއެވެ.\n”ހޫމް.. އަހަރެންވެސް ބޭނުން މިދުވަސްކޮޅު ރަށަކަށް ގޮސްލަން… ހިތްހަމަ ޖައްސާލަން… މިހާރު ހީވަނީ ބޮލުގަ ވެސް ބޮޑުބަރެއް އެލުވާފަ ހުންނަ ހެން…” އިކާލް އަނގައަށް ރޮށިކޮޅެއް ލަމުން ބުނެލިއެވެ.\n”އަހަރެންވެސް..” ފާއިޒްވެސް ވަރަށް ވެލާފައި ބުނެލިއެވެ. ދެމީހުންވެސް ދާނަމޭ ބުނުމުން މާއީ ހުރީ ނުހަނު އުފާވެފައިއެވެ.\n”މާއީ.. ރާކިންވެސް ގެންދަން ވާނުން… އޭރުން މަޖާ ވާނި..” އިކާލް މާއީ ކައިރި ބަލައިލަމުން ބުނެލިއެވެ. މާއީވެސް އެކަމާ އެއްބަސްވުމުގެ ގޮތުން ބޯ ޖަހާލިއެވެ. އެ ގޮތުގައި އެތައް އިރަކު ރާކިންގެ ވާހަކަ ދައްކަން ތިއްބާ އިކާލްއަށް ފޯނެއް އައެވެ.\n”މީނަ އަވަހަކަށް މަރެއްވެސް ނުވާނެ…” އިކާލް ފޯނަށް ބަލާލައިފައި އެހެން ބުނެލުމާއިއެކު ފާއިޒް އާއި މާއީގެ ހިނިގަނޑު ދިޔައީ ފަޅައިގެންނެވެ.\n”ހެލޯ.. ކީކޭ ރާކިން..” އިކާލް ފޯނު ނަގައި އޭނާގެ ކަންފަތުގައި ޖައްސާލިއެވެ. ”އާން މަ ބުނީ މިއަދު މެންދުރު 1 ޖަހާއިރު މިގެޔަށް ކާން އަންނަން ވީނުން.. ފާއިޒްވެސް..” އިކާލްގެ ފަރާތުން ޖަވާބެއް އިވުމާއިއެކު ރާކިން ފޯނު ކަނޑާލިއެވެ. އަދި ފާއިޒް އާއި މާއީގެ ގާތުގައި ރާކިން ކާން އައުމަށް ދައުވަތު ދިން ވާހަކަ ބުނެލިއެވެ.\n”މާއީވެސް ދާނަން ދޯ..” ފާއިޒް އޭނާގެ ފޯނަށް ބަލަން އިނެ ބުނެލިއެވެ. ”ނޫން… މިއަދު މެންދުރުފަހު އެބޮތް ޑިއުޓީ.. އެހެންވެ ނުދެވޭނެ… މާދަމާއިން ފެށިގެން އަހަރެންނަށް އަދި ޗުއްޓީވާނީ…” މާއީ އެހެން ބުނެފަައި ގެނައި ތަށިތައް ހިފައިގެން އޭނާގެ ބަޔަށް ދިޔުމަށް ތައްޔާރުވެލިއެވެ. އިކާލް އާއި ފާއިޒް އެމީހުންގެ އަމިއްލަ ވާހަކައިގައި އެތައް އިރަކު ތިއްބައި ފާއިޒްއަށް ވެސް މީހަކު ގުޅުމުން ދިޔައީއެވެ. އިކާލް ގޭގައި އެކަނި ވުމާއިއެކު ކުރާނި ކަމެއް ނޭނގިފައި މުޅި ގޭގައި ހިނގަން ފެށިއެވެ.\nMiothy VAMEY GAATHUGAI ge3vana Bai up vefai.. unmeedhu kuran mi Bai Vs kamudhaane kamah.. mistake huriyyaa bunela dhehchey.. eyrun improve kureveyny..\nLeaveacomment.. haveanice day💖💖\nMASHA ALLAH.. VR FURIHAMA.. WAITING FOR NEXT\nVarah reethi mi part vx….\nMasha Allah… varah reethi mi part… vs can’t wait to read next… ebai kiyaalaafa vs comment kohlaanan\nWoww!!!! Maasha Allah❤💯👌👍 varah salhi.\nvr rythi mi part vs..\nwow.. vrh furihama nafu mi part vs.. good luck\nMasha Allah.. vr vr vr vr vr vr furihama.. Hama perfect story eh.. nafu keep it up..\nVr Rythi mi Bai vs.. dhn oii Bai kiyaalaafa Vs comment kohlaanan ingey\nHehe mi story vr kamudhey.. enehkolhun doctors and nurses.. vr kiyaa hiyy vey.. vr rythi\nSalhi vrh Hama story dha goiii.. gud luck and keep it up dear\nއިމްތިޙާން (11ވަނަ ބައި)\nހިތާމަ ދީނީ ލޯބި November 19, 2018\nލޯބިވެވުން އެއީ ކުށަކަށްވާނަމަ 8\nލޯބި July 4, 2016\nހިތް މި އެދޭ ސޫރައޭ ތީ މަގޭ… ( 1 ވަނަ ބައި )\nހިތާމަ އެހެނިހެން ލޯބި October 22, 2018


ގެތައް އިޞްލާޙުކުރުމަށް 40 ނަސޭހަތް (28) – DhiSalafiyyah\nގެތައް އިޞްލާޙުކުރުމަށް 40 ނަސޭހަތް (28)\n23/05/2014 އަދަބާއި އަޚްލާޤު, ތަރުބިއްޔަތުއަލް އުޚްތު އުންމު ޢަބްދިﷲ\nފަނަރަވަނަ ނަސޭހަތް: އެމީހެއްގެ ދީންވެރިކަމާމެދު ތިބާ ނުރުހޭ މީހަކު ގެއަށް ނުވެއްދުން\n«…وَمَثَلُ جَلِيسِ السُّوءِ كَمَثَلِ صَاحِبِ الْكِيرِ…» [قطعة من رواية أبي داود ٤٨٢٩]\nމާނައީ: “ނުރަނގަޅު މީހުންނާއެކު އިށީނދެ އުޅޭ މީހެއްގެ މިޘާލަކީ ‘ކީރެއް’ ގެންގުޅޭ މީހެއްގެ މިޘާލެވެ.”\n“ކީރަކީ” އަލިފާން ރޯކުރުމަށް ފުމެން ބޭނުންކުރާ އެއްޗެކެވެ.\nއަދި ބުޚާރީގެ ރިވާޔަތުގައި ވެއެވެ.\n«…وَكِيرُ الحَدَّادِ يُحْرِقُ بَيْتَكَ، أَوْ ثَوْبَكَ، أَوْ تَجِدُ مِنْهُ رِيحًا خَبِيثَةً» [رواه البخاري / الفتح رقم الحديث ٢١٠١]\nމާނައީ: “އަދި ދަގަނޑުތަޅާމީހާގެ ކީރުން ތިބާގެ ގެ ނުވަތަ ހެދުން އަންދާލައެވެ. ނުވަތަ އޭގެ ނުބައިވަސް ހިފައެވެ.”\nﷲ ގަންދީ ހުވާކޮށް ބުނަމެވެ. ފަސާދައާއި ހަލާކުގެ ސަބަބުން ތިބާގެ ގެ އަންދާލާނެއެވެ. ގެއަށް ވަންނަ ފަސާދަކުރާމީހުންނާއި ޝައްކުކުރެވޭފަދަ މީހުންގެ ސަބަބުން ކިތައް ގޭގައި އެގޭގެ އަހުލުވެރިންގެ މެދުގައި ޢަދާވާތްތެރިކަން އުފެދޭ ހެއްޔެވެ. އަދި ބައްޕައާއި ދަރިންގެ މެދުގައިވެސް ޢަދާވާތްތެރިކަން އުފެދޭ ސަބަބެއްކަމުގައި އެކަން ވެފައިވެއެވެ. އަދި ކިތައް ފިރިން އެމީހުންގެ އަނބީންނާ ވަކިވާން ޖެހުނު ހެއްޔެވެ.\nއަދި އަނބިމީހާ އޭނާގެ ފިރިމީހާއާ މެދު ފަސާދަކުރާ ނުވަތަ ފިރިމީހާއާ އޭނާގެ އަނބިމީހާ މެދު ފަސާދަކުރާ މީހާއަށް ﷲ ތަޢާލާ ލަޢުނަތް ލެއްވިއެވެ.\nއަދި ބައެއްފަހަރު ގެތަކުގެ ތެރޭގައި ސިޙުރު ބޭއްވުމާއި ވައްކަންކުރުމާ އަދި ގިނަފަހަރަށް އަޚްލާޤު ފަސާދަވުމުގެ ސަބަބެއްކަމުގައި ވެފައިވަނީ ތިބާ އޭނާގެ ދީންވެރިކަމާމެދު ނުރުހޭ މީހަކު ގެއަށް ވެއްދުމެވެ. ފަހެ، ވާޖިބުވެގެންވަނީ އެފަދަ މީހަކު ގެއަށް ވަނުމުގެ އިޛުނަ ނުދިނުމެވެ. އެއީ ތިބާގެ އަވަށްޓެރިންގެ ތެރެއިންވާ މީހެއްކަމުގައި ވިޔަސްމެއެވެ. ފިރިހެނެއް ނުވަތަ އަންހެނެއް ވިޔަސްމެވެ. ބޭރުފުށުން ހެޔޮއެދޭ އެކުވެރިންކަމަށް ދައްކައިގެން އުޅޭ ފިރިހެނުންނާއި އަންހެނުން ވެސްމެއެވެ. ބައެއްމީހުން ލަދުން އެއްޗެއް ނުބުނެއެވެ. ފަހެ، ދޮރުކައިރިން އެފަދަމީހަކު ފެންނަ އިރަށް އިޛުނަދެއެވެ. އެއީ ފަސާދަކުރާމީހެއްކަން އެނގިހުރެވެސްމެއެވެ.\nގޭގައި މިމަސްޢޫލިއްޔަތުގެ ތެރެއިން ބޮޑު ބައެއް އުފުލަން ޖެހެނީ އަންހެންމީހާއެވެ.\n«أَيُّ يَوْمٍ أَحْرَمُ، أَيُّ يَوْمٍ أَحْرَمُ، أَيُّ يَوْمٍ أَحْرَمُ؟» قَالَ: فَقَالَ النَّاسُ: يَوْمُ الحَجِّ الأَكْبَرِ.\nމާނައީ: “”އެންމެ ޙުރުމަތްތެރިވެގެންވާ ދުވަހަކީ ކޮބާ ހެއްޔެވެ؟ އެންމެ ޙުރުމަތްތެރިވެގެންވާ ދުވަހަކީ ކޮބާ ހެއްޔެވެ؟ އެންމެ ޙުރުމަތްތެރިވެގެންވާ ދުވަހަކީ ކޮބާ ހެއްޔެވެ؟” ވިދާޅުވިއެވެ. ފަހެ، މީސްތަކުން ދެންނެވިއެވެ. “ބޮޑުވެގެންވާ ޙައްޖުގެ ދުވަހެވެ.””\nދެން އެކަލޭގެފާނު صلى الله عليه وسلم އެދުވަހު ދެއްވި ޝާމިލުކަންބޮޑު ޚުޠުބާގެ ތެރެއިން ޙަދީޘްކުރެއްވިއެވެ.\n«…فَأَمَّا حَقُّكُمْ عَلَى نِسَائِكُمْ، فَلاَ يُوطِئْنَ فُرُشَكُمْ مَنْ تَكْرَهُونَ، وَلاَ يَأْذَنَّ فِي بُيُوتِكُمْ لِمَنْ تَكْرَهُونَ…» [رواه الترمذي عن سليمان بن عمرو بن الأحوص / كتاب: تفسير القرآن / باب: تفسير سورة توبة / رقم ٣٠٨٧]\nމާނައީ: “…ފަހެ، އަނބީންގެ ފުށުން ތިޔަބައިމީހުންނަށްވާ ޙައްޤަކީ ތިޔަބައިމީހުންގެ ތަންމަތިތަކުގައި ތިޔަބައިމީހުން ނުރުހޭމީހުން އިށީނަ ނުދިނުމެވެ. އަދި ގެތަކަށް ތިޔަބައިމީހުން ނުރުހޭމީހުން ވަނުމުގެ އިޛުނަ ނުދިނުމެވެ…”\nއޭ މުސްލިމު އަންހެނާއެވެ. ތިބާގެ އަވަށްޓެރިންކުރެ މީހެއްގެ ފުށުން ފަސާދައިގެ އަޘަރު ތިބާގެ ފިރިމީހާ ނުވަތަ ބައްޕައަށް ފެނުމުން އެމީހަކު ގެއަށް ވެއްދުމަށް މަނާކުރުމުން އެކަމާ ތިބާ ހިތާމަ ނުކުރާށެވެ. މީހަކު ތިބާގެ ފިރިމީހާއާއި އޭނާގެ ފިރިމީހާއާ އަޅާކިޔައިފިނަމަ އެކަމަށް ސަމާލުވެ ހުންނާށެވެ. އެކަމުގެ ސަބަބުން ތިބާގެ ފިރިމީހާގެ ފޯރުންތެރިކަން ނެތް މިންވަރުން އެއްޗެހި ހޯދުމަށް ނޭދޭށެވެ. ގެއަށް އަންނަމީހުންގެ ތެރެއިން ތިބާގެ ފިރިމީހާއަށް ނުބައިކަންތައްތައް ޒީނަތްތެރިކޮށްދޭ ބަޔަކުވާކަމުގައި ތިބާއަށް ޔަޤީންވާނަމަ ތިބާގެ ފިރިމީހާއަށް އެމީހެއްގެ ކިބައިން ދުރުވުމަށް ނަސޭހަތްތެރިވުމަކީ ތިބާގެ މައްޗަށް އޮތް ވާޖިބެކެވެ.


America Sifain Syria Gai Thibey Aslu Magsadh Trump Haamakohfi - Vaguthu\nއެމެރިކާ ސިފައިން ސީރިއާގައި ތިބޭ އަސްލު މަޤުޞަދު ޓްރަމްޕް ހާމަކޮށްފި\nއެމެރިކާގެ ރައީސް ޑޮނަލްޑް ޓްރަމްޕު އަނެއްކާވެސް އޭނާގެ އަސްލު ސޫރަ ފާޅުކޮށްފިއެވެ. އެމެރިކާއިން ސީރިއާއަށް ވެރިވެގަނެގެން ހާސިލްކުރަން ބޭނުންވަނީ ކޮން ކަމެއް ކަން އޭނާގެ އަމިއްލަ ދުލުން މިހާރު ބުނީއެވެ. ޓްރަމްޕު ބުނީ އޭނާ ތެޔޮ ބޭނުންވާ ކަމަށެވެ.\n"އަހަރެމެން އަދިވެސް މިތިބީ މިތަނުގައި މަޑުކޮށްގެން. އަހަރެމެން ތެޔޮ ބޭނުންވޭ. އަހަރެމެން ތެޔޮ ކޮންޓްރޯލް ކުރާނަން. އެހެން މީހުން ސީރިއާގެ ބޯޑަރު ކޮންޓްރޯލް ކުރަންވީ. އެމީހުން އެކަން ކުރަން ދޫކޮށްލާ. އެމީހުން ތަޅާފޮޅާތާ 1000 އަހަރުވެއްޖެ މިހާރުވެސް." ހުކުރު ދުވަހު އެމެރިކާގެ ރައީސް ޓްރަމްޕު ބުންޏެވެ.\nޑޮނަލްޑް ޓްރަމްޕް އޭނާގެ އަސްލު ސޫރަ ނުފޮރުވާތީ، އަދި އޭނާގެ ސިޔާސަތުތައް ހާމަކުރާތީ ސީރިއާގެ ރައީސް ވަނީ ޓްރަމްޕަށް ތައުރީފުކޮށްފައެވެ. މިފަހުން ބައްޝާރު އައްސަދު ދިން އިންޓަވިއުއެއްގައި ވިދާޅުވީ ޓްރަމްޕަކީ މިހާތަނަށް އޭނާއަށް ފެނުނު އެމެރިކާގެ އެންމެ ރަނގަޅު ރައީސް ކަމަށެވެ. "ޓްރަމްޕަކީ އެމެރިކާގެ އެންމެ ރަނގަޅު ރައީސް، ކޮންމެހެން އޭނާގެ ސިޔާސަތުތަކަކީ އެންމެ ރަނގަޅު ކަންތައްތަކަކަށް ނުވިއަސް، އޭނާ އަކީ އެންމެ ދެފުށް ފެންނަ ރައީސް. އިޚުލާސްތެރި އަދުއްވަކަށް ވުރެ ވަކި ރަނގަޅީ ކޮން ކަމެއް؟" އައްސަދު ވިދާޅުވިއެވެ.\nމެދުއިރުމަަތީގެ މަޝްރަހު ދިރާސާކުރާ ފަރާތްތަކުން އަންދާޒާކުރާ ގޮތުގައި މިހާރުވެސް އެމެރިކާއިން އަހަރެއްގެ މައްޗަށް 30 މިލިއަން ޑޮލަރުގެ ތެޔޮ ސީރިއާއިން ބޭރުކުރެއެވެ. މިކަމަކީ ބައިނަލްއަޤްވާމީ ޤާނޫނުތަކާ މުޅިން ޙިލާފަށް އެމެރިކާއިން ހިންގަމުންދާ ޖަރީމާއެކެވެ. އަދި، އަމިއްލައަށް އެމެރިކާއިން ސީރިއާ އާ ދެކޮޅަށް އަޅާފައިވާ ދަތިކުރުމުގެ ފިޔަވަޅުތަކާވެސް ޙިލާފަށް ކުރަމުންދާ ކަމެކެވެ.\nމެދުއިރުމަތީގެ ޤައުމުތައް ދާޚިލީ ހަނގުރާމައަކަށް ވައްޓާލައި، އެ ޤައުމުތައް އިސްތިޢުމާރުކޮށްގެން، ސުންނާފަތިކޮށް، ޤައުމުގެ އިޤްތިސާދު ފުނޑާލައި، ރައްޔިތުން ހާލުގައި ޖެއްސުމަށްފަހު އެމެރިކާއިން ކޮންމެ ޤައުމަކުންވެސް ބޭނުންވަނީ އެޤައުމުތަކުގެ ޤުދުރަތީ މުއްސަނދިކަން ފެލައިގަތުމެވެ. އެމެރިކާ، ދުނިޔޭގެ އެންމެ ބާރުގަދަ ޤައުމުގެ ގޮތުގައި އޮންނަނީ އެހެން ޤައުމުތަކަށް ވެރިވެގަނެގެން ކަން އެއީ އެންމެން ދަންނަ ހަގީގަތެކެވެ.\nއަޅުގަނޑު ދެވަނަ ދައުރަކަށް ނުހޮވިއްޖެ ނަމަ ޗައިނާއިން އެމެރިކާއަށް ވެރިވާނެ - ޓްރަމްޕް\nޓްރަމްޕް އާއި ދެކޮޅަށް ވާދަކުރާ ބައިޑެންގެ ރަނިންމޭޓަކަށް ކަމަލާ ހެރިސް\nނޮވެމްބަރު 3, 2019 15:05\nނޮވެމްބަރު 3, 2019 16:01\nއައިސިސް އުފައްދާފައި މުސްލިމުން މެދުގަ އެއްބަޔަކު އަނެއް ބަޔަކަށް ޖައްސާފަ، އޭރުން މި މީހުންގެ ސިފައިން ތެރޭން މީހުން މަރުވާން ނުޖެހި މުސްލިމު ގައުމުތަކުގެ މުއްސަނދިކަން ފޭރެން ތިބެވޭނެއެއްނު. މިއަދު ތި ގޮތަށް އުޅޭ ެެވޭނީ، އާޚިރަތް ދުވަހު ކާމިޔާބު ވާނީ މުއުމިނުން\nނޮވެމްބަރު 3, 2019 17:40\nމި ދުނިޔޭގައިވެސް މުސްލިމުންނައް ނަސްރު ނުލިބެނީ މުސްލިމުންނޭ ކިޔާ ބަޔަކު މުނާފިގު ވުމުގެ ސަބަބުން\nނޮވެމްބަރު 3, 2019 17:39\nއެމީހުން އެގައުމައް އަރައިގެން އެއުޅެނީކީ އައިއެސް ބަލިކޮއް އެގައުމުގެ ތެލުގެ ދަހިވެތި ކަމުގައި .\nނޮވެމްބަރު 3, 2019 21:46\nމުސްލިމުން ކުރީމަ ގޯސް... ކާފަރުން ކުރީމަ ރަނގަޅު... ޓިޕިކަލް ޑިމޮކްރަސީ..


Dharifulhu Hoadhumah Mamma Kuri Dhauvaa Kaamiyaabu Vee 11 Aharu Fahun - Vaguthu\nއުފަންދަރި ހޯދުމަށް މަންމައަކު ކޯޓަށް ހުށަހެޅި މައްސަލައެއްގައި މަންމައާ އެއްކޮޅަށް ކުރި ހުކުމަށް އަމަލުނުކޮށް ކުއްޖާ ގެންގުޅެމުން އަންނަ ކުއްޖާގެ މާމަގެ ފަރާތުން ސުޕްރީމް ކޯޓަށް ހުށަހެޅި މައްސަލާގައި އެކޯޓުން ގޮތެއް ކަނޑައަޅައިފިއެވެ.\nއެންމެ ފުރަތަމަ ކުއްޖާ ހުރީ ކުއްޖާގެ ބައްޕަ ފަރާތު މާމަ ގާތުގައެވެ. ކުއްޖާގެ މާމަ ގާތަށް ކުއްޖާ ގެންދިޔައީ ކުއްޖާގެ މަންމަ އާއި ބައްޕައާ އިނދެގެން އުޅުނުއިރު ޖެހުނު މައްސަލައަކާއި ގުޅިގެން އޭރު ކުއްޖާ މަންމަ ގާތުގައި ހުރުމުން ކުއްޖާ އަށް އަސަރުކުރާނެ ކަމަށް ބެލެވޭތީއެވެ. އެހެންކަމުން ކުއްޖާގެ މަންމަގެ ވެސް ރުހުމާއިއެކު ފެމެލީ ކޯޓުން ކުއްޖާ މާމާއާ ހަވާލުކުރީއެވެ.\nއަދި ފަހުން ކުއްޖާ ބޭނުންވެގެން ކުއްޖާގެ މަންމަ ކޯޓުގައި ދައުވާ ކުރުމުން ފެމެލީ ކޮޓުން ކުއްޖާގެ މަންމައަށް ކުއްޖާ ހަވާލު ކުރުމަށް ހުކުމް ކުރިއެވެ. އެގޮތަށް ފެމެލީ ކޯޓުން ހުކުމް ކުރީ ކުއްޖާ އުޅެމުން އައީ އެންމެ ރަނގަޅު މާހައުލުގައި ނޫންކަން އެނގޭތީ އާއި ކުއްޖާ އެކަށީގެންވާ އަޅާލުން ލިބެމުން ނުދާކަން އެނގޭތީއާ އަދިވެސް އެނޫން އިތުރު ކަންތައްތަކެއް ހުރުމުންނެވެ.\nނަމަވެސް ކުއްޖާގެ މާމަ އެ ހުކުމާއި މެދު ހިތްހަމަ ނުޖެހުމުން ހައިކޯޓުގައި އެ މައްސަލަ އިސްތިއުނާފު ކުރިއެވެ. ނަމަވެސް ހައިކޯޓުންވެސް ނިންމީ ކުއްޖާގެ މަންމައަށް ކުއްޖާ ހަވާލު ކުރުމަށެވެ. އެއީ 2013 ވަނަ އަހަރުގެ ޑިސެމްބަރު މަހުގެ ތެރޭގައެވެ. ނަމަވެސް އެ ދެ ކޯޓުގެ ހުކުމަށް ކުއްޖާގެ މާމަ އަމަލު ކޮށްފައެއް ނުވެއެވެ.\nއެހެންކަމުން މައްސަލަ ސުޕްރީމް ކޯޓަށް 2014ވަނަ އަހަރު ހުށަހެޅިއެވެ. ނަމަވެސް އޭގެ ފަހުން އެ މައްސަލަ ސުޕްރީމް ކޮތުގައި އޮންނަތާ6އަހަރު ފަހުން ސުޕްރީމް ކޯޓުން ވަނީ އެ މައްސަލާގައި ގޮތެއް ނިންމާފައެވެ. އެ މައްސަލަ ސުޕްރީމް ކޯޓުން މިއަދު ބެލި ބެންޗުގައި ތިއްބެވީ ފަނޑިޔާރު މަހާޒް އަލީ ޒާހިރާއި ފަނޑިޔާރު އާއިޝާ ޝުޖޫން މުހައްމަދާއި ފަނޑިޔާރު ހުސްނުއްސުއޫދެވެ.\nސުޕްރީމް ކޯޓުން ނިންމީ މި މައްސަލާގައި ޝަރީއަތުން ގޮތެއް ކަނޑައަޅަންޖެހޭ ފަދަ ގާނޫނީ ނުކުތާއެއް ނެތް ކަމަށެވެ. އެގޮތަށް ރައުޔު ނެރުއްވީ ފަނޑިޔާރު މަހާޒުއެވެ. އަނެއް ދެ ފަނޑިޔާރުން ފަނޑިޔާރު މަހާޒުގެ ރައުޔުއަށް ތާއީދު ކުރެއްވިއެވެ.


Niheart aai Hussain ah Visa nulibey, team ah bodu gonjehumeh\nނިހާޓް، ހުސެންއަށް އަދިވެސް ވިސާ ހަމަނުޖެހޭ\nނިހާޓް އާއި ކީޕަރު ހުސައިން\nގައުމީ ޓީމުގެ މިޑްފީލްޑަރު ހުސައިން ނިހާން (ނިހާޓް) އާއި ގޯލްކީޕަރު ހުސައިން ޝަރީފަށް ވިސާ ނުލިބުމުން އެ ދެ ކުޅުންތެރިންނަށް ގުއާމަށް ނުފުރި ސްރީލަންކާގައި މަޑުކުރަން ޖެހިއްޖެ އެވެ.\nނިހާޓް އާއި ހުސައިން ފިޔަވައި ޓީމުގެ އެހެން ކުޅުންތެރިން ވަނީ މިދޔަ ހޮނިހިރު ދުވަހު ގުއާމަށް ގޮސްފަ އެވެ. ގައުމީ ޓީމުގެ މެނޭޖަރު ޔާމީން އިބްރާހިމް އޭރު ވިދާޅުވީ ނިހާޓާއި ހުސައިނަށް ވިސާ އަށް އެދި އިއްޔެ އެމްބަސީއަށް ހުޅުވުމުން އެމްބަސީއަށް ދާނެ ކަމަށެވެ.\nނަމަވެސް އިއްޔެއަކީ، އެމެރިކާގެ މަސައްކަތްތެރިންގެ ދުވަސް ކަމަށް ވުމުން އިއްޔެއަކީ ބަންދު ދުވަހެކެވެ. ނިހާޓާއި ހުސައިންގެ އިތުރުން ލަންކާގައި މި ވަގުތު ތިބީ މެނޭޖަރު ޔާމީން އާއި ޓީމުގެ ފިޓްނަސް ކޯޗް މިރުކޯ ކުރުނިޗް އެވެ.\nނިހާޓާއި ހުސައިނަށް ވިސާ ހޯދުމުގެ ކަންކަމުގައި ލަންކާގައި ހުންނަ ދިވެހި އެމަބަސީއާ ގުޅިގެން މަސައްކަތް ކުރަމުންދެ އެވެ.\nއިބްރާހިމް ވަހީދު ހަސަން (އިއްބެ) ވެސް ޓީމުގައި މި ވަގުތު ނެތް އިރު ނިހާޓަށް ޓީމާއެކު ނުދެވުމަކީ މިޑްފީލްޑްގައި ޓީމަށް ހައްލު ކުރަން އުނދަގޫ މައްސަލައަކަށް ވާނެ އެވެ. މިދިޔަ އަހަރު ސާފް ޗެމްޕިއަންޝިޕްގައި ގައުމީ ޓީމުން ގަވާއިދުން ލިބެން ފެށި ފުރުސަތުގައި ނިހާޓް ވަނީ މޮޅު ކުޅުމެއް ދައްކާފަ އެވެ.\nޓީމުގެ ކީޕަރުންގެ ގޮތުގައި މިވަގުތު ތިބީ، އެއް ވަނަ ކީޕަރު މުހައްމަދު ފައިސަލާއި އިބްރާހިމް ލަބާނެވެ. ބަދަލު ދެ ކީޕަރުން ވެސް ބެންޗުން ޖާގަ ލިބޭއިރު ހުސައިނަށް ޓީމާއެކު ނުދެވުމަކީ އޭނާ އަށާއި ޓީމަށް ކުރިމަތިވާނެ މައްސަލައެކެވެ.\nލަންކާގައި އެ ދެ ކުޅުންތެރިންގެ ޓްރެއިނިންތައް ކުރިއަށް ގެންދަން ފިޓްނަސް ކޯޗް މިރުކޯ ކުރުނިޗް މަޑު ކުރި ނަމަވެސް ޓެކްޓިކަލް ޓްރެއިނިންތައް އެ ދެ ކުޅުންތެރިންނަށް ކުރިއަށް ނުގެންދެވޭނެ އެވެ. މި މައްސަލަ އެންމެ ބޮޑަށް ދިމާ ވާނީ ކީޕަރު ހުސައިނަށެވެ. ގޯލްކީޕަރު ކޯޗް އަސްލަމް އަބްދުރަހީމް އާއެކު އަނެއް ދެ ކީޕަރުން ގުއާމްގައި ޓްރޭނިން ކުރިއަށް ދާއިރު އޭނާ ހުންނަން ޖެހޭނީ ލަންކާގަ އެވެ.\nގުއާމާއި ރާއްޖެ ކުޅޭ މެޗު އޮންނާނީ އަންނަ ބުރާސްފަތ ދުވަހު އެވެ. މެޗު ކުޅޭނީ ރާއްޖޭ ގަޑިން އެދުވަހު ހެނދުނު 10:30 ގަ އެވެ.\nގައުމީ ކޯޗަކަށް ކޫޕްމަން، އެސިސްޓެންޓަށް ހިޑިންކް


Mi ICU Ga Bali Meehaa Aa Eheetheriya CCTV Camera In Fennaane - Vaguthu\nމި އައިސީޔޫގައި ބަލިމީހާ އާއި އެހީތެރިޔާ ސީސީޓީވީ ކެމެރާ އިން ފެންނާނެ\nއިންޑިއާގެ ބެންގަލޫރުގައި ހުރި ހޮސްޕިޓަލެއްގެ އައިސީޔޫގައި އެޑްމިޓްކޮށްފައި ތިބޭ ބަލި މީހުންނަށާއި އެމީހުންގެ އާއިލާތަކަށް އެކަކު އަނެކަކު ފެންނަ ގޮތަށް ހަދައިފިއެވެ.\nއިންޑިއާގެ ބެންގަލޫރުގެ އުތުރުގައި ހުންނަ ސަރުކާރުގެ ހޮސްޕިޓަލެއް ކަމަށްވާ ކޭ ސީ ޖެނެރަލް ހޮސްޕިޓަލުގެ އައިސީޔޫގައި އެޑްމިޓްކޮށްފައި ތިބޭ ބަލިމީހުންނަށް އެފަރާތްތަކުގެ އާއިލާ ފެންނާނެ ގޮތް ހަދާފައި މިވަނީ ސީސީޓީވީ މެދުވެރިކޮށް ޓީވީ އަކުން ފެންނަ ގޮތަށެވެ. އާއިލާ އަށްވެސް ބަލިމީހާ މިގޮތަށް ފެންނާނެއެވެ.\nބަލި މީހުން ބެލުމަށް ހޮސްޕިޓަލަށް ޒިޔާރަތް ކުރާ ފަރާތްތަކަށް ވަކި ގަޑިތަކެއްގައި ބަލިމީހުން ފެންނަ އިރު އާއިލާތަކަށް ބަލިމީހުން ފެންނަނީ ބޮޑު ސްކްރީނަކުންނެވެ.\nބެންގަލޫގައި ވެސް ކޮވިޑް ވޭދަނަތައް އިތުރުވަމުންދާއިރު ފާއިތުވި ތިން ދުވަހު ގާތްގަނޑަކަށް 20،000 ވޭދަނަ ވަނީ ރިޕޯޓުކޮށްފައެވެ. ބަލި މީހުންނަށް ފަރުވާދިނުމަށް އިންޑިއާ އެނދަށް ޖެހިފައިވާ އިރު އެ ގައުމުގެ ސަރުކާރުން މިހާރު ވަނީ އެނދުގެ ޢަދަދު އިތުރުކުރުމަށް ނިންމައިފައެވެ.\nއިންޑިއާ ސަރުކާރުން ބުނީ 15 ދުވަހުގެ ތެރޭގައި 2،000 އައިސީޔޫ އެނދު ތައްޔާރުކުރެވޭނެ ކަމަށާއި އޭގެ ތެރެއިން 800 އެނދުގައި ވެންޓިލޭޓަރު ހުންނާނެ ކަމަށެވެ. ކޭ ސީ ޖެނެރަލް ހޮސްޕިޓަލުގައި ހަދާފައި ވަނީ މޮޑެއިޔުލާ އައިސީޔޫތަކެކެވެ. ކޮންޓައިނާ އައިސީޔޫތައް ކޮންމެ ތަނަކަށްވެސް ފަސޭހައިން ބަދަލުކޮށްލެވޭ އިރު އޭގެ ތެރެއިން ނުވަ ކޮންޓެއިނާގައި ފަސް އައިސީޔޫ އެނދު ހުރެއެވެ.\nއިންޑިއާގެ ސިއްހީ ތަޖުރިބާކާރުން ބުނާ ގޮތުގައި އެ ގައުމަށް ކުރިމަތިވެފައި ވަނީ ކޮވިޑް ބަލިމަޑުކަމުގެ ދެ ވަނަ ރާޅެވެ. އެ ބަލިމަޑުކަމުގައި ދުވާލެއްގެ މައްޗަށް ލައްކައިން މީހުން ފައްސިވާއިރު މަރުވާ މީހުންގެ އަދަދު ހާހުން މައްޗަށް އަރައެވެ. އިންޑިއާގެ ހޮސްޕިޓަލްތައް ފުރި ވެންޓެލޭޓަރަށާއި އޮކްސިޖަނަށް ޖެހިގެން އުޅޭތާ މިހާރު ހަފްތާއެއް ވެދާނެއެވެ.


Covid gai ithuru meehaku niyaavehje\nކޮވިޑްގައި އިތުރު މީހަކު ނިޔާވުން\nނިޔާވީ 75 އަހަރު ދިވެއްސެއް\nއޭނާ އަށް ފަރުވާ ދެމުން ދިޔައީ ހުޅުމާލޭ މެޑިކަލް ފެސިލިޓީ\nކ. މާލެ | 1 ޑިސެންބަރ 2020 | އަންގާރަ 10:52 | 4,189\nހުޅުމާލެ މެޑިކަލް ފެސިލިޓީ؛ ނިޔާވީ އެތަނުގައި ފަރުވަ ދެމުންދިޔަ މީހެއް - ރާއްޖެއެމްވީ\nކޮވިޑަށް ފަރުވާދެމުންދިޔަ އުމުރުން ދުވަސްވީ މީހަކު ނިޔާވެއްޖެއެވެ.\nފަރުވާ ދެމުން ދަނިކޮށް ނިޔާވެފައިވަނީ 75 އަހަރުގެ ދިވެއްސެކެވެ. އޭނާ އަށް ފަރުވާ ދެމުން ދިޔައީ ހުޅުމާލޭ މެޑިކަލް ފެސިލިޓީގައެވެ. މިއާއެކު ރާއްޖޭގައި ކޮވިޑްޖެހިގެން ނިޔާވި މީހުންގެ އަދަދު ވަނީ 47ށް އަރާފައެވެ.\nއެޗްޕީއޭގެ ތަފާސް ހިސާބުތައް ދައްކާގޮތުން ކޮވިޑް ޖެހިގެން ނިޔާވި މީހުންގެ ތެރޭގައި ގިނައީ ދިވެހިންނެވެ. މިދިޔަ މަހުގެ 22 ވަނަ ދުވަހު ވެސް 77 އަހަރުގެ ދިވެއްސަކު ވަނީ ބަލީގައި ނިޔާވެފައެވެ. މި ބަލީގައި މިހާތަނަށް 39 ދިވެހިންނާއި 8 ބިދޭސީއަކު ވަނީ ނިޔާވެފައެވެ.\nއެޗްޕީއޭގެ އެންމެ ފަހުގެ މައުލޫމާތުތައް ދައްކާގޮތުން ވައިރަހަށް ޕޮޒިޓިވްވެ ހާލުބޮޑުވެގެން 95 މީހަކަށް އަންނަނީ ފަރުވާދެމުންނެވެ. ހޯމަ ދުވަހު އިތުރު 17 މީހުން ޕޮޒިޓިވްވެ، ރާއްޖެއިން މި ބަލި ޖެހުނު މީހުންގެ އަދަދު 13،011ށް ވަނީ އަރާފައެވެ.\nހެލްތް ޕްރޮޓެކްޝަން އެޖެންސީ (އެޗްޕީއޭ) އިން ހާމަކޮށްފައިވާ ގޮތުގައި ހޯމަ ދުވަހު ޕޮޒިޓިވްވި މީހުންގެ ތެރޭގައި ހިމެނެނީ މާލެ އޭރިއާއިން ޕޮޒިޓިވްވި 15 މީހަކާއި މީހުން ދިރިއުޅޭ ރަށަކުން ޕޮޒިޓިވްވި މީހެއްގެ އިތުރުން ރިސޯޓަކުން ޕޮޒިޓިވްވި މީހެކެވެ.\nމި ބަލި ޖެހުނު އިތުރު 37 މީހެއްގެ ބަލި ފަސޭހަވެފައިވާ ކަމަށްވެސް އެޗްޕީއޭއިން ވަނީ ބުނެފައެވެ. މިހާތަނަށް މި ބަލި ޖެހުނު 11،939 މީހެއްގެ ބަލި ފަސޭހަވެފައިވާއިރު، އެކްޓިވް ކޭސްތަކުގެ އަދަދު ވަނީ 1،019ށް ތިރިވެފައެވެ.


Uzbekistan Airways in Raajje ah dhathuruthah fashaifi | Jazeera\tއުޒްބަކިސްތާން އެއަރވޭސްއިން ރާއްޖެއަށް ދަތުރުތައް ފަށައިފި - Jazeera\nއުޒްބަކިސްތާން އެއަރވޭސްއިން ރާއްޖެއަށް ދަތުރުތައް ފަށައިފި\nމުޙައްމަދު އަފްޒަލް December 29, 2020 196 views0\nއުޒްބަކިސްތާން އެއަރވޭސްއިން ދިވެހިރާއްޖެއަށް ދަތުރުތައް އަނެއްކާވެސް ފަށައިފިއެވެ.\nމިއަދު އުޒްބަކިސްތާން އެއަރވޭސްގެ ފުރަތަމަ ފްލައިޓް ދިވެހިރާއްޖެއަށް އައިސްފައިވާއިރު، މި ފްލައިޓްގައި 266 ފަތުރުވެރިން ދިވެހިރާއްޖެއަށް އައިސްފައިވެއެވެ. އުޒްބަކިސްތާންގެ ވެރިރަށް ތަޝްކެންޓުން ވެލާނާ އިންޓަރނޭޝަނަލް އެއަރޕޯޓަށް ކުރުމަށް ހަމަޖެހިފައިވާ މި ދަތުރުތައް ހަފްތާއަކު އެއް ފަހަރު ބޭއްވުމަށް ވަނީ ނިންމާފައެވެ.\nއުޒްބަކިސްތާންގެ ގައުމީ އެއަރލައިން، އުޒްބަކިސްތާން އެއަރވޭސްއިން މާރޗު މަހުގެ ނިޔަލަށް ދަތުރުތައް ކުރުމަށް ވަނީ ހަމަޖެހިފައެވެ. ކުރިންވެސް ފަތުރުވެރިކަމުގެ ސީޒަނާއި ދިމާކޮށް އުޒްބަކިސްތާން އެއަރވޭސްއިން ދިވެހިރާއްޖެއަށް ދަތުރުތައް ކޮށްފައިވެއެވެ.\nކޮވިޑް-19ގެ ސަބަބުން ދަތުރުފަތުރު ކުރުމުގެ ނިޒާމު މުޅިންހެން ހުއްޓުމަކަށް އައިސް، ދިވެހިރާއްޖޭގެ ބޯޑަރުތައް ބަންދުކުރުމަށްފަހު މިހާރު ހުޅުވާލާފައިވާއިރު، ރާއްޖެ އަންނަ ފަތުރުވެރިންގެ އަދަދު ދަނީ އިތުރުވަމުންނެވެ. ދިވެހިރާއްޖެއަށް ދާދިފަހުން ވަނީ އިންޓަނޭޝަނަލް ޓްރެވަލް އެވޯރޑްސްގައި ބެސްޓް އިންޓަނޭޝަނަލް އައިލެންޑް ހޮލިޑޭ ޑެސްޓިނޭޝަންވެސް ލިބިފައެވެ.


COVID aa gulheygothun raahjeyge hageegee manzaru, adhives gina meehunnakah neyngey: Raees – Iru\nކޮވިޑާ ގުޅޭގޮތުން ރާއްޖޭގެ ހަގީގީ މަންޒަރު، އަދިވެސް ގިނަ މީހުންނަކަށް ނޭނގޭ: ރައީސް\nކޮވިޑާ ގުޅޭގޮތުން ރާއްޖޭގެ ހަގީގީ މަންޒަރު، އަދިވެސް ގިނަ މީހުންނަކަށް ނޭނގޭ ކަމަށާއި، ރާއްޖޭގެ ހާލަތު ރަނގަޅަށް ބުނެ ނުދެވޭ ކަމަށް ރައީސް އިބްރާހިމް މުހައްމަދު ސޯލިހް ވިދާޅުވެއްޖެއެވެ.\nރައީސް ސޯލިހް މިހެން ވިދާޅުވީ މީޑިއާތަކުން ފެށި “ކޮވިޑް ހުއްޓުވާނީ އަހަރެން” ގެ ނަމުގައި ފެށި ކެމްޕޭން އިފްތިތާހުކޮށް ވާހަކަދައްކަވަމުންނެވެ. ރައީސް ސޯލިހް ވިދާޅުވީ، ރާއްޖޭގެ ރަށްތަކަށް އާބާދީ ބެހިފައިވާ ގޮތަށާއި، ފަތުރުވެރިކަމުގެ ސިނާއަތު ތަރައްގީ ކުރެވިފައި އޮތް ގޮތަށް ބަލާއިރު، ޗުއްޓީ ހޭދަކުރާ މީހުންނަށް، އެންމެ އަމާން، އެންމެ ރައްކާތެރި އެއް މަންޒިލަކީ އަދިވެސް ރާއްޖެކަން ޔަގީން ކަމަށެވެ.\n“މި މެސެޖް އަދިވެސް ބޭރު ދުނިޔެއަށް ރަނގަޅަކަށް ނުދެވޭ. މިއީ ރާއްޖެ އަންނަން ބޭނުންވެފައި ތިބި ފަތުރުވެރިންނަށް ވަރަށް ރަނގަޅަށް ސާފުކޮށްދޭންޖެހޭ ކަމެއް. ވަކިން ޚާއްޞަކޮށް، އޮކްޓޫބަރު 15 ވަނަ ދުވަހު، ގެސްޓްހައުސްތައް ހުޅުވައިލުމަށް ތައްޔާރުވަމުން އަންނައިރު، ބޭރު ދުނިޔެއަށް މި މެސެޖް ވަރަށް ރަނގަޅަށް ފޯރުކޮށްދޭން އެބަޖެހޭ. އަޅުގަނޑު ގަބޫލުކުރާގޮތުގައި، ތިޔަބޭފުޅުންގެ ކެމްޕެއިންގެ ތެރެއިން، މިކަމަށް ޚާއްޞަ ސަމާލުކަމެއް ދެއްވުމަކީ، ވަރަށް ބޭނުންތެރި ކަމެއް. ނޫސްވެރިން، އެއް ވިސްނުމެއްގައި އެއް ޢަޒުމެއްގައި ކަމެއް ކުރަން ތެދުވެއްޖެނަމަ، ވަރަށް ފަސޭހައިން އެކަމެއް ހާސިލުކުރެވޭނެ،” ރައީސް ވިދާޅުވިއެވެ.\nރައީސް ވިދާޅުވީ މިއަދުވެސް، ހުރިހާ ދިވެހި ނޫސްވެރިންގެ ފަރާތުން، އެދޭ އެދުމަކީ، ކަންކަމުގެ ޙަޤީޤަތް ނޯޅޭ ގޮތަށް، ތެދު ޚަބަރާއި މަޢުލޫމާތު ރައްޔިތުންނަށް ފޯރުކޮށްދެއްވުން ކަމަށެވެ. އަދި ޒިންމާދާރުކަމާއެކު، މިނިވަން ނޫސްވެރިކަމުގެ މަގުގައި ކުރިއަށް ވަޑައިގެން، މި ކެމްޕެއިން ކާމިޔާބު ކުރައްވާނެ ކަމުގެ ޔަޤީންކަން އެބައޮތް ކަމަށް ރައީސް ވިދާޅުވިއެވެ.\nރައީސް ވިދާޅުވީ މީޑިއާތަކުން މިއަދު މި ފެށި ކެމްޕެއިނަކީ މާތް ﷲގެ ވާގިފުޅާއެކު ވަރަށް ކާމިޔާބު މަސައްކަތަކަށްވާނެ ކަމަށް އުންމީދު ކުރައްވާ ކަމަށެވެ. އަދި އެމަނިކުފާނު ގަބޫލުކުރައްވާ ގޮތުގައި މިފަދަ ކެމްޕެއިނެއް ކާމިޔާބުކަމާއެކު ކުރިއަށް ގެންދެވޭނީ އެންމެންގެ ފުރިހަމަ އެއްބާރުލުމާއި އެހީތެރިކަން ލިބިގެން ވަކިން ޚާއްޞަކޮށް، ރައްޔިތުންގެ ފުރިހަމަ އެއްބާރުލުން މިކަމަށް ވަރަށް ބޮޑަށް ބޭނުންވާނެ ކަމަށެވެ.\n“އަޅުގަނޑު ރާއްޖޭގެ ހުރިހާ ނޫސްވެރިންނަށާއި، މީޑިއާ އިދާރާތަކަށް ޔަޤީންކޮށް އަރުވަން ބޭނުންވަނީ، ތިޔަބޭފުޅުން މިއަދު ތިޔަ ފެށްޓެވި ޤައުމީ މަސައްކަތުގައި، ސަރުކާރުގެ ފުރިހަމަ އެއްބާރުލުން ލިބޭނެކަން. ސަރުކާރުގެ ވުޒާރާތަކާއި، ކަމާގުޅޭ އެހެން އިދާރާތަކުންވެސް، ފުރިހަމަ އެއްބާރުލުން އިރާދަކުރެއްވިއްޔާ ލިބެމުންދާނެ. ތިޔަބޭފުޅުން މިއަދު ތިޔަ ފެށްޓެވި މުހިންމު މަސައްކަތުގައި، اللهُ سُبْحَانَهُ وَتَعَالَى ބަރަކާތް ލައްވައި، ކޯވިޑްގެ ނުރައްކާތަކުން އެންމެހައި ދިވެހިންނާއި، މުޅި އިންސާނީ ދަރިފަސްކޮޅު ރައްކާތެރިކޮށްދެއްވުން އެދި، އެކަލާނގެ ޙަޟްރަތަށް ދުޢާކުރަން. ދިވެހި ނޫސްވެރިކަމަށް އަބަދުވެސް ކާމިޔާބާއި ފާގަތިކަމަށް އެދެން،” އެމަނިކިފާނު ވިދާޅުވިއެވެ.


ނަންބަރު: (IUL) 462/2021/4\nޤާނޫނު ނަންބަރު 2008/2 (ވަޒީފާއާ ބެހޭ ޤާނޫނު) ގައި ބަޔާންކޮށްފައިވާ އުޞޫލުން އިތުރުގަޑީގެ ފައިސާ ހަމަޖައްސައި ދެވޭނެއެވެ.\nމަގާމުގެ މަސައްކަތާގުޅޭ ދާއިރާއަކުން ގައުމީ ސަނަދުތަކުގެ އޮނިގަނޑުގެ ލެވެލް7ނުވަތަ 8 ގެ ސަނަދެއް ޙާޞިލުކޮށްފައިވުމާއެކު، މަޤާމުގެ މަސައްކަތާގުޅޭ ދާއިރާއެއްގައި މަސައްކަތްކޮށް2އަހަރު ދުވަހުގެ މަސައްކަތުގެ ތަޖުރިބާ ލިބިފައިވުން. ނުވަތަ\nމަޤާމުގެ މަސައްކަތާ ގުޅޭ ދާއިރާއެއްގެ މިފެންވަރުގެ މަޤާމެއްގައި މަސައްކަތް ކުރަމުންދާ މީހެއް ކަމުގައިވުން. ނުވަތަ\nއޮފިސަރ ފެންވަރުގެ މަގާމެއްގައި5އަހަރު ދުވަހު މަސައްކަތްކޮށް މަސައްކަތުގެ ތަޖުރިބާ ލިބިފައިވުމާއެކު، މަސައްކަތުގެ ފެންވަރު ބެލުމުގެ ނިޒާމުން ޖެހިޖެހިގެން2އަހަރު 85 އިން ސައްތަ މާކްސް ލިބިފައިވުން.\nކޮމިޝަނުން ފައިސާ ދައްކަންޖެހޭ ފަރާތްތަކަށް ޤަވާޢިދުން ފައިސާދެއްކުމާގުޅޭ އެންމެހައި މަސައްކަތް ކުރުން.\nކޮމިޝަނުން ރާއްޖޭން ބޭރަށާއި އަތޮޅުތަކަށް ކުރަންޖެހޭ ދަތުރުތަކަށް ބޭނުންވާ ފައިސާގެ އިންތިޒާމުތައް ހަމަޖެއްސުން.\nސެކްޝަނުގެ ވެރިޔާގެ އިރުޝާދާ އެއްގޮތަށް، ކޮމިޝަނުގެ ބަޖެޓް ތައްޔާރުކޮށް ކަނޑައެޅިފައިވާ ދުވަހަށް ސިސްޓަމަށް އެޅުން.\nކޮމިޝަނުގެ އަހަރީ ފައިނޭޝަލް ސްޓޭޓްމަންޓް ތައްޔާރުކުރުމާއި، ކަނޑައެޅިފައިވާ ތާރީޚުތަކުގެ ކުރިން ކަމާބެހޭ އިދާރާތަކަށް ފޮނުވުން.\nބަޖެޓުން ޚަރަދުކުރެވޭ ފައިސާގެ ރިޕޯޓްތައް ތައްޔާރުކޮށް، ރިކޮންސައިލްކޮށް ޤަވާއިދުން ފޮނުވަންޖެހޭ ފަރާތްތަކަށް ފޮނުވުން.\nތިޖޫރީ ރިޕޯޓް ތައްޔާރުކޮށް، ރިޕޯޓް ފޮނުވަންޖެހޭ ފަރާތްތަކަށް ފޮނުވުން.\nފައިސާ ބަލައިގަތުމާއި ޖަމާކުރުމާއި ދުވަހު ހިސާބު ތައްޔާރުކުރުން.\nއާމްދަނީ ރިޕޯޓްތައްޔާރުކޮށް، ފޮނުވަންޖެހޭ ފަރާތްތަކަށް ފޮނުވާ ބެލެހެއްޓުން.\nތިޖޫރީ ތަޅުދަނޑިއާއި ކޮމްބިނޭޝަން ރައްކާތެރިކަމާއެކު ބެލެހެއްޓުން.\nޕެޓީކޭޝް ފައިސާގެ ރެކޯޑް ބެލެހެއްޓުމާއި، ފައިސާ މެނޭޖް ކުރުން.\nއޮޑިޓާ ގުޅިގެން ކުރަންޖެހޭ އެންމެހާ މަސައްކަތްތައް ކުރުން.\nމަގާމުގެ މަސްއޫލިއްޔަތާ ގުޅިގެން ކުރަންޖެހޭ އެހެނިހެން ކަންކަން ކުރުން\nކުރިމަތިލައްވާ ފަރާތުގެ ވަނަވަރު. (ގުޅޭނެ ނަންބަރާއި އީމެއިލް އެޑްރެސް ހިމެނޭ ގޮތަށް)\nދިވެހި ރައްޔިތެއްކަން އަންގައިދޭ ކާޑުގެ ކޮޕީ. (ދެފުށުގެ ކޮޕީ، ލިޔެފައިވާ ލިޔުންތައް ކިޔަން އެނގޭފަދަ ސާފު ކޮޕީއެއް)\nމިމަޤާމަށް ޝަރުޠު ފުރިހަމަވާ ފަރާތްތަކުން މި ކޮމިޝަނުގެ ވަޒީފާއަށް އެދޭ ފޯމު ފުރިހަމަ ކުރެއްވުމަށްފަހު 2021 މާރިޗު 28 (އާދިއްތަ) ދުވަހުގެ 14.00 ގެ ކުރިން [email protected] އަށް މެއިލް ކުރެއްވުން އެދެމެވެ.\nކަނޑައެޅިފައިވާ ސުންގަޑީގެ ފަހުން ހުށަހަޅާ އެއްވެސް އެޕްލިކޭޝަނެއް ނުވަތަ ކުރިން ހުށަހަޅާފައިވާ އެޕްލިކޭޝަނުގެ ބައެއްވެސް ބަލައިނުގަނެވޭނެއެވެ.\nމި މަޤާމަށް އެދޭ ފަރާތްތަކުން ފުރަންޖެހޭ ވަޒީފާއަށް އެދޭ ފޯމު، މި ކޮމިޝަންގެ ވެބްސައިޓުން ލިބެން ހުންނާނެއެވެ.\nޕަބްލިޝްކުރި ތާރީޚު: 18 މާރިޗު 2021\nސުންގަޑި: 28 މާރިޗު 2021 14:00


Thafaathu Bodu Natheeja Akun Barca Alaves Ge Mahcah Kuri Hodhi Iru Messi Golden Boot Hodhumaai Gaathah - Vaguthu\nބާސާ އަލްވެސްގެ މައްޗަށް ކުރި ހޯދައި މެސީ ގޯލްޑެން ބޫޓް ހޯދުމާއި ގާތަށް\nމިރޭ ލަލީގާ ގައި ތަފާތު ބޮޑު ނަތީޖާ އަކުން ބާސާއިން ޑިޕޯޓިވޯ އަލްވެސް ބަލިކުރި އިރު ބާސާގެ ކެޕްޓަން މެސީ ގޯލްޑަން ބޫޓު ހޯދުމާއި ގާތަށް ޖެހިލައިފިއެވެ.\nމިރޭ ޑިޕޯޓިވޯ އަލްވެސްގެ ދަނޑުގައި ކުޅުނު މި މެޗު ބާސާއިން ކާމިޔާބު ކުރީ 5-0 ގެ ފަރަގު ބޮޑު ނަތީޖާ އަކުންނެވެ. މި މެޗުގައި މެސީވަނީ މޮޅު ކުޅުމެއް ދައްކައި ދެ ލަނޑު ކާމިޔާބު ކޮށްފައެވެ. މި ދެ ލަނޑާއި އެކު ގޯލްޑެން ބޫޓު ރޭހުގައި މެސީ 25 ގޯލާއި އެކު އެއް ވަނާގައި އޮތީ ކަރިމް ބެންޒީމާ އަށް ވުރެން4ލަނޑު ކުރީގައެވެ. މެސީ މި ސީޒަންގައި ގޯލްޑެން ބޫޓު ކާމިޔާބު ކޮށްފިނަމަ އޭނާއަަށް7ވަނަ ގޯލްޑަން ބޫޓު ކާމިޔާބު ކުރެވޭނެ އެވެ.\nގިނައިރު ބޯޅަ ހިފަހައްޓައިގެން ބާސާއިން ކުޅުނު މި މެޗުގެ ފުރަތަމަ ހާފްގައި ތިން ލަނޑު ފެނިގެން ދިޔައިރު މެޗުގެ ފުރަތަމަ ލަނޑު 24 ވަނަ މިނަޓް ގައި ޒުވާން ކުޅުންތެރިޔާ އަންސޫ ފާޓީ ވަނީ ކާމިޔާބު ކޮށްފައެވެ. މެޗުގެ ދެވަނަ ލަނޑު މެސީ ކާމިޔާބު ކުރިއިރު ފުރަތަމަ ހާފް ނިމެން ދަނިކޮށް މެޗުގެ 44 ވަނަ މިނެޓް ގައި ޖޯޑީ އަލްބާ ހޯދައިދިން ފުރުސަތެއްގައި ސުއަރޭޒް ވަނީ ލަނޑެއް ކާމިޔާބު ކޮށްފައެވެ.\nދެވަނަ ހާފްގައި ބާސާއިން އެލްވަސްގެ ގޯލަށް ނުރައްކާ ކުރިއިރު 57 ވަނަ މިނަޓް ގައި ނެލްސަން ސަމީޑޯ ވަނީ ބާސާގެ ހަތަރު ވަނަ ލަނޑު ކާމިޔާބުކޮށް ލީޑު ފުޅާކޮށްފައެވެ. މެޗުގެ ފަހު ލަނޑަކީ ޖޯޑީ އަލްބާ ހޯދައިދިން ފުރުސަތެއް ގައި މެސީ ކާމިޔާބު ކުރި ލަނޑެކެވެ.\nމި މެޗުން ބާސާ މޮޅުވި ނަމަވެސް ރިއަލް މެޑްރިޑް ވަނީ ލަލީގާ ކާމިޔާބު ކޮށްފައެވެ. މިރޭ ރިއަލް މެޑްރިޑް އެ ޓީމުގެ ފަހުމެޗު ކުޅޭއިރު ބެންޒިމާ މި މެޗުގައި4ލަނޑު ކާމިޔާބު ނުކޮށްފިނަމަ މެސީއަށް ޖެހިޖެހިގެން އޭނާގެ ހަތަރު ވަނަ ގޯލްޑަން ބޫޓު ޔަގީންވެގެން ދާނެއެވެ. ބާސާއަށް އަދި މި ސީޒަންގައި ޗެންޕިއަންސް ލީގު މެޗުތަށް ކުރިއަށް އެބަ އޮތެވެ.\nޑިފެންޑަރު ފްރޭންކް ޑި ބޮއާ ނެދަލެންޑުގެ ގައުމީ ކޯޗަކަށް ހަމަޖައްސައިފި


MWSC ge "1Haas1Haas!" Promotion: Komme hafthaa aku 10 faraathakah 1 haas rufiyaa libumuge furusathu | dhuvasmv އެމްޑަބްލިޔުއެސްސީގެ “1ހާސް1ހާސް!” ޕްރޮމޯޝަން: ކޮންމެ ހަފްތާއަކު 10 ފަރާތަކަށް 1 ހާސް ރުފިޔާ ލިބުމުގެ ފުރުސަތު – dhuvasmv\nއެމްޑަބްލިޔުއެސްސީގެ “1ހާސް1ހާސް!” ޕްރޮމޯޝަން: ކޮންމެ ހަފްތާއަކު 10 ފަރާތަކަށް 1 ހާސް ރުފިޔާ ލިބުމުގެ ފުރުސަތު\nއެމްޑަބްލިޔުއެސްސީގެ ޑޮމެސްޓިކް ކަސްޓަމަރުންނަށް އަމާޒުކޮށްގެން ކޮންމެ ހަފްތާއަކު ގުރުއަތުން ހޮވޭ ނަސީބުވެރި 10 ފަރާތަކަށް “އެއްހާސް” ރުފިޔާގެ ގިފްޓް ކާޑެއް ލިބޭ ޕްރޮމޯޝަނެއް އެ ކުންފުނިން ފަށައިފިއެވެ.\nއެމްޑަބްލިޔުއެސްސީން މައުލޫމާތުދެއްވާގޮތުގައި “1ހާސް1ހާސް!”ގެ ނަމުގައި ކުރިއަށްދާ މި ޕްރޮމޯޝަން ކުރިއަށް ގެންދިއުމަށް ހަމަޖެހިފައިވަނީ އެކެއް އޯގަސްޓް 2020 ފެށިގެން 30 ސެޕްޓެންބަރ 2020 ގެ ނިޔަލަށެވެ. މި މުއްދަތުގެ ތެރޭގައި ހުރިހާ ފެންބިލަކަށް ފައިސާ ދައްކަވާ ޚަލާސްކުރައްވާ ކޮންމެ ފަރާތަކަށް “1ހާސް 1ހާސް!” ޕްރޮމޯޝަންގައި ބައިވެރިވެލެއްވުމުގެ ފުރުސަތު މިވަނީ ހުޅުވާލެވިފައެވެ. އަދި ވަކި މަސްތަކަށް ބަހާލައިގެން ބިލަށް ފައިސާ ދައްކަވަމުންގެންދާ ފަރާތްތަކަށްވެސް އެބޭފުޅުންގެ ޑިޔު ވެފައިވާ ބިލްތަކަށް ފައިސާ ދައްކަވައިގެން މި ޕްރޮމޯޝަންގައި ބައިވެރިވެލެއްވޭނެއެވެ. އަދި ހަމައެހެންމެ، ރ. ދުވާފަރުގެ ޔޫޓިލިޓީ ބިލްގައި ހިމެނޭ ހުރިހާ ހިދުމަތްތަކެއްގެ ބިލްތައްވެސް މި ޕްރޮމޯޝަންގައި ހިމެނޭނެ ކަމުގައި އެމްޑަބްލިޔުއެސްސީން ބުނެއެވެ.\n“1ހާސް1ހާސް!” ޕްރޮމޯޝަންގައި ބައިވެރިވެލެއްވުމަށް އެމްޑަބްލިޔުއެސްސީގެ މޯބައިލް އެޕް އާއި، އޮންލައިން ޕްލެޓްފޯމް މެދުވެރިކޮށް އަދި ޗެކް ނުވަތަ ނަގުދު ފައިސާއިންވެސް ކަސްޓަމަރުންނަށް ފެން ބިލަށް ފައިސާ ދެއްކެވިދާނެއެވެ. މި ޕްރޮމޯޝަން އަކީ މާލެ’ ހުޅުމާލެ އަދި ވިލިމާލޭގެ އިތުރުން އެމްޑަބްލިޔުއެސްސީއިން ފެނާއި ނަރުދަމާގެ ހިދުމަތްދޭ ކ. މާފުށި، ރ. ދުވާފަރު އަދި ހދ. ކުޅުދުއްފުއްޓަށް އަމާޒުކޮށް ކުރިއަށްގެންދާ ޕްރޮމޯޝަން އެއް ކަމުގައި އެމްޑަބްލިޔުއެސްސީން ބުނެއެވެ.\nކަޅުބިލަމަސް ގަތުމުގެ ފުރުސަތު އާ ކުންފުނިތަކަށް ހުޅުވާލައިފި\nސީއެސްސީގެ ހަތަރު މަގާމަށް 41 ފަރާތަކުން ކުރިމަތި ލައިފި\nސޮވެރިން ފަންޑަށް ޖަމާކުރި އަދަދު 92 ޕަސެންޓު މަދު


Amana Takaful in Renters Takaful tha'arafukohfi\nއަމާނާ ތަކަފުލްގެ މެނޭޖިން ޑިރެކްޓަރު ހަރީޒް ސުލައިމާން މި ޕޮލިސީ ކަސްޓަމަރަކަށް ހަވާލު ކުރަނީ -- ފޮޓޯ: އަމާނާ ތަކަފުލް\nތިމާ ދިރިއުޅޭ ތަނަކީ ކޮންމެ މީހެއް ވެސް ވަރަށް ބަލައިގެން ލޮތްބާއެކު ގެންގުޅޭނެ ތަނެކެވެ. އެއީ ތިމާގެ އަމިއްލަ ގެ ކަމުގައިވިޔަސް އަދި ތިމާ ކުއްޔަށް ނަގައިގެން އުޅޭތަން ކަމުގައި ވީނަމަވެސް އެވެ. އެގޮތުން އަމާނާ ތަކަފުލް އިން ވަނީ ގެވެހި ކަންވާރު ނުވަތަ އާންމުކޮށް ކިޔާގޮތުންނަމަ ގޭތެރޭގައި ގެންގުޅޭ ސާމާނަށް އަލިފާނުގެ ހާދިސާ އަކުން ލިބިދާނެ ގެއްލުމަކުން ބަދަލު ދެވޭނެ ޕެކޭޖެއް ތައާރަފު ކޮށްފަ އެވެ.\nރެންޓާސް ތަކާފުލް އަކީ އެޕާޓްމެންޓްތައް ކުއްޔަށް ނަގައިގެން އުޅޭ ފަރާތްތަކަށް ހާއްސަ ކޮށްގެން ހަދާފައިވާ އިންޝުއަރެންސް ޕެކޭޖެކެވެ. މި ޕެކޭޖްގެ ދަށުން ހާދިސާއެއް ދިމާވެގެން ގޭގައި ގެންގުޅޭ ސާމާނަށް ލިބޭ ގެއްލުމަށް ބަދަލު ދެވޭނެ އެވެ.\nތަފާސް ހިސާބުތައް ދައްކާގޮތުން މާލޭގައި ދިރިއުޅޭ މީހުންގެ ތެރެއިން 74 ޕަސެންޓް މީހުންނަކީ ކުއްޔަށް އުޅޭމީހުންނެވެ. އަދި މީގެތެރެއިން 90 ޕަސެންޓް އަކީ އަމިއްލަ ފަރުނީޗަރާއި އެހެނިހެން ސާމާނު އަމިއްލަ އަށް ހޯދައިގެން ދިރިއުޅޭ ފަރާތްތަކެވެ.\nއެޕާޓްމެންޓަކަށް މީހަކު ބަދަލުވާއިރު އަތުން ވަރަށް ބައިވަރު ފައިސާ މިކަމަށް އެކަނި ހަރަދުވެ އެވެ. ގޭގެ ވެރިފަރާތުން އަލިފާނުގެ ހާދިސާއަކުން ސަލާމަތް ވުމަށް ގެ އިންޝުއަރެންސްކޮށްފައި ވީކަމުގައި ވީނަމަވެސް އެ އިންޝުއަރެންސްގެ ދަށުން ކަވަރު ކުރާނީ ހަމަ އެކަނިގެ އެވެ. ގޭތެރޭގައި ހުންނަ ސާމާނެއް ކަވަރެއް ނުކުރާނެއެވެ. އެހެން ކަމުން ގޭތެރޭގައި ގެންގުޅޭ ސާމާނު ރައްކާތެރި ކުރުމަކީ ކުއްޔަށް ހިފައިގެން އުޅޭ ފަރާތުގެ ޒިންމާއެކެވެ. ނަމަވެސް، ގިނަ ފަހަރު ގޭގެ ކުލި ދެއްކުމަށް ފަހު އާންމު ދިރިއުޅުމުގައި ދީމާވާ އެކި ހާދިސާތަކުން ގޭގައި ގެންގުޅޭ ސާމާނުތަކަށް ލިބޭ ގެއްލުން ކަވަރު ކުރާނެ ގޮތެއް ކުއްޔަށް ހިފާފަރާތުގެ ނޯވެ އެވެ. އެހެން ކަމުން ރެންޓާސް ތަކަފުލްއަކީ ހީވެސް ނުކުރާ ވަރުގެ ކުޑަ އަގެއް ދައްކާލައިގެން ގޭގައި ގެންގުޅޭ ސާމާނު ރައްކާތެރި ކުރެވޭނެ ވަރަށް ފަސޭހަ ގޮތެކެވެ.\nމި ޕެކޭޖުގެ ދަށުން ތިމާގެ އަމިއްލަ އެއްޗެހި މިސާލަކަށް އަންނައުނާއި ފަރުނީޗަރު އަދި ކަރަންޓު ސާމާނު ފަދަ ތަކެތި ދިމާވާ އަލިފާނުގެ ހާދިސާ ގުދުރަތީ އެކިއެކި ހާދިސާތައް އަދި ގެއިން ވައްކަންކުރުމުގެ ހާދިސާ ތަކުން ލިބޭ ގެއްލުން ތަކަށް ބަދަލު ދެވޭނެ އެވެ. ހަމައެއާއެކު އަލިފާނުގެ ހާދިސާ އެއް ދިމާވެގެން ގެއިން ނިކުންނަން ޖެހިއްޖެ ހާލަތެއްގައި ހާދިސާ ހިނގި މަހު އުޅުނުތަނަށް ދައްކާލާފައިވާ ކުލީގެ ފައިސާ ބަދަލުގެ ގޮތުގައި ދެވޭނެ އެވެ.\nއެޑްވަޓޯރިއަލް އަމާނާ ތަކާފުލް\nއާރުއޯއެލްގެ ޕެކޭޖްތަކަށް ބޮޑެތި ބަދަލުތަކެއް


Dhivehi Tag Line Thakaaeku "Share A Coke" Campaign Fashaifi - Vaguthu\nދިވެހި ޓެގްލައިންތަކާއެކު ޝެއާ އަ ކޯކް ކެމްޕޭން ފަށައިފި\nކޮކާ ކޯލާއިން މިއަދު ބޭއްވި ޝެއާ އަ ކޯކް ކެމްޕޭން ފެއްޓުމުގެ ރަސްމިއްޔާތުގެ ތެރެއިން - ވަގުތު އިމޭޖްސް: އިބްރާހިމް ޝާބިލް\nއާ ގުޅުންތަކަކާއި އެކު ގުޅުންތައް ބަދަހިކޮށްް ހިތްވަރު ދިނުމުގެ ގޮތުން ކޮކާ ކޯލާއިން ކުރިއަށް ގެންދާ "ޝެއާ އަ ކޯކް" ގެ ދެވަނަ ކެމްޕެއިން ރާއްޖޭގައި މިއަދު ފަށައިފިއެވެ.\nމިއަދު ސޯލްޓް ރެސްޓޯރެންޓްގައި ކުރިއަށް ދިޔަ ރަސްމިއްޔާތުގައި ކެމްޕެއިން ފައްޓަވާދެއްވީ ކޮކާ ކޯލާގެ ކަންޓްރީ މެނޭޖަރު ޕަންކުޖަ ސިންހާ އެވެ. ކޮކާ ކޯލާއިން ކުރިއަށްގެންދާ މި ކެމްޕެއިން މިފަހަރު ވަނީ އިތުރަށް ފުޅާ ވެގެން ގޮސްފައެވެ. އެގޮތުން މިފަހަރު ބާޒާރަށް ނެރެފައިވަނީ ދިވެހި ޓެގްލައިންތަކާއެކުއެވެ.\nއެގޮތުން މިފަހަރު ބާޒާރާށް ނެރެފައިވާ ފުޅިތަކުގައިވާ ޓެގްތަކަކީ އެންމެ ހިތްވަރުގަދަ، އެންމެ ކެރޭ، އެންމެ ލޯބިވާ، އެންމެ އޯގާތެރި، އެންމެ ސަކަ، އެންމެ ވިސްނޭ، ހަބޭސް އަދި ރީތި ހުސްކުރިއެވެ. މިގޮތަށް ޓެގްތައް ޖަހާފައިވުމުން ކޮކާ ކޯލާއަށް ބޮޑު ތަރުހީބެއް ލިބިގެންދާނެ ކަމަށް އެ ކުންފުނިން އުއްމީދު ކުރެއެވެ.\nކޮކާ ކޯލާ އިން ކުރިއަށް ގެންދާ "ޝެއާ އ ކޯކް" ކެމްޕެއިން ފުރަތަމަ ރާއްޖެ ތައާރަފް ކޮށްފައިވަނީ މިދިޔަ އަހަރުގެ އޮކްޓޯބަރ މަހުގެ ތެރޭގައެވެ. މިއަދު ކުރިއަށް ދިޔަ ރަސްމިއްޔާތުގައި ވާހަކަ ދައްކަވަމުން ކޮކާ ކޯލާގެ ކަންޓްރީ މެނޭޖަރު ޕަންކުޖަ ސިންހާ ބުނެފައިވަނީ ނިމިގެން ދިޔަ އަހަރެއްގެ ތެރޭގައި "ޝެއާ އަ ކޯކް" ކެމްޕެއިންނަށް ރާއްޖެއިން ހޫނު ތަރުހީބެއް ލިބިފައިވާ ކަމަށެވެ. އަދި އުއްމީދަކީ ވެސް މިފަހަރުގެ ކެމްޕެއިނަށްވެސް ބޮޑު ތަރުހީބެއް ލިބުން ކަމަށެވެ.\nމިއަދު ފެށި ކެމްޕެއިނަކީ ގާތް ތިމާގެ މީހުންނަށް އެމީހުންގެ ޕާސަނަލިޓީ އާއި ގުޅުވައިގެން ކޯކު ފުޅި ހަދިޔާ ކުރެވޭ ވަރުގެ ކެމްޕެއިނެކެވެ. މިއަދު ވަނީ މި ކެމްޕެއިނަށް ހާއްސަ ކޮށްގެން ތައްޔާރުކޮށްފައިވާ ދިވެހި އިޝްތިހާރެއްވެސް ލޯންޗްކޮށްފައެވެ.\n"ޝެއާ އަ ކޯކް" އެންމެ ފުރަތަމަ ލޯންޗުކުރީ 2011 ވަނަ އަހަރު އޮސްޓްރޭލިއާގަ އެވެ. އޭގެ ފަހުން ދުނިޔޭގެ ވަރަށް ގިނަ ގައުމުތަކުގައި އެ ކެމްޕެއިން ލޯންޗުކޮށްފައިވެއެވެ.


Kaiveneege Dhuvas Hayaathuge Emme Hiyydhathi Dhuvahah Vegen Dhiya Goiy - Vaguthu\nކައިވެނީގެ ދުވަސް ހަޔާތުގެ އެންމެ ހިތްދަތި ދުވަހަށް ވެގެންދިޔަ ގޮތް\nކައިވެންޏަކުން ގުޅޭ ކޮންމެ ދެމީހެއްމެ ކައިވެނީގެ ގޮށް ޖަހާނީ ފޮނި އުންމީދާއި ހުވަފެންތައް ދެކެމުންނެވެ. އުފާވެރި ހަޔާތެއް އެކުގައި ހޭދަކޮށް ތާ އަބަދަށް އެކީގައި އުޅުމުގެ ފުން ނިޔަތުގައެވެ. އެހެނަސް ވަގުތީ މި އިމްތިހާނުގައި ދިމާވާ ބައެއް ކަހަލަ ކަންކަމީ ތަގުދީރުގައި ވާންހުރި ކަންކަމަށްވެ އެ ހުވަފެންތައް ބިލާހަކަށްވެގެންދާ ފަހަރު އާދެއެވެ. ނާއުންމީދުން ކުރިމަގު ބަންދުވެ ހަޔާތް އުދާސްކަން ވެރިވެގެން ދެއެވެ. މިއީވެސް އުންމީދުތަކާއި އެކު އުފާވެރި ހަޔާތެއް ބިނާކުރުމުގެ ހުވަފެން ދެކެމުން އައި މީހަކަށް ދުނިޔޭގެ ނާއިންސާފާއި ކުރިމަތިލާން ޖެހުނު ގޮތުގެ ވާހަކައެވެ.\nޖެސިކާ އާއި ކެންޑަލް ޖޭމްސް މާރފީ ތިބީ ކައިވެންޏަށް ހުރިހާ ކަމަކަށް ތައްޔާރުވެގެންނެވެ. އެހެން ނަމަވެސް އެ ދުވަހާއި ހަމައަށް ލޯބިވެރިޔާ މި ދުނިޔޭގައި ދިރިއުޅުމުގެ ނަސީބެއް ނުލިބުވެ. ދިމާވި އެކްސިޑެންޓެއްގައި ލޯބިވެރިޔާ އެ ވަނީ މަރުވެފައެވެ. އެހެން ނަމަވެސް އޭނާގެ ހަނދާންތައް އަބަދުވެސް އެ ދަނީ ޖެސިކާއާއެކުގައެވެ.\nމިދިޔަ އަހަރުގެ ނޮވެމްބަރު މަހުގެ 17 ވަނަ ދުވަހު ލޯބިވެރިޔާ މަރުވިއިރު، ލޯބިވެރިޔާއާ ކައިވެނި ކުރަން އޮތް ދުވަހު ޖެސިކާ އެ ވަނީ ލޯބިވެރިޔާގެ މަހާނަ ކައިރިއަށް ގޮސްފައެވެ.\nމި އަހަރުގެ ސެޕްޓެމްބަރު މަހުގެ 29 ވަނަ ދުވަހަކީ ދެ މީހުން ކައިވެނި ކުރަން ނިންމައިގެން ތިބި ދުވަހެވެ. ނަމަވެސް ލޯބިވެރިޔާގެ ކުއްލި ވަކިވުމާއެކު، ހިތްކުދިކުދިވި ނަމަވެސް، ކައިވެނި ކުރަން އޮތް ދުވަހުގެ ހަނދާންތައް އާ ކުރުމަށް ލޯބިވެރިޔާގެ މަހާނަ ކައިރިއަށް ދިޔައީ، ކައިވެނީގެ ހެނދުމުގައެވެ.\nއަދި ލޯބިވެރިޔާ މަސައްކަތުގައި އުޅޭއިރު އަޅާ ހެދުންތަކާއި، އަދިވެސް އެ ނޫން އެއްޗެސް އެތަނަށް ގެނެސް ވަނީ ފޮޓޯ ނަގާފައެވެ. އަދި އެ ފޮޓޯ ވަނީ މީސް މީޑިއާއަށް ލާފައެވެ.\nފަޔާ ފައިޓާއެއްގެ ގޮތުގައި މަސައްކަތްކުރަމުންދާ މާރފީ މަރުވީ، އޭނާއާއެކު މަސައްކަތް ކުރަމުންދާ އެހެން މީހެއްގެ ވެހިކަލް ގޮސް މާރފީ އިން ވެހިކަލްގައި ޖެހިގެންނެވެ. އެ ހާދިސާގައި މާރފީ މަރުވިއިރު، އޭނާގެ ރަހުމަތްތެރިޔާ ވަނީ ސަލާމަތްވެފައެވެ.


India aa gulhun baavvan dhivehin beynunvey: Nasheed | Jazeera\tއިންޑިޔާއާ ގުޅުން ބާއްވަން ދިވެހިން ބޭނުންވޭ: ނަޝީދު - Jazeera\nއިންޑިޔާއާ ގުޅުން ބާއްވަން ދިވެހިން ބޭނުންވޭ: ނަޝީދު\nމޫސާ ރަޝީދު October 7, 2020 103 views0\nއިންޑިޔާއާ ގުޅުން ބާއްވަން ދިވެހިން ބޭނުންވާ ކަމަށް ބުނެ ކުރީގެ ރައީސް އަދި މިހާރު ރައްޔިތުން މަޖިލީހުގެ ރައީސް މުހައްމަދު ނަޝީދު އިންޑިޔާ ދިފާއު ކުރައްވައިފި އެވެ.\nރައީސް ނަޝީދު މިހެން ވިދާޅުވީ އިންޑިޔާ ސަރުކާރާއި ރާއްޖެ ދެމެދުވެފައިވާ އެއްބަސްވުމަކާ ގުޅިގެން ނައިފަރު ދާއިރާގެ މެންބަރު އަހުމަދު ޝިޔާމް ކުއްލި މައްސަލައެއް ހުށަހެޅުއްވުމުންނެވެ.\nއެކަމާ ގުޅިގެން ރައީސް ނަޝީދު ވިދާޅުވީ ރާއްޖެއާއި އިންޑިއާ ގުޅުން ބާއްވަން ދިވެހިން އެދޭ ކަމީ އެމަނިކުފާނު ކުޑަވެސް ޝައްކު ކުރައްވާ ކަމެއް ނޫން ކަމަށެވެ. އެކަމާ ދެކޮޅަށް އުޅެނީ ދީނީ ގޮތުން ހައްދުފަހަނަ އަޅާފައިވާ ބައެއް ކަމަށް ރައީސް ނަޝީދު ތުހުމަތު ކުރެއްވި އެވެ.\n"ހައްދުފަހަނަ އަޅާފައިވާ ބަޔަކު ހިންގާ ކެމްޕެއިންއެއް. އޭގެ ބޭނުމަކީ ބައިނަލްއަގުވާމީ ގައުމުތަކާ އެކަހެރިކުރުން. އައިސިސް އާއި އަލްގައިދާގެ ވާހަކަ. އެ މީހުންގެ ތަސައްވަރެއް ވޭ ރާއްޖެ ހިފުމުގެ،" ރައީސް ނަޝީދު ވިދާޅުވި އެވެ.\nއެ މަސައްކަތުގައި ސިޔާސީ ޕާޓީތަކެއް ހިމެނޭ ކަމަށް ވެސް ރައީސް ނަޝީދު ވިދާޅުވި އެވެ. އެހެން ނަމަވެސް ރައްޔިތުން އަދިވެސް އެދެނީ ހާއްސަ ގޮތެއްގައި އިންޑިޔާއާއެކު ގުޅުން ބަދަހި ކުރުމަށް ކަމަށް ވެސް އެމަނިކުފާނު ވިދާޅުވި އެވެ.\nރައީސް ނަޝީދުގެ މި ވާހަކަފުޅަށް ފަހު އިންޑިޔާއާ ގުޅޭ ގޮތުން ޝީޔާމް ހުށަހެޅުއްވި ކުއްލި މައްސަލަ ބަލައިގަނެވޭކަށް ނެތް ކަމަށް އެމަނިކުފާނު ވިދާޅުވި އެވެ.\nއާންމު ގޮތެއްގައި ކުއްލި މައްސަލަ ބަލައިގަނޭތޯ ނުވަތަ ނޫންތޯ ނިންމާނީ މަޖިލީހުގެ ތަޅުމުގައި ނަގާ ވޯޓަކުންނެވެ. އެހެން ނަމަވެސް މި މައްސަލާގައި ވޯޓެއް ނުނަގާއިރު، އެ ގަރާރު ހުށަހެޅުއްވުމަށް މެންބަރަށް ފުރުސަތު ވެސް ނުދެއްވަ އެވެ.


Xiaomi Mi Note: iPhone6plus aai Samsung note ah bireh?\nޝިއޯމީ ނޯޓް: އައިފޯން6ޕްލަސް އާއި ސެމްސަންގް ނޯޓަށް ބިރެއް؟\nއައިފޯނުގެ ދުވަސް ދުއްވާލާނެ ކަމަށް ބުނެ މީގެ ކުރިން ވެސް ވަރަށް ގިނަ ކުންފުނިތަކުން ފޯނުތައް ބާޒާރަށް ނެރެފި އެވެ. އެކަން ކާމިޔާބުވި މިންވަރަކާ ބެހޭ ގޮތުން ބަހުސެއް ކުރާކަށް ނެތީމެވެ. އެނގެނީ އާ ބްރޭންޑްތަކުގެ އަގުހެޔޮ ފޯނުތަކާ އެކު، މޯބައިލް ފޯނު މާކެޓްގެ ރަސްރަސްކަލުން ކަންބޮޑުވެފައި ތިބިކަމެވެ. އެހެން އެ ވަނީ ކަމެއް ވާތީނޫން ހެއްޔެވެ؟\nޗައިނާގެ ބިޔަ ކުންފުނި ޝިއޯމީ އަކީ މިހާރު އަހަރެމެންނަށް އާ ނަމެއް ނޫނެވެ. އެ ކުންފުނިން މި އަހަރު ފެށީ ފޯނަކަށް އަދި ޓެބްލެޓަކަށް ވެސް ލައްވާނުލައި ސައިޒު ނުވަތަ "ފެބްލެޓް" އެއްގެ ޑިޒައިން ދައްކަމުންނެވެ. މި ޑިޒައިނަށް ފައްކާކުރި ފޯނު ބުރާސްފަތި ދުވަހު ވަނީ ތައާރަފްކޮށްފަ އެވެ. އަދި މި މަހުގެ ފަހު ހަފުތާގައި ވިއްކަން ފަށާނެ އެވެ. މިއީ "ޝިއޯމީ އެމްއައި ނޯޓް" އެވެ.\nމިއީ 5.7 އިންޗީގެ ފެބްލެޓެކެވެ. ސްކްރީންގެ ދެ ރެޒޮލޫޝަނެއްގެ ފޯނު މި ސީރީޒްގައި ހިމެނެ އެވެ. މީގެ 16 ޖީބީގެ އަގަކީ 370 އެމެރިކާ ޑޮލަރެވެ. އަދި 64 ޖީބީ ވިއްކާނީ 450 ޑޮލަރަށެވެ. އެއީ ކޮންޓްރެކްޓާ ނުލަ އެވެ.\nޝިއޯމީގެ ސީއީއޯ ލޭއި ޖުން މި ފޯނު ތައާރަފްކޮދެއްވީ އައިފޯން6ޕްލަސް އަށް ވުރެ ކުޑަ ތަންކޮޅެއް ތުނި އަދި ކުޑަ ތަންކޮޅެއް ލުއި އެއްޗެއްގެ ގޮތުގަ އެވެ. އެހެންވެ ވިއްދާފައި މި ހުރީ އެޕަލް އިން އެންމެ ފަހުން ނެރުނު "ބަނޑިވާ" ކަމަށް ބުނި6ޕްލަސްއާކަން އެބަ ދޭހަވެ އެވެ. ޝިއޯމީގެ މިފަހަރުގެ ފޯނުގައި ވެސް ވަނީ 13 މެގަޕިކްސެލްގެ ކެމެރާއެކެވެ. ކުރިމަތީ ކެމެރާ އާއި ފަހަތު ކެމެރާގައި ތަފާތެއް ނެތެވެ. ފްލޭޝް ވެސް އައިފޯނުގެ ފަހުގެ ފޯނުތަކުގައިވާ ގޮތަށެވެ. ފޯނުގެ އަރިމަތިތައް ވަނީ ސްކްރީންގެ ބިއްލޫރިއާ އެކު "ދާރަ ޖަހައި" ކާވް ކޮށްލައިފަ އެވެ. އައިފޯނު ކޮޕީކޮށްފައޭ ބުނަންޏާ އެހެން ބުނަންވީ އެވެ. އެކަމަކު ފޯނުގެ ނަމަކަށް "ނޯޓް" އައުމުން މިއީ ސެމްސެމްސަންގަށް ވެސް ދައްކާ ބިރެކޭ ބުނެވިދާނެ އެވެ.\nފޯނުގެ ބޯމިނަކީ 6.95 މިލިމީޓަރެވެ. ބަރުމިނަކީ 161 ގްރާމެވެ.\nބޭރުފުށުގެ ސިފަތައް ބަހައްޓާފައި އެތެރޭގެ ހާލަތަށް ބަލަން ހިނގާށެވެ. އޯއެސް އަކީ އެންޑްރޮއިޑެވެ. މީގައި ވަނީ ކުއެލްކޮމް ސްނެޕްޑްރެގަން 801 2.5 ގިގަހާޓްޒްގެ ޕްރޮސެސާއެކެވެ. ރޭމް3ޖީބީ އެވެ. ބެޓެރީ 3000 މިލިއެމްޕްއަވާ އެވެ. މީގެ 16 ޖީބީ އަދި 64 ޖީބީ ފޯނު ވެސް ލިބެން ހުންނާނެ އެވެ. މިއީ ދެ ސިމް ލެއްވޭ ފޯނެކެވެ. އެލްޓީއީ-ސީއޭޓީ އަށް މި ފޯނު ބަރާބަރު ވާނެ އެވެ. އެހެންވެ ސިކުންތަކު 450 އެމްބީ ޑައުންލޯޑްކުރެވޭ ނެޓްވޯކްތަކަށް މިއީ ރަނެކެވެ.\nމާކެޓް ދިރާސާކުރާ ފަރާތްތަކުން ދަނީ ޝިއޯމީގެ ހަލުވި ކުރިއެރުމާ އެކު މިއީ އެ ކުންފުންޏަށް ކާމިޔާބު އަހަރަކަށް ވެދާނެ ކަމަށް ލަފާކުރަމުންނެވެ. ޝިއޯމީ އިން މިދިޔަ އަހަރު ވަނީ 61 މިލިއަނަށް ވުރެ ގިނަ ފޯނު ވިއްކައިފަ އެވެ. މި ވިޔަފާރިން 74.3 ބިލިއަން ޔުއާން (12 ބިލިއަން ޑޮލަރު) ގެ އާމްދަނީ ލިބުނެވެ. މިއީ ކުރީ އަހަރާ އަޅާބަލާއިރު 227 ޕަސެންޓުގެ އިތުރުުވުމެކެވެ.


IS ge commanderun libya gai filaigen ulhey: jaasoosee report\n6 ފެބްރުއަރީ 20160ކޮމެންޓް\nއައިއެސްގެ ކޮމާންޑަރުން ލީބިޔާގައި ފިލައިގެން އުޅޭ: ޖާސޫސީ ރިޕޯޓް\nއިސްލާމިކް ސްޓޭޓް (އައިއެސް) ގެ އިސް ކޮމާންޑަރުން ލީބިއާގައި ފިލައިގެން އުޅޭ ކަމަށް އެގައުމުގެ ޖާސޫސީ އިދާރާއަކުން ބުނެފިއެވެ.\nއެ އިދާރާގެ އޮފިޝަލަކު ވިދާޅުވީ އައިއެސްގެ ކޮމާންޑަރުން އަދި އެ ޖަމާއަތުގެ މުހިންމު އިސްވެރިން އެގައުމަށް އައިސްފައިވަނީ ހުޅަނގުގެ ގައުމުތަކުން އިރާގު އަދި ސީރިއާގައި އެ ޖަމާއަތާ ދެކޮޅަށް ދެމުންދާ ހަމަލާތައް ވަރުގަދަ ކުރުމުންނެވެ.\nލީބިޔާ ސިފައިންގެ ކޮމާންޑަރެއް ބުނީ ބޭރު ގައުމުތަކުގެ އެއްވެސް އެހީއަކާ ނުލާ އެގައުމުގެ ސިފައިންނަށް އައިއެސް ބަލިކޮށްލެވޭނެ ކަމަށެވެ. އަދި ހަމައެކަނި ވައިގެ ހަމަލާތަކުން އައިއެސް އާ ކުރިމަތި ނުލެވޭނެ ކަމަށާއި ނަމަވެސް ނޭޓޯ އިން ދޭ އެންމެހާ އެހީތަކަށް މަރުހަބާ ކިޔާނެ ކަމަށެ އޭނާ ބުންޏެވެ.\nއެގައުމުގައި އުޅޭ ހަނގުރާމަވެރިންގެ 70 އިންސައްތަ މީހުންނަކީ އެހެން ގައުމުތަކުން އައިސްފައިވާ މީހުންނެވެ. އޭގެ ތެރޭގައި އިރާގް، ސީރިއާ، މިސްރު، އަދި ސޫދާން ހިމެނެއެވެ. ފާއިތުވެ ދިޔަ މަސްތަކުގައި އެގައުމަށް އެތެރެވާ ހަނގުރާމަވެރިންގެ އަދަދު ވަނީ އިތުރުވެފައި ކަމަށް އެގައުމުގެ ޖާސޫސީ އިދާރާއެއްގެ އިސްވެރިއެއް ވިދާޅުވިއެވެ.\nމިދިޔަ އަންގާރަ ދުވަހު ދުނިޔޭގެ 23 ގައުމަކުން ވަނީ ލީބިޔާއަށް އަންނަމުންދާ ހަނގުރާމަވެރިންގެ އަދަދު އިތުރުވުމާ ބެހޭ ގޮތުން އެމައްސަލަ ހައްލު ކުރުމަށް އިޓަލީގެ ރޯމުގައި މަޝްވަރާގެ ބައްދަލުވުންތަކެއް ބާއްވާފައެވެ.\nއިރާގު އައިއެސް ހަނގުރާމަވެރިން ލީބިޔާ ސީރިއާ


އަލްފާޟިލް މުޙައްމަދު ނަސީމް - ދިވެހި ދައުލަތަށް ޚިދުމަތް ކުރުމުގެ އިނާމު އެއްވަނަ ބައި - 2021 - The President's Office\nއަލްފާޟިލް މުޙައްމަދު ނަސީމް\nމުޙައްމަދު ނަސީމް، މިނިސްޓްރީ އޮފް އެގްރިކަލްޗަރުގެ ވަޒީފާއާ ގުޅިވަޑައިގަތީ 1980 ވަނަ އަހަރުގެ މާރިޗު މަހުގެ4ވަނަ ދުވަހުއެވެ. ފީލްޑް އޮފިސަރެއްގެ ވަޒީފާއިން ޚިދުމަތް ފަށްޓަވައި، އެ އަހަރު މިނިސްޓްރީން ކުރި އެންމެ މުހިންމު އެއް މަސައްކަތް ކަމަށްވާ، މާލެއިން މީދާ މަދުކުރުމުގެ މަސައްކަތުގައި ޢަމަލީގޮތުން ބައިވެރިވެވަޑައިގެންނެވިއެވެ.\nމުޙައްމަދު ނަސީމް، ސަރުކާރުގައި ހޭދަކުރެއްވި 42 އަހަރަށްވުރެ ދިގު މުއްދަތުގެ ތެރޭގައި ފުރުއްވައިފައިވާ މަގާމުތަކުގެ ތެރޭގައި، ކޮންޓްރޯލް އޮފް ކޮމިއުނިކެބްލް ޑިޒީޒަސް ޑިވިޜަންގެ ޑޮމިސިލިއަރީ ވާރކަރު ކަމާއި، މިނިސްޓްރީ އޮފް އެގްރިކަލްޗަރުގެ ފީލްޑް އޮފިސަރ ގްރޭޑް 1 ކަމާއި، ސީނިއަރ ފީލްޑް އޮފިސަރު ކަމާއި، ސެކްރެޓަރީ ކަމާއި، އެސިސްޓެންޓް އެގްރިކަލްޗަރ އޮފިސަރު ކަމާއި، އެގްރިކަލްޗަރ އޮފިސަރު ކަމާއި، ސީނިއަރ އެގްރިކަލްޗަރ އޮފިސަރު ކަމާއި، އެސިސްޓެންޓް ޑިރެކްޓަރުކަން ހިމެނެއެވެ.\nރާއްޖޭގައި ދަނޑުވެރިކަން ތަރައްޤީ ކުރުމުގައި، އެ މިނިސްޓްރީގެ ފަރާތުން ކުރައްވަމުން ގެންދެވި މުހިންމު މަސައްކަތްތަކުގައި، މުޙައްމަދު ނަސީމް އަދާކުރައްވައިފައިވާ ދައުރު، ޚާއްޞަގޮތެއްގައި ފާހަގަކޮށްލަން ޖެހެއެވެ. ނަސީމަކީ ދަނޑުވެރިކަމާ ގުޅޭ ގިނަ ތަމްރީނުތަކެއް، ރާއްޖެއިން ބޭރުގައި ފުރިހަމަކުރައްވައިފައިވާ ބޭފުޅެކެވެ. އެ ރޮނގުން ލިބިވަޑައިގެންނެވި ތަޖުރިބާތަކުގެ އަލީގައި، މާލޭ ނަރސަރީގައްޔާއި، ރަށްރަށުގެ ބައެއް ސްކޫލްތަކުގައި، ހައިޑްރޯފޯނިކް ޓްރޭނިންގ ކޯސްތަކެއް ހިންގަވައިފައި ވެއެވެ. އަދި އެކަމާބެހޭ ލުއި ފޮތްތައްވެސް ލިޔުއްވައިފައި ވެއެވެ. ރާއްޖޭގެ ވަރަށްގިނަ ރަށްރަށުގައިވެސް ދަނޑުވެރިކަމާ ގުޅޭ ވަރަށްގިނަ ކޯސްތައް ނަސީމް ވަނީ ހިންގަވައިދެއްވައިފައެވެ. އޭގެއިތުރުން، މާލޭގެ ނަރސަރީއާ ހަވާލުވެވަޑައިގެން ހުންނެވިއިރު، ބައެއް ސްކޫލްތަކުގެ ދަރިވަރުންނަށް ދަނޑުވެރިކަމާބެހޭ މަޢުލޫމާތުވެސް ދެއްވައިފައި ވެއެވެ. މުޙައްމަދު ނަސީމަށް ވަނީ ދަނޑުވެރިކަމުގެ މަސައްކަތްތަކުގައި، ރާއްޖޭގެ މީހުން ދިރިއުޅޭ ހުރިހާ ރަށަކަށް ޒިޔާރަތް ކުރައްވައިފައެވެ. އަދި ރ.އަތޮޅުގެ ހުރިހާ ފަޅު ރަށަކަށްވެސް ވަޑައިގެންނެވިއެވެ.\nމުޙައްމަދު ނަސީމަކީ ހުރިހާ މުވައްޒަފުންނާވެސް ވަރަށް ބޮޑަށް ގުޅިވަޑައިގެން މަސައްކަތް ކުރައްވައިފައިވާ އަދި ވަރަށް ފަރުވާތެރިކަމާއި އިޚްލާޞްތެރިކަމާއެކު ޚިދުމަތް ކުރައްވައިފައިވާ ބޭފުޅެކެވެ. އޮފީހުގައި ހޭދަކުރެއްވި މި ދިގު މުއްދަތުގައި، އެއްވެސް ދުވަހަކު ގަޑިނުޖެހި އޮފީހަށް ހާޒިރުވެވަޑައިގެންފައިވާކަން ފާހަގަވެއެވެ.